Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Παρακαλείται η κυρία Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα ότι ο Υπουργός Ναυτιλίας και Νησιωτικής Πολιτικής, ο Αντιπρόεδρος της Κυβέρνησης - Υπουργός Οικονομίας και Ανάπτυξης, οι Υπουργοί Εσωτερικών, Ψηφιακής Πολιτικής, Τηλεπικοινωνιών και Ενημέρωσης, Παιδείας, Έρευνας και Θρησκευμάτων, Οικονομικών, Υγείας και Διοικητικής Ανασυγκρότησης, οι Αναπληρωτές Υπουργοί Οικονομίας και Ανάπτυξης και Οικονομικών και ο Υφυπουργός Οικονομίας και Ανάπτυξης, κατέθεσαν στις 22-6-2018 σχέδιο νόμου: «Μηχανισμός εφαρμογής, κρατική εποπτεία, γενικοί όροι υλοποίησης του Μεταφορικού Ισοδυνάμου (Μ. Ι.) και άλλες διατάξεις». Το ως άνω σχέδιο νόμου έχει χαρακτηριστεί από την Κυβέρνηση ως επείγον και παραπέμφθηκε στην αρμόδια Διαρκή Επιτροπή. Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Ο Γενικός Γραμματέας της Κυβέρνησης κ. Καλογήρου μάς πληροφορεί ότι δεν θα συζητηθούν ορισμένες επίκαιρες ερωτήσεις, λόγω κωλύματος των αρμοδίων Υπουργών. Η πρώτη με αριθμό 1830/19-6-2018 επίκαιρη ερώτηση πρώτου κύκλου του Βουλευτή Δράμας του Συνασπισμού Ριζοσπαστικής Αριστεράς κ. Χρήστου Καραγιαννίδη προς τον Υπουργό Υγείας, με θέμα: «Ρύθμιση των υποχρεώσεων των ΔΕ Νοσηλευτών /Νοσηλευτριών και των δικαιωμάτων που απορρέουν από αυτές», δεν θα συζητηθεί λόγω κωλύματος του Αναπληρωτή Υπουργού Υγείας κ. Πολάκη. Αιτία: φόρτος εργασίας. Η δεύτερη με αριθμό 1800/12-6-2018 επίκαιρη ερώτηση δεύτερου κύκλου του Βουλευτή Ιωαννίνων του Συνασπισμού Ριζοσπαστικής Αριστεράς κ. Χρήστου Μαντά προς τον Υπουργό Υγείας, με θέμα: «Παγκόσμια Ημέρα Αιμοδότη και Εθνικό Κέντρο Αιμοδοσίας (ΕΚΕΑ)», δεν θα συζητηθεί λόγω κωλύματος του Αναπληρωτή Υπουργού Υγείας κ. Πολάκη. Αιτία: φόρτος εργασίας. Η τρίτη με αριθμό 1805/12-6-2018 επίκαιρη ερώτηση δεύτερου κύκλου του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Υγείας, με θέμα: «Εικόνα κατάρρευσης παρουσιάζει το Γενικό Νοσοκομείο Άρτας», δεν θα συζητηθεί λόγω κωλύματος του Αναπληρωτή Υπουργού Υγείας κ. Πολάκη. Αιτία: φόρτος εργασίας. Η τέταρτη με αριθμό 1754/5-6-2018 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Υγείας, με θέμα: «Η διοικητική αυτονόμηση του Νοσοκομείου Διδυμοτείχου προϋποθέτει τη θωράκισή του με προσωπικό και εξοπλισμό», δεν θα συζητηθεί λόγω κωλύματος του Αναπληρωτή Υπουργού Υγείας κ. Πολάκη. Αιτία: φόρτος εργασίας. Η δεύτερη με αριθμό 3195/5-2-2018 ερώτηση του κύκλου των αναφορών και ερωτήσεων του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υγείας, με θέμα: «Στελέχωση του Γενικού Νοσοκομείου Δράμας με αναισθησιολόγους και των κέντρων υγείας του νομού με ιατρονοσηλευτικό προσωπικό», δεν θα συζητηθεί λόγω κωλύματος του Αναπληρωτή Υπουργού Υγείας κ. Πολάκη. Αιτία: φόρτος εργασίας. Η πέμπτη με αριθμό 1810/13-6-2018 επίκαιρη ερώτηση πρώτου κύκλου του Βουλευτή Β΄ Θεσσαλονίκης της Ένωσης Κεντρώων κ. Αριστείδη Φωκά προς τον Υπουργό Οικονομικών, με θέμα: «Δραματική αύξηση διοδίων», δεν συζητείται λόγω κωλύματος του Υπουργού Οικονομικών κ. Τσακαλώτου. Αιτία: φόρτος εργασίας. Η πέμπτη με αριθμό 1729/30-5-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών, με θέμα: «Φοροδοτική ικανότητα των Ελλήνων», δεν συζητείται λόγω κωλύματος του Υπουργού Οικονομικών κ. Τσακαλώτου. Αιτία: φόρτος εργασίας. Η ενδέκατη με αριθμό 1518/17-4-2018 επίκαιρη ερώτηση δεύτερου κύκλου του Η΄ Αντιπροέδρου της Βουλής και Ανεξάρτητου Βουλευτή Β΄ Πειραιώς κ. Δημητρίου Καμμένου προς τον Υπουργό Οικονομικών, σχετικά με τα προβλήματα τεσσάρων εκατομμυρίων δανειοληπτών, δεν συζητείται λόγω κωλύματος του Υπουργού Οικονομικών κ. Τσακαλώτου. Αιτία: φόρτος εργασίας. Η πρώτη με αριθμό 1824/18-6-2018 επίκαιρη ερώτηση δεύτερου κύκλου του Βουλευτή Επικρατείας της Νέας Δημοκρατίας κ. Βασιλείου Οικονόμου προς τον Υπουργό Υγείας, με θέμα: «Η ανεπάρκεια της Κυβέρνησης οδηγεί σε υγειονομική βόμβα λόγω του HIV», δεν συζητείται λόγω κωλύματος του Υπουργού Υγείας κ. Ξανθού. Αιτία: φόρτος εργασίας. Η πρώτη με αριθμό 2925/172/25-1-2018 ερώτηση και αίτηση κατάθεσης εγγράφων του κύκλου των αναφορών και ερωτήσεων του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υγείας, με θέμα: «Ελλείψεις ιατρικού προσωπικού των νοσοκομείων και των κέντρων υγείας», δεν συζητείται λόγω κωλύματος του Υπουργού Υγείας κ. Ξανθού. Αιτία: φόρτος εργασίας. Η έκτη με αριθμό 1731/30-5-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εθνικής Άμυνας, με θέμα: «Περαιτέρω διευκρινίσεις επί του αμετάθετου στις Ένοπλες Δυνάμεις», δεν συζητείται λόγω κωλύματος του Υπουργού Εθνικής Άμυνας κ. Καμμένου. Αιτία: συμμετοχή του κυρίου Υπουργού στο Συμβούλιο Άμυνας και Εξωτερικών Υποθέσεων της Ευρωπαϊκής Ένωσης στο Λουξεμβούργο. Η έβδομη με αριθμό 1706/25-5-2018 επίκαιρη ερώτηση δεύτερου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Οικονομικών, με θέμα: «Σιγή ιχθύος τηρεί το Υπουργείο Οικονομικών σχετικά με τη σύμβαση του Οργανισμού Διαχείρισης Δημοσίου Χρέους (ΟΔΔΗΧ) με την επενδυτική τράπεζα “Rothschild”», δεν συζητείται λόγω κωλύματος του Αναπληρωτή Υπουργού Οικονομικών κ. Χουλιαράκη. Αιτία: υπηρεσιακό ταξίδι στο εξωτερικό. Η δωδέκατη με αριθμό 1753/5-6-2018 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Οικονομικών, με θέμα: «Απόδοση θαλασσίου μετώπου ή “μετωπικός” εμπαιγμός», δεν συζητείται λόγω κωλύματος της Υφυπουργού Οικονομικών κ. Παπανάτσιου. Αιτία: φόρτος εργασίας. Η όγδοη με αριθμό 1588/3-5-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εθνικής Άμυνας, με θέμα: «Σχετικά με το μέλλον της Ελληνικής Αμυντικής Βιομηχανίας», δεν συζητείται λόγω κωλύματος του Αναπληρωτή Υπουργού Εθνικής Άμυνας κ. Κουβέλη. Αιτία: δεν συζητείται. Ομοίως, δεν συζητείται η ένατη με αριθμό 1538/23-4-2018 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Επιτακτική ανάγκη αυξήσεως της στρατιωτικής θητείας». Αιτία: δεν συζητείται. Επίσης, δεν συζητείται η δέκατη με αριθμό 1539/23-4-2018 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Περί της συμμετοχής ενστόλων στρατιωτικών σε κομματική πορεία του ΚΚΕ». Αιτία: δεν συζητείται. Η τρίτη με αριθμό 1831/19-6-2018 επίκαιρη ερώτηση πρώτου κύκλου της Βουλευτού Δράμας της Δημοκρατικής Συμπαράταξης ΠΑΣΟΚ - ΔΗΜΑΡ κ. Χαράς Κεφαλίδου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Απονομή χάριτος σε ποινικούς κατάδικους, προκειμένου να διοριστούν ή να πάρουν άδεια ασκήσεως επαγγέλματος», δεν συζητείται λόγω κωλύματος της ερωτώσας Βουλευτού. Ομοίως, η τέταρτη με αριθμό 1829/18-6-2018 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Περί των αξιόποινων και εθνικά επιζήμιων συμπεριφορών του Δημάρχου Θεσσαλονίκης Γιάννη Μπουτάρη», δεν συζητείται λόγω κωλύματος του ερωτώντος Βουλευτού. Θα συζητηθεί τώρα η δεύτερη με αριθμό 1823/18-6-2018 επίκαιρη ερώτηση πρώτου κύκλου του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς την Υπουργό Τουρισμού, με θέμα: «Αναβάθμιση της τουριστικής εκπαίδευσης». Θα απαντήσει η Υπουργός κ. Κουντουρά. Ο κ. Κόνσολας έχει τον λόγο.
Ευχαριστώ πολύ, κύριε Πρόεδρε. Πάντως μετά από αυτή την ασυνέπεια Υπουργών που δεν έρχονται στην κοινοβουλευτική διαδικασία να απαντήσουν στις ερωτήσεις, εγώ χαίρομαι που η κ. Κουντουρά είναι σήμερα εδώ. Εξάλλου, δεν θα περίμενα να μην ήταν, γιατί ξέρω πολύ καλά, κύριε Πρόεδρε, ότι η κ. Κουντουρά διακατέχεται από το αίσθημα ότι η τουριστική εκπαίδευση είναι εθνική υπόθεση, όπως και η ίδια λέει. Το ίδιο λέμε και εμείς στη Νέα Δημοκρατία. Βέβαια, στον χρονικό ορίζοντα που περιορίζεται σε πολύ λίγα λεπτά στο πλαίσιο του κοινοβουλευτικού ελέγχου δεν περιμένω να εξαντληθούν, κυρία Υπουργέ, όλα τα ζητήματα της τουριστικής εκπαίδευσης. Για αυτό, κυρία Υπουργέ, θα ήθελα να σας παρακαλέσω, για άλλη μια φορά, να αποδεχθείτε επιτέλους την πρόσκληση της Νέας Δημοκρατίας να συζητηθεί αυτή η πολύ σημαντική παράμετρος της τουριστικής εκπαίδευσης στην Επιτροπή Παραγωγής και Εμπορίου και στην Επιτροπή Μορφωτικών Υποθέσεων, κάτι που δεν αρνείται η κυρία Υπουργός, αλλά δεν ξέρω ποια ήταν τα κωλύματα από 26-11-2015, κύριε Πρόεδρε, στον Υπουργό τότε κ. Φίλη, με Πρόεδρο της Επιτροπής τον κ. Γαβρόγλου, ο οποίος, αν και στείλαμε σχετική επιστολή, δεν απεδέχθη. Η δεύτερη πρόσκληση ήταν από 5-12-2016 προς τον κ. Σεβαστάκη, που και πάλι δεν έγινε δεκτή. Τέλος, στείλαμε ξανά στις 17 Ιανουαρίου προς τον κ. Γαβρόγλου και στην κυρία Υπουργό, που δεν την απεδέχθη. Θα ήθελα να σας θυμίσω ότι αυτή είναι μια διαδικασία, η οποία για εμάς είναι προϋπόθεση στο να μπορέσουμε να αναδείξουμε την τουριστική εκπαίδευση σε προτεραιότητα για τη χώρα. Γνωρίζω, εξάλλου, κυρία Υπουργέ, και τις δικές σας προθέσεις, ότι ενδιαφέρεστε γι' αυτή τη διαδικασία αναβάθμισης των ΑΣΤΕ, των Ανωτέρων Σχολών Τουριστικών Επαγγελμάτων στη Ρόδο και στην Κρήτη, και θέλω να πιστεύω ότι, έστω και τώρα, τρία χρόνια μετά, θα μπούμε σε μια διαδικασία συζήτησης για την αναβάθμισή τους. Βεβαίως, κύριε Πρόεδρε, η Κυβέρνηση έχει δείξει την ασυνέπειά της σε ό,τι αφορά την τουριστική εκπαίδευση και κατάρτιση, γιατί σε ό,τι αφορά τις σχολές ΑΕΙ πολύ όψιμα έκανε ελληνόφωνα τα δυο Τμήματα Τουρισμού στην Κρήτη και στον Πειραιά και απεμπόλησε την ευκαιρία των ξενόγλωσσων τμημάτων. Θέλω να πιστεύω, όμως, ότι θα πρέπει να μπούμε σε μια λογική συνέχειας για την εκπαίδευση, κατάρτιση και διά βίου μάθηση, γιατί ένας μόνος κρίκος είναι οι ΑΣΤΕ. Επομένως δεν θα λύσουμε το πρόβλημα μόνο με αυτά. Άρα στην επιτροπή καλούμε την κυρία Υπουργό να πάρει πρωτοβουλία - μπορεί - να συζητήσουμε εφ' όλης της ύλης για πολύ μεγάλο χρονικό διάστημα. Πιστεύει κανείς ότι οι ΑΣΤΕ έχουν προχωρήσει σε μια αναβάθμιση των προγραμμάτων εδώ και τρία χρόνια; Όχι, δεν έχουν προχωρήσει. Πιστεύει κανείς ότι ο σχεδιασμός για την ενδοξενοδοχειακή επιμόρφωση έχει προχωρήσει; Όχι. Πιστεύει κανείς ότι στις ΑΣΤΕ έχει μπει τμήμα ξενόγλωσσο ή τμήμα διαχείρισης ταξιδιών, τουρισμού, γαστρονομίας, που πιστεύω ότι και η κυρία Υπουργός είναι προς αυτή την κατεύθυνση, σ' αυτά τα τρία χρόνια; Όχι. Πιστεύει κανείς ότι έχει προχωρήσει στην πιστοποίηση των ακαδημαϊκών προσόντων και στη διαβάθμισή της με κριτήρια ανώτερων εκπαιδευτικών ιδρυμάτων; Υπάρχει ολοκληρωμένη πολιτική γι' αυτά; Όχι. Εμείς καλούμε - έστω και τώρα - τη Διεύθυνση του Υπουργείου Τουριστικής Ανάπτυξης, κύριε Πρόεδρε, να αναλάβει πρωτοβουλία με συγκεκριμένες προτάσεις, προκειμένου οι ΑΣΤΕ να πάρουν τον βηματισμό που χρειάζονται. Εξάλλου, εγώ, κύριε Πρόεδρε, κατέθεσα και στο παρελθόν προς την κυρία Υπουργό - που πήρε την πρωτοβουλία, και πρέπει να το τονίσω απ' αυτό το Βήμα, ως Υπουργός τότε, στο πρώτο δεκαπενθήμερο να πάω ως Τομεάρχης Τουρισμού της Νέας Δημοκρατίας - ένα συγκεκριμένο πλαίσιο προτάσεων. Το καταθέτω και στα Πρακτικά. [[Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Στο πλαίσιο αυτό νομίζω ότι πρέπει να κινηθούμε. Έστω και τώρα, υπάρχει χρόνος, γιατί η τουριστική εκπαίδευση ενώνει και δεν διχάζει.
Κυρία Υπουργέ, έχετε τον λόγο.
Αγαπητέ συνάδελφε, πρώτα απ' όλα, σας ευχαριστώ πολύ για την επίκαιρη ερώτησή σας, για να βάλουμε τα πράγματα στη θέση τους, όσον αφορά τη δημόσια τουριστική εκπαίδευση, και να σας απαντήσουμε γι' αυτά που βρήκαμε και γι' αυτά που εμείς τουλάχιστον έχουμε σχεδιάσει και κάνουμε. Γνωρίζετε πολύ καλά ότι, πριν αναλάβουμε τη διακυβέρνηση της χώρας το 2015, με πολιτικές αποφάσεις οι προηγούμενες κυβερνήσεις και συγκυβερνήσεις απαξίωσαν πλήρως τη δημόσια τουριστική εκπαίδευση. Και σας θυμίζω: Καταργήσατε τον ΟΤΕΚ. Κλείσατε τη δευτεροβάθμια εκπαίδευση, τις επαγγελματικές σχολές ΕΠΑΣ. Κλείσατε τις σχολές ξεναγών. Υποβαθμίσατε τα οκτώ ΙΕΚ Τουρισμού που λειτουργούσαν με παρωχημένα προγράμματα σπουδών και κανονισμούς, οι οποίοι είχαν χρόνια να αναθεωρηθούν. Απαξιώσατε τις ιστορικές ανώτερες σχολές ΑΣΤΕ Ρόδου και Κρήτης, για τις οποίες όχι μόνο δεν είχατε φροντίσει να έχουν επαρκή προγράμματα σπουδών, αλλά ούτε καν ενδιαφερθήκατε να συντηρήσετε στοιχειωδώς για δεκαετίες ολόκληρες τις κτηριακές τους υποδομές, με αποτέλεσμα να παρουσιάζουν επικινδυνότητα για το προσωπικό και τους σπουδαστές. Η δημόσια τουριστική εκπαίδευση, λοιπόν, που παραδόθηκε σε εμάς, λειτουργούσε με βασικές ελλείψεις στη νομοθεσία, χωρίς συγκροτημένες δομές, χωρίς επαρκές ανθρώπινο δυναμικό και φυσικά χωρίς τα αναγκαία κονδύλια για να κάνουμε περισσότερα πράγματα. Στη δεινή κατάσταση που την είχατε αφήσει να περιέλθει, δεν είχε καμμία απολύτως προοπτική να επιτελέσει τον βασικό και καθοριστικό της ρόλο στην κατάρτιση της νέας γενιάς στελεχών, στην ανταγωνιστικότητα και στην ανάπτυξη του ελληνικού τουρισμού. Εμείς, από τη πρώτη στιγμή που αναλάβαμε, εντάξαμε στην εθνική και περιφερειακή τουριστική πολιτική μας τη δημόσια τουριστική εκπαίδευση ως υψηλή προτεραιότητα και με εμπεριστατωμένη μελέτη και όχι με πρόχειρα νομοθετήματα - αυτό είναι πολύ σημαντικό - , προχωρήσαμε - και προχωράμε - στις απαραίτητες αλλαγές, τομές, ώστε να την αναβαθμίσουμε πλήρως και να λειτουργήσει σε νέες και υγιείς βάσεις. Θέσαμε, λοιπόν, στόχο μας από την πρώτη στιγμή, πρώτον, να επαναλειτουργήσουν οι σχολές ξεναγών μετά από επτά χρόνια, με πρώτη αυτή της Αθήνας, δέσμευση που υλοποιήσαμε στο ακέραιο. Φέτος υποδέχθηκε τους πρώτους σπουδαστές. Επίσης, θέσαμε προτεραιότητα να αναβαθμίσουμε τις Ανώτερες Σχολές Τουριστικής Εκπαίδευσης, τις ΑΣΤΕ Ρόδου και ΑΣΤΕ Κρήτης, τις οποίες, όπως γνωρίζετε, διέπει ένα ιδιαίτερο καθεστώς ανώτερης εκπαίδευσης σε συνεργασία με το Υπουργείο Παιδείας. Φυσικά, θέσαμε προτεραιότητα να εκσυγχρονίσουμε την παρεχόμενη εκπαίδευση στα οκτώ ΙΕΚ Τουρισμού. Σημειώνω δε ότι, λόγω των μνημονιακών υποχρεώσεων που δημιούργησαν οι προηγούμενες κυβερνήσεις, είχε προβλεφθεί η μείωση κατά 10% των εκπαιδευτικών. Καταλαβαίνετε ότι θα ήταν πάρα πολύ δύσκολο να δημιουργήσουμε περισσότερες δράσεις και μαθήματα. Κι επειδή αναφέρατε τα αγγλόφωνα, να σας πω ότι θέλουμε πάρα πολύ να κάνουμε αγγλόφωνα τμήματα. Υπογράψατε, όμως, μια μνημονιακή υποχρέωση, κάθε χρόνο να μειώνεται 10% το εκπαιδευτικό προσωπικό. Έτσι, λοιπόν, δεν μπορούσαμε να καλύψουμε λειτουργικά κενά και να ολοκληρώσουμε τις απαραίτητες διαδικασίες. Επειδή δεν θέλουμε να νομοθετούμε πρόχειρα - γιατί πραγματικά η τουριστική εκπαίδευση είναι πολύ σημαντική για εμάς - , συγκροτήσαμε, σε συνεργασία με το Υπουργείο Παιδείας, Επιστημονικό Συμβούλιο Διασφάλισης Ποιότητας της Τουριστικής Εκπαίδευσης, το οποίο ήδη έχει ξεκινήσει τις συνεδριάσεις του και έχει προχωρήσει στην υλοποίηση της στρατηγικής μας για την αναβάθμιση και τον εκσυγχρονισμό της δημόσιας τουριστικής εκπαίδευσης. Αυτό το επιστημονικό συμβούλιο, που αποτελείται από εξαίρετους εκπαιδευτικούς, σχεδιάζει την τροποποίηση και επικαιροποίηση όλων των προγραμμάτων σπουδών και του κανονισμού σπουδών των ανώτερων σχολών - ΑΣΤΕ Ρόδου, ΑΣΤΕ Κρήτης - που είχε αναθεωρηθεί τελευταία φορά τα έτη 2006-2007. Έχετε δίκιο, όμως, στο ότι με την εθνική τουριστική πολιτική μας τα τρία τελευταία χρόνια φέραμε ιστορικά ρεκόρ σε όλα τα τουριστικά μεγέθη, σε αφίξεις και έσοδα, κι έτσι τα τουριστικά επαγγέλματα παρουσιάζουν τεράστια ζήτηση. Κι επειδή θέλουμε να έχουμε εξειδικευμένους επαγγελματίες και ποιότητα στην παροχή υπηρεσιών, υποχρέωσή μας είναι να δημιουργήσουμε υψηλού επιπέδου τουριστική εκπαίδευση. Και αυτό κάνουμε. Ευχαριστώ πολύ.
Κι εμείς ευχαριστούμε. Κύριε Κόνσολα, έχετε τον λόγο για τρία λεπτά.
Ευχαριστώ, κύριε Πρόεδρε. Κυρία Υπουργέ, μετά από τριάμισι χρόνια διακυβέρνησης ΣΥΡΙΖΑ - ΑΝΕΛ δεν μπορείτε ακόμη να επαίρεστε ότι είστε στον σχεδιασμό. Λυπάμαι πάρα πολύ. Θα περίμενα τουλάχιστον από εσάς να έχετε μια ευαισθησία και να πείτε «καθυστερήσαμε». Ξέρετε γιατί το λέω αυτό, κυρία Υπουργέ; Διότι από την πρώτη ημέρα είχατε στοιχεία, προτάσεις κι ένα πλαίσιο, το οποίο είχατε υιοθετήσει στη συνάντησή μας στο Υπουργείο εσείς ως Υπουργός κι εγώ ως τομεάρχης. Από εκεί και πέρα όμως, εσείς η ίδια έπρεπε να έχετε πρωταγωνιστήσει στο να έχει γίνει συζήτηση εδώ και καιρό στην Επιτροπή Μορφωτικών Υποθέσεων και στην Επιτροπή Παραγωγής κι Εμπορίου με τον Υπουργό κ. Γαβρόγλου. Εγώ χαίρομαι ειλικρινά που, επιτέλους, έστω και τώρα συνεργάζεστε με το Υπουργείο Παιδείας. Θα δούμε τα αποτελέσματα. Στο πλαίσιο αυτής της συνεργασίας, όμως, έχουμε ένα πλαίσιο διακυβευμάτων, σε σχέση με την ανταγωνιστική τουριστική εκπαίδευση άλλων χωρών. Χαίρομαι, βεβαίως, κυρία Υπουργέ. Δεν είναι θέμα συζήτησης, όμως, σε αυτή την ερώτηση το να επαίρεστε για άλλη μια φορά για τον αριθμό των επισκεπτών. Να απαντήσετε, όμως και για τα έσοδα που η Τράπεζα της Ελλάδος λίγες ημέρες πριν ανακοίνωσε, σε σχέση με τα περσινά δεδομένα που είναι στα ίδια επίπεδα. Έχουμε αύξηση του αριθμού των επισκεπτών και μείωση των εσόδων. Δεν στέκομαι σε αυτό, όμως. Ξέρετε πού στέκομαι, κυρία Υπουργέ; Ξέρετε πολύ καλά ότι τα ΤΕΙ ανήκουν στο παρελθόν μετά την πρωτοβουλία του κυρίου Υπουργού να ενσωματώσει τα τμήματα ΤΕΙ στα ΑΕΙ. Εδώ, λοιπόν, έχουμε ένα θέμα σε ό,τι αφορά τα Τμήματα Τουριστικής Εκπαίδευσης των ΤΕΙ. Δεν υπηρετούν τις ανάγκες προφανώς και γι' αυτό προχωράει ο Υπουργός σε ανασχεδιασμό. Εδώ, όμως, θέλω να μας πείτε: γιατί ακυρώσατε και την τελευταία προοπτική ανταγωνιστικής πολιτικής σε ό,τι αφορά τον τουρισμό από την κατάργηση του Ινστιτούτου Τουριστικών Ερευνών που ήταν θεσμοθετημένο; Να μας απαντήσει ο κ. Τσίπρας και ο κ. Καμμένος σε αυτό γιατί το έκανε αυτό. Δεν μας απαντάει. Τουλάχιστον, ελάτε να συνεννοηθούμε για τις ΑΣΤΕ. Θα δώσετε έκτο επίπεδο εθνικού πλαισίου προσόντων στις ΑΣΤΕ; Κάντε το, επιτέλους. Και εκτός από αυτό, επειδή ο τουρισμός στο πεδίο της επαγγελματικής κατάρτισης χρειάζεται την ίδρυση σχολών διά βίου μάθησης αλλά και δομών ενδοεπιχειρησιακής κατάρτισης και εκπαίδευσης, κυρία Υπουργέ, σας καλώ να προχωρήσετε τάχιστα γιατί ο τουρισμός δεν μπορεί να είναι ανταγωνιστικός σε αυτή τη χρονική συγκυρία που οι γείτονές μας έχουν και μη κρατικά πανεπιστήμια, τα οποία θα συζητήσουμε τότε, με την κατάργηση του άρθρου 16. Εσείς ως παραγωγικό Υπουργείο και ως μία γυναίκα πρότυπο γνωρίζετε στο διεθνές στερέωμα τι σημαίνει η τουριστική εκπαίδευση στην Ευρώπη αλλά και στον κόσμο. Ο κ. Τσίπρας έχει αναγορευτεί σε επίτιμο διδάκτορα από ένα πανεπιστήμιο της γείτονός μας Τουρκίας, το οποίο είναι πυλώνας τουριστικής εκπαίδευσης. Και η Κύπρος είναι ο πυλώνας της Μεσογείου για την τουριστική εκπαίδευση. Ελάτε επιτέλους, βοηθήστε και εσείς να βάλουμε ένα στερέωμα στη χώρα αυτή και αφήστε το παρελθόν. Εγώ μιλάω με όρους του μέλλοντος. Θέλετε να αναλάβουμε την ευθύνη και να πούμε ότι κάναμε λάθη; Πολύ ωραία, κάναμε λάθη. Κυρία Υπουργέ, τρεισήμισι χρόνια δεν φέρατε ένα λιθαράκι για την τουριστική εκπαίδευση, κατάρτιση και διά βίου μάθηση. Πράξτε το τώρα.
Κυρία Υπουργέ, έχετε τον λόγο και πάλι.
Κύριε Κόνσολα, πραγματικά είναι εντυπωσιακό το πώς διαστρεβλώνετε την αλήθεια. Με το λιθαράκι τι ακριβώς εννοείτε; Το ότι ανοίξαμε τη Σχολή Ξεναγών δεν είναι κάτι; Το ότι κάναμε τα προγράμματα μετεκπαίδευσης για τρία χρόνια σε όλες τις περιφέρειες της χώρας, σε δεκατέσσερις πόλεις, όταν εσείς τα κάνατε σε τέσσερις πόλεις, δεν είναι κάτι; Το γεγονός ότι δεν μας αφήσατε πόρους και μας μειώσατε και τους εκπαιδευτές, δεν είναι ένας λόγος να μην μπορούμε στα τρεισήμισι χρόνια της διακυβέρνησης της χώρας να λύσουμε όλα τα προβλήματα και όλες τις παθογένειες που μας αφήσατε για δεκαετίες; Δηλαδή, πραγματικά με εντυπωσιάζετε. Επίσης, κύριε Κόνσολα, θέλω να σας πω ότι, επίσης, διαστρεβλώνετε την αλήθεια για τα έσοδα. Το πρώτο πεντάμηνο του 2018 οι αφίξεις και τα έσοδα είναι 18% σε αύξηση σε σύγκριση με το 2017. Σε αυτό που αναφέρεστε είναι ο μήνας Απρίλιος που απλά η αύξηση ήταν σχεδόν μία η άλλη. Πρέπει να βλέπετε, όμως, το πεντάμηνο. Έχουμε πραγματικά ιστορικά ρεκόρ αφίξεων και εσόδων τα τρία τελευταία χρόνια που όλοι, αν θέλετε, το αναγνωρίζουν εκτός από εσάς. Σαν να λέτε ότι αυτή η επιτυχία του τουρισμού, που είναι επιτυχία όλων μας, που είναι επιτυχία της Ελλάδας, σας ενοχλεί, δεν σας αρέσει. Τέλος πάντων! Όλα όσα εσείς είχατε δεσμευθεί και πράξατε ήταν στην κατεύθυνση απαξίωσης της δημόσιας τουριστικής εκπαίδευσης. Δυστυχώς ναι, δεν είχαμε τον χρόνο ούτε τα χρήματα, γιατί μας αφήσατε τα ταμεία άδεια, να μπορέσουμε να κάνουμε την αναμόρφωση των προγραμμάτων των σπουδών, να δημιουργήσουμε, όπως σας είπα, αυτό το εκπαιδευτικό συμβούλιο. Επειδή απαξιώσατε τελείως την τουριστική εκπαίδευση, την αφήσατε χωρίς νέα εργαλεία τεχνολογικά αλλά και με καμμία διασύνδεση με την αγορά, εμείς βάλαμε προτεραιότητες. Και επειδή, όπως σας είπα, δεν θέλω να νομοθετούμε πρόχειρα και αποσπασματικά, μοντέλο το οποίο γνωρίζουμε τι προβλήματα έφερε στο παρελθόν, ο σχεδιασμός μας περιλαμβάνει ταυτόχρονα την εισαγωγή στις εκπαιδευτικές μας δομές, για πρώτη φορά, της ψηφιακής εκπαίδευσης. Συγκεκριμένα, προωθούμε τη χρήση τεχνικών μέσων για ψηφιακή ύλη σπουδών και ψηφιακή βιβλιοθήκη καθώς και τη δημιουργία ηλεκτρονικής πύλης τουριστικής εκπαίδευσης, γιατί τώρα καταφέραμε και εξασφαλίσαμε τους πόρους, μετά από τα άδεια ταμεία που μας αφήσατε. Επιπροσθέτως, το Υπουργείο μας έχει δημιουργήσει δίαυλο επικοινωνίας με το Υπουργείο Παιδείας, προκειμένου να τροποποιηθεί το άρθρο 16 του ν.3149/2003 και οι απόφοιτοι των ΑΣΤΕ να έχουν πρόσβαση σε πρόγραμμα μεταπτυχιακών σπουδών σε ελληνικά και ξένα πανεπιστήμια, χωρίς να χρειάζεται να αποκτήσουν και δεύτερο πτυχίο πριν. Αλλά και αυτό χρειάζεται, όπως γνωρίζετε, οικονομικούς πόρους. Επιδιώκουμε, δηλαδή, την ισοτιμία και αντιστοιχία των πτυχίων ΑΣΤΕ με τα πτυχία των τμημάτων τουριστικών επιχειρήσεων των ΑΤΕΙ. Επίσης, το Υπουργείο Τουρισμού συμμετέχει πλέον ως κοινωνικός εταίρος μέσω των περιφερειακών υπηρεσιών των ΙΕΚ σε προγράμματα «ERASMUS» και κατόπιν σχετικής αίτησης της ΑΣΤΕΚ στην Ευρωπαϊκή Επιτροπή, της απονεμήθηκε ο πανεπιστημιακός χάρτης ανώτατης εκπαίδευσης «ERASMUS», που της δίνει τη δυνατότητα να συμμετάσχει σε όλες τις δραστηριότητες του προγράμματος που αφορά στην εκπαίδευση και την κατάρτιση σε επίπεδο τριτοβάθμιας εκπαίδευσης ως το έτος 2020. Με το άρθρο 56 του ν.4465/2017 εξασφαλίσαμε τη χρηματοδότηση προγραμμάτων και δράσεων του Υπουργείου Τουρισμού από το εθνικό σκέλος του Προγράμματος Δημοσίων Επενδύσεων για τα έτη 2017, 2018, 2019, αναφορικά με την κατάρτιση και μετεκπαίδευση εργαζομένων εποχικά και ανέργων εμπειροτεχνών στον τομέα του τουρισμού, με στόχο τον εκσυγχρονισμό, την αναβάθμιση της ποιότητας, την ενίσχυση της ανταγωνιστικότητας στον τουριστικό κλάδο. Όπως σας είπα, θα γίνει σε δεκατέσσερις πόλεις, καλύπτοντας και τις δεκατρείς περιφέρειες, έναντι τεσσάρων πόλεων που είχατε στο παρελθόν εσείς. Η πρόθεσή μας ήταν αυτά τα προγράμματα να ξεκινήσουν άμεσα. Όμως, μετά από αίτημα των προέδρων των εργατικών κέντρων Κρήτης, Ρόδου και εκπροσώπων της διοίκησης της Πανελλήνιας Ομοσπονδίας Επισιτισμού και Υπαλλήλων Τουριστικών Επαγγελμάτων, συμφωνήσαμε να ξεκινήσουν τον Νοέμβριο με τη λήξη της - σε εισαγωγικά - «θερινής» τουριστικής περιόδου, γιατί και αυτοί αναγνωρίζουν ότι με τη μεγάλη επιμήκυνση που έχει γίνει στη θερινή περίοδο αλλά και με την αναβάθμιση της χειμερινής περιόδου κατά 20% κάθε χρόνο αυτοί οι άνθρωποι δεν μένουν άνεργοι τόσο, ώστε να μπορέσουν να παρακολουθήσουν αυτά τα τμήματα και υπάρχει ένα μεγάλο πρόβλημα και σε αυτό. Θα πρέπει, δηλαδή και να εργάζονται και να εκπαιδεύονται. Κάναμε ήδη πρόταση σε συνεργασία με το Υπουργείο Παιδείας, Έρευνας και Θρησκευμάτων να δημιουργηθεί - και αυτό είναι το πιο σημαντικό - ένας νέος φορέας, όπως αυτός που καταργήσατε, ένα νομικό πρόσωπο δημοσίου δικαίου, το οποίο θα έχει την ευθύνη όλης της τουριστικής εκπαίδευσης. Διότι όλα αυτά που επιτελεί σήμερα η αρμόδια διεύθυνση του Υπουργείου Τουρισμού δεν αρκούν. Ένας ΟΤΕΚ - που ειλικρινά δεν καταλαβαίνω γιατί καταργήσατε - μπορεί να χρηματοδοτηθεί, να αυτοχρηματοδοτείται μόνο από τα ευρωπαϊκά προγράμματα. Και φυσικά, θα μπορούσε όχι μόνο να έχει προγράμματα εκπαίδευσης και μετεκπαίδευσης, αλλά να ισχυροποιήσει την τουριστική εκπαίδευση. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού]] Και πραγματικά, κύριε Κόνσολα, κλείνοντας, θέλω να σας πω για άλλη μια φορά ότι εντυπωσιάζομαι που ενώ με αποκλειστική ευθύνη των προηγούμενων κυβερνήσεων και συγκυβερνήσεων οδηγήσατε την τουριστική εκπαίδευση σε πλήρη απαξίωση, καταργώντας την ουσιαστικά, σήμερα έρχεστε για άλλη μία φορά να μας εγκαλέσετε γιατί σε τρεισήμισι χρόνια, με άδεια ταμεία και με μειωμένο εκπαιδευτικό προσωπικό, δεν καταφέραμε να διορθώσουμε όλα τα λάθη και να ανταποκριθούμε σε όλες τις παθογένειες δεκαετιών που αφήσατε. Ευχαριστώ πολύ.
Ευχαριστώ και εγώ, κυρία Υπουργέ. Έχει ζητήσει τον λόγο ο κ. Κυριαζίδης για την ερώτηση που υπέβαλε. Ορίστε, έχετε τον λόγο, κύριε συνάδελφε.
Ευχαριστώ, κύριε Πρόεδρε. Από τις δώδεκα ερωτήσεις σήμερα απαντάται μόνο μία. Οι Υπουργοί δεν απαντούν στις γραπτές ερωτήσεις. Στις επίκαιρες ερωτήσεις δεν προσέρχονται εδώ προς απάντηση. Όλη η διαδικασία, κύριε Πρόεδρε, όπως έχουμε τονίσει και άλλες φορές, χωλαίνει με ευθύνη της Κυβέρνησης της λογοδοσίας, όπως είχε δεσμευτεί για τόσα άλλα πράγματα. Όσον αφορά μία προηγούμενη επίκαιρη ερώτηση, μοναδική για το Νοσοκομείο Δράμας, ο χρόνος που διήλθε για να απαντηθεί ήταν περίπου ένας χρόνος. Στη σημερινή γραπτή ερώτηση, που κατέληξε επίκαιρη σήμερα - και σας ευχαριστώ, κύριε Πρόεδρε - πάλι δεν προσέρχεται από τις αρχές του έτους να απαντήσει ο Υπουργός Υγείας, δυστυχώς, με αποτέλεσμα το Νοσοκομείο Δράμας να βρίσκεται σε μία κατάσταση - θα έλεγα - αδυναμίας να υπηρετήσει τον σκοπό για τον οποίο έχει δημιουργηθεί. Από τις αρχές του έτους που κατατέθηκε η ερώτηση, η κατάσταση βρίσκεται σήμερα σε έναν βαθμό επικίνδυνο, με αποτέλεσμα και πρόσφατα να υπάρχει η κραυγή των εργαζομένων στο Νοσοκομείο Δράμας, που λέει το εξής σε πρωτοσέλιδο, κύριε Πρόεδρε: «Με το μισό ιατρικό προσωπικό, σε σχέση με το 2009, λειτουργεί το Νοσοκομείο Δράμας». Είναι κραυγή αγωνίας των εργαζομένων, αλλά κατ' εξοχήν - αν θέλετε - αυτών που έχουν την ανάγκη της νοσηλείας. Περίμενα τον κύριο Υπουργό από τις αρχές του έτους, μήπως και είχα μία απάντηση σήμερα. Δυστυχώς, δεν την έλαβα. Παρακαλώ για την παρέμβασή σας. Για ζητήματα που έχουν να κάνουν με τη ζωή πρέπει να έχουμε τουλάχιστον μία απάντηση.
Ευχαριστώ. Η Βουλευτής κ. Άννα - Μισέλ Ασημακοπούλου ζητεί άδεια ολιγοήμερης απουσίας στο εξωτερικό, από 2 Ιουλίου έως 5 Ιουλίου 2018, για προσωπικούς λόγους. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Ο Βουλευτής της Νέας Δημοκρατίας κ. Σάββας Αναστασιάδης ζητεί άδεια ολιγοήμερης απουσίας στο εξωτερικό από 26 Ιουνίου έως 27 Ιουνίου 2018 για προσωπικούς λόγους. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Ο Βουλευτής της Νέας Δημοκρατίας κ. Κωνσταντίνος Τσιάρας ζητεί άδεια ολιγοήμερης απουσίας στο εξωτερικό από 23 Ιουνίου έως 25 Ιουνίου 2018 για προσωπικούς λόγους. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Η Βουλευτής της Νέας Δημοκρατίας κ. Θεοδώρα (Ντόρα) Μπακογιάννη ζητεί άδεια ολιγοήμερης απουσίας στο εξωτερικό από 25 Ιουνίου έως 28 Ιουνίου 2018 για την κηδεία προσώπου στενού οικογενειακού της περιβάλλοντος. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Στο σημείο αυτό ολοκληρώθηκε η συζήτηση των επικαίρων ερωτήσεων.
Κυρίες και κύριοι συνάδελφοι, εισερχόμαστε στην ημερήσια διάταξη των ΕΠΕΡΩΤΗΣΕΩΝ Θα συζητηθεί η υπ' αριθμόν 23/15/28-3-2018 επίκαιρη επερώτηση των Βουλευτών της Κοινοβουλευτικής Ομάδας της Νέας Δημοκρατίας κ.κ. Θεοδώρας (Ντόρας) Μπακογιάννη, Αθανασίου Μπούρα, Χρίστου Δήμα, Χαράλαμπου Αθανασίου, Ιωάννη Αντωνιάδη, Φωτεινής Αραμπατζή, Ελευθερίου Αυγενάκη, Απόστολου Βεζυρόπουλου, Γεωργίου Βλάχου, Νικολάου - Γεωργίου Δένδια, Κωνσταντίνου Αχ. Καραμανλή, Θεόδωρου Καράογλου, Γεωργίου Καρασμανή, Ανδρέα Κατσανιώτη, Κωνσταντίνου Κατσαφάδου, Εμμανουήλ (Μάνου) Κόνσολα, Χρήστου Μπουκώρου, Ιωάννη Πλακιωτάκη, Κωνσταντίνου Σκρέκα, Χρήστου Σταϊκούρα, Δημητρίου Σταμάτη, Γεωργίου Στύλιου, Ιωάννη Τραγάκη, Κωνσταντίνου Τσιάρα, Θεόδωρου Φορτσάκη, Κωνσταντίνου (Κωστή) Χατζηδάκη προς τον Υπουργό Οικονομίας και Ανάπτυξης με θέμα: «Πλήρης αποτυχία του εξωδικαστικού συμβιβασμού - Ωφελήθηκαν μόνο είκοσι τρεις επιχειρήσεις». Από τους επερωτώντες Βουλευτές θα τοποθετηθούν ο κ. Μπούρας, ο κ. Δήμας, ο κ. Αθανασίου, ο κ. Βεσυρόπουλος, ο κ. Μπουκώρος, ο κ. Βλάχος και ο κ. Φορτσάκης. Εκ μέρους της Κυβέρνησης θα απαντήσει ο Αντιπρόεδρος της Κυβέρνησης - Υπουργός Οικονομίας και Ανάπτυξης, ο κ. Δραγασάκης. Οι χρόνοι για τους επερωτώντες Βουλευτές είναι οι εξής: Για τον πρώτο ομιλητή ο χρόνος θα είναι δέκα λεπτά για την πρωτολογία και πέντε λεπτά για τη δευτερολογία. Για τον δεύτερο, πέντε λεπτά για την πρωτολογία και τρία λεπτά για τη δευτερολογία. Για τον τρίτο, πέντε λεπτά για την πρωτολογία και τρία λεπτά για τη δευτερολογία. Για τον τέταρτο, πέντε λεπτά για την πρωτολογία και τρία λεπτά για τη δευτερολογία. Για τον πέμπτο, πέντε λεπτά για την πρωτολογία και τρία λεπτά για τη δευτερολογία. Για τον έκτο, τρία λεπτά για την πρωτολογία και δύο λεπτά δευτερολογία. Για τον έβδομο, τρία λεπτά για την πρωτολογία και δύο λεπτά για τη δευτερολογία. Ο Υπουργός έχει είκοσι λεπτά για την πρωτολογία, δέκα λεπτά για τη δευτερολογία και πέντε λεπτά για την τριτολογία. Ο χρόνος για τους Κοινοβουλευτικούς Εκπροσώπους έχει ως εξής: Η κ. Τζάκρη, Κοινοβουλευτική Εκπρόσωπος του ΣΥΡΙΖΑ, έχει έξι λεπτά. Ο κ. Δένδιας, Κοινοβουλευτικός Εκπρόσωπος της Νέας Δημοκρατίας, έχει δώδεκα λεπτά για την πρωτολογία, έξι για τη δευτερολογία και τρία για την τριτολογία. Ο κ. Λοβέρδος, Κοινοβουλευτικός Εκπρόσωπος της Δημοκρατικής Συμπαράταξης, έχει έξι λεπτά. Ο κ. Παναγιώταρος, Κοινοβουλευτικός Εκπρόσωπος της Χρυσής Αυγής έχει έξι λεπτά. Ο κ. Καραθανασόπουλος, Κοινοβουλευτικός Εκπρόσωπος του Κομουνιστικού Κόμματος της Ελλάδας, έχει έξι λεπτά. Ο κ. Παπαχριστόπουλος, Κοινοβουλευτικός Εκπρόσωπος των Ανεξαρτήτων Ελλήνων, έχει έξι λεπτά. Ο κ. Ψαριανός, Κοινοβουλευτικός Εκπρόσωπος του Ποταμιού, έχει έξι λεπτά. Ο κ. Σαρίδης, Κοινοβουλευτικός Εκπρόσωπος τη Ένωσης Κεντρώων, έχει έξι λεπτά. Τον λόγο έχει ο κ. Μπούρας, ο πρώτος επερωτών Βουλευτής της Νέας Δημοκρατίας, για δέκα λεπτά, σύμφωνα με τον Κανονισμό. Ορίστε, κύριε Μπούρα.
Ευχαριστώ, κύριε Πρόεδρε. Κύριε Αντιπρόεδρε και Υπουργέ, ενώ είχατε καλλιεργήσει μεγάλες προσδοκίες για τη ρύθμιση του χρέους, περάσατε κάτω από τον πήχη. Και όπως λέει ο λαός «ὤδινεν ὄρος καὶ ἔτεκεν μῦν». Αυτά, όμως, θα συζητηθούν με λεπτομέρεια στην προ ημερησίας διατάξεως συζήτηση της Νέας Δημοκρατίας. Την Παρασκευή, την ώρα που κάνατε μεταξύ σας, ΣΥΡΙΖΑ και ΑΝΕΛ, - πρώτη φορά γίνεται αυτό - τη φιέστα στο Ζάππειο - που ήταν η πρώτη, γιατί θα κάνετε και άλλες - ήμουν με τον συνάδελφό μου τον κ. Βλάχο στην περιφέρειά μας. Βρεθήκαμε εκεί για κάποιες υποχρεωτικές παρουσίες. Πήγαμε στον Ασπρόπυργο, στα Άνω Λιόσια, στο Ζεφύρι, που γνωρίζετε και έχετε εξυπηρετήσει. Οι κάτοικοι της περιφέρειας είχαν έντονη δυσαρέσκεια, γιατί τους κόβετε το ΕΚΑΣ, θα χάσουν μία έως τρεις συντάξεις ή μισθούς από τα μέτρα των 5,1 δισεκατομμυρίων ευρώ, που ψηφίσατε πριν λίγες μέρες μάλιστα, και με τη μείωση του αφορολογήτου από 1-1-2020. Επαναλαμβάνω τη μείωση των συντάξεων από 1-1-2019. Μάλιστα, είχαν έντονη απορία πώς βγαίνουμε από τα μνημόνια, όταν το πρωτογενές πλεόνασμα φτάνει μέχρι το 2060. Αυτά είχα να αναφέρω εκτός του θέματος που συζητάμε σήμερα. Κύριε Υπουργέ, υπάρχει αναγκαιότητα, μεγαλύτερη από κάθε άλλη φορά, για αποκατάσταση της ρευστότητας στην αγορά. Όσα μέτρα έχουν παρθεί τα τελευταία χρόνια, δεν κατάφεραν να δώσουν λύση, αλλά αντίθετα έμπλεξαν τους δανειολήπτες σε έναν φαύλο κύκλο αναποτελεσματικών τρόπων αντιμετώπισης των οφειλών τους. Χρειάζεται δυναμική αντιμετώπιση του θέματος των «κόκκινων» δανείων. Ο ν.4469/3-5-2017, όπως αυτός τροποποιήθηκε δεκαέξι μέρες αργότερα με τον ν.4472/19-5-2017- καταλαβαίνετε την προχειρότητα - που θα έδινε ανάσα στις επιχειρήσεις και αφορούσε και τις οφειλές προς το δημόσιο και τα ασφαλιστικά ταμεία, ήταν ανεπαρκής, προχειρογραμμένος, ανεδαφικός και φυσικά δεν λειτούργησε. Τόνιζε τότε με έμφαση η Τομεάρχης Οικονομίας και Ανάπτυξης της Νέας Δημοκρατίας και εισηγήτρια στον ν.4469 κ. Ντόρα Μπακογιάννη - η οποία θα ήταν εδώ σήμερα, αλλά ακούσατε το ατυχές γεγονός εξαιτίας του οποίου απουσιάζει - ότι ο νόμος αυτός δεν θα λειτουργούσε, πράγμα το οποίο δυστυχώς επιβεβαιώνεται πανηγυρικά σήμερα. Όμως ο προκάτοχός σας Υπουργός ούτε άκουγε ούτε μίλαγε. Και βέβαια εμείς καταψηφίσαμε εκείνο τον νόμο και δυστυχώς δικαιωθήκαμε. Ο εξωδικαστικός μηχανισμός ρύθμισης των οφειλών των επιχειρήσεων και των επιτηδευματιών έγινε μέγγενη στον λαιμό των δανειοληπτών και κατάντησε δικαστικός αγώνας και πάντως όχι συμβιβασμός. Οι διαδικασίες ήταν εξαιρετικά γραφειοκρατικές - το παραδεχθήκατε και εσείς πριν από λίγες εβδομάδες - άρα και χρονοβόρες. Μετέθεταν δε την οποιαδήποτε πιθανότητα ρύθμισης σε βάθος χρόνου. Δεν απλοποιούσαν ουσιαστικά τη διαδικασία για τις μικρές και πολύ μικρές επιχειρήσεις και τους επαγγελματίες. Ενώ το ιδιωτικό χρέος και οι συσσωρευμένες οφειλές συνεχίζουν να στραγγαλίζουν τις επιχειρήσεις και τους ελεύθερους επαγγελματίες, η εμπειρία από τη λειτουργία του εξωδικαστικού μηχανισμού έναν χρόνο μετά την ψήφισή του, κάθε άλλο παρά ικανοποιητική είναι. Ο νόμος, με καθυστέρηση δύο ετών από την ανάληψη της διακυβέρνησης από την Κυβέρνηση ΣΥΡΙΖΑ - ΑΝΕΛ, ψηφίστηκε τον Μάιο του 2017 και ξεκίνησε να εφαρμόζεται τον Αύγουστο του 2017, τρεις μήνες αργότερα, αλλά με ελλιπή προγραμματισμό, ανειδίκευτο υπαλληλικό προσωπικό και απροετοίμαστο τεχνικά και γνωστικά ηλεκτρονικό υπόβαθρο. Αποτέλεσμα ήταν, οκτώ μήνες αργότερα, δηλαδή τον Απρίλιο του 2018- θα σας πω και για σήμερα - σύμφωνα με επίσημα στοιχεία της Ειδικής Γραμματείας Διαχείρισης Ιδιωτικού Χρέους - βλέπω εδώ τον κ. Κουρμούση - από τις περίπου τετρακόσιες χιλιάδες επιχειρήσεις, που αδυνατούν να εξυπηρετήσουν τα χρέη τους, να έχουν πραγματοποιήσει την εγγραφή τους στην ειδική πλατφόρμα μόλις τριάντα μία χιλιάδες πεντακόσιες σαράντα δύο επιχειρήσεις μέχρι τον Απρίλιο. Από αυτές δώδεκα χιλιάδες τριακόσιες πενήντα δύο επιχειρήσεις έκαναν τα πρώτα βήματα και τελικά έχουν υποβληθεί οριστικά χίλιες πενήντα πέντε αιτήσεις. Από τις τριάντα δύο χιλιάδες επιχειρήσεις έφτασαν χίλιες πενήντα πέντε αιτήσεις. Από αυτές τελικά μόνο σαράντα οκτώ κατάφεραν να ρυθμίσουν επιτυχώς τις οφειλές τους και μάλιστα για μικρές οφειλές και οι περισσότερες με οφειλές σε έναν πιστωτή, όχι σε πολλούς. Βέβαια σήμερα με σημερινή ανάρτηση - την καταθέτω και στα Πρακτικά, από εφημερίδες είναι, δικά σας είναι τα στοιχεία - το σαράντα οκτώ έγινε πενήντα δύο - να μην πω τα προηγούμενα νούμερα - , δηλαδή έφτασαν σε τελικό στάδιο οι πενήντα δύο. Απρίλιος - Ιούνιος, μετά δηλαδή από τρεις μήνες. Καταλαβαίνετε τη λειτουργικότητα του νόμου. [[Στο σημείο αυτό ο Βουλευτής κ. Αθανάσιος Μπούρας καταθέτει για τα Πρακτικά την προαναφερθείσα ανάρτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τα παραπάνω στοιχεία είναι ενδεικτικά της κατάστασης που έχει δημιουργηθεί, με τη διαδικασία υπαγωγής στον εξωδικαστικό μηχανισμό να εξελίσσεται σε πραγματικό Γολγοθά για τις επιχειρήσεις και τους ελεύθερους επαγγελματίες. Την πραγματικότητα αυτή αναγνώρισε ακόμα και ο Ειδικός Γραμματέας Διαχείρισης Ιδιωτικού Χρέους κ. Κουρμούσης, όπως είπα, κάνοντας λόγο για τεστ και μαρτύρια, στα οποία υποβάλλονται οι ενδιαφερόμενοι προκειμένου να ρυθμιστούν οι οφειλές τους. Μάλιστα, όλο το προηγούμενο διάστημα διέρρεαν από την Κυβέρνηση ότι αναγνωρίζουν - και εσείς, κύριε Αντιπρόεδρε, το αναγνωρίσατε - αυτές τις γραφειοκρατικές επιλογές. Ο περιορισμένος αριθμός αιτήσεων αποδίδεται στα ιδιαίτερα αυστηρά κριτήρια επιλεξιμότητας και βιωσιμότητας που προβλέπει ο νόμος. Επίσης, η υποχρέωση των οφειλετών να υποβάλλουν ολοκληρωμένο επιχειρηματικό σχέδιο καθιστά τη διαδικασία δύσκολη και απαιτητική, με αποτέλεσμα να λειτουργεί αποτρεπτικά σε μεγάλο αριθμό επιχειρήσεων. Αυτή η εξέλιξη διαψεύδει τις αρχικές προσδοκίες του Υπουργείου Οικονομίας για ένα εργαλείο που θα οδηγήσει σε μαζικές ρυθμίσεις χρεών. Από την εμπειρία, λοιπόν, και τα αποτελέσματα της λειτουργίας του εξωδικαστικού μηχανισμού προκύπτει ότι μέχρι σήμερα και έναν χρόνο μετά την έναρξη λειτουργίας του, ο εξωδικαστικός μηχανισμός δεν έχει πετύχει τον βασικό του στόχο, που ήταν η ρύθμιση των χρεών για επιχειρήσεις που είχαν μεγάλα χρέη και σε πολλούς πιστωτές. Επιβεβαιώθηκε, λοιπόν, στην πράξη η εκτίμηση της Νέας Δημοκρατίας ότι επρόκειτο για μια χρονοβόρα και δυσχερή διαδικασία, η οποία αντί να λύσει προβλήματα, δημιούργησε νέα, μεγαλύτερα και ανυπέρβλητα. Φυσικά, το τίμημα το πληρώνει η αγορά και οι βιώσιμες επιχειρήσεις, οι οποίες και αυτές κινδυνεύουν να γίνουν μη βιώσιμες μετά από τόσο χρόνο. Ο νέος ν.4549/2018, δηλαδή το τέταρτο μνημόνιο που ψηφίσατε πριν από λίγες μέρες, καμμία σχεδόν ουσιαστική αλλαγή δεν έφερε για τον εξωδικαστικό μηχανισμό. Για άλλη μια φορά, δυστυχώς, για χιλιάδες επιχειρηματίες, ελεύθερους επαγγελματίες και ιδιώτες η πραγματικότητα είναι διαφορετική. Οι μικρής σημασίας μεταβολές είναι αδύνατον να βελτιώσουν σε ταχύτητα και αποτελεσματικότητα τη διαδικασία του εξωδικαστικού συμβιβασμού. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Εσείς, κύριε Υπουργέ, παραδεχθήκατε πριν από μερικές εβδομάδες ότι είναι πολύ δύσκολο να λειτουργήσει άμεσα ο εξωδικαστικός συμβιβασμός και ότι χρειάζεται χρόνο. Πόσος χρόνος, όμως, χρειάζεται και γιατί να ψηφίζονται νόμοι οι οποίοι καμμία ουσιώδη αλλαγή και λύση δεν φέρνουν στο πρόβλημα, παρά μόνο περισσότερη καθυστέρηση στη διαδικασία και περισσότερα προβλήματα, ενώ καθημερινά καταρρέουν επιχειρήσεις και νοικοκυριά; Από την άλλη πλευρά, η Νέα Δημοκρατία από νωρίς είχε ασκήσει αναλυτική και τεκμηριωμένη κριτική στον εξωδικαστικό μηχανισμό, όπως αυτός σχεδιάστηκε, ψηφίστηκε και άρχισε να υλοποιείται. Είχαμε επισημάνει για τα πολλά δικαιολογητικά. Βέβαια, θα μου απαντήσετε σήμερα ότι μειώσατε κατά έντεκα τα δικαιολογητικά. Όμως, αυτό δεν λύνει το πρόβλημα. Δεύτερον, η Νέα Δημοκρατία επίσης είχε τονίσει πως όλες οι περιπτώσεις των επιχειρήσεων, ελευθέρων επαγγελματιών αλλά και ιδιωτών, δεν γίνεται να αντιμετωπίζονται με τον ίδιο τρόπο και νομικό και τεχνικό καθεστώς. Τρίτον, επεσήμανε από την αρχή ότι ο τρόπος που ήταν σχεδιασμένος ο μηχανισμός τον καθιστούσε μόνο κατ' όνομα «εξωδικαστικό», αφού σχεδόν αναπόφευκτα οδηγούσε σε δικαστική εμπλοκή. Έπρεπε, λοιπόν, να είναι απλούστερη η διαδικασία. Η Νέα Δημοκρατία βέβαια - εγώ θα σεβαστώ τον χρόνο, αν και μπορώ να πάρω λίγο και από τη δευτερολογία μου, αλλά θα τα πω τότε ακούγοντας και από τον Υπουργό ορισμένες απαντήσεις - δεν μένει μόνο στην άσκηση κριτικής, κύριε Υπουργέ. Αντίθετα, έχει επεξεργαστεί ολοκληρωμένη πρόταση για τη διαχείριση του ιδιωτικού χρέους και το αμέσως επόμενο χρονικό διάστημα θα παρουσιάσει και σχετικό σχέδιο νόμου με τις προτεινόμενες αλλαγές. Κύρια και καίρια θέση του κόμματός μας αποτελεί ότι χρειάζεται βαθιά ανάσα στις πολλές και μικρές επιχειρήσεις και τους χιλιάδες επαγγελματίες της χώρας μας, αφού μόνο έτσι μπορεί να επιτευχθεί ουσιαστική επανεκκίνηση της οικονομίας της χώρας μας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε, με μια τελευταία πρόταση. Κεντρικό σημείο του σχεδίου μας είναι η εξωδικαστική ρύθμιση χρεών, κυρίως γι' αυτούς που δεν έχουν την οικονομική ή άλλη δύναμη να διαπραγματευθούν τις οφειλές τους. Αυτοί είναι οι μικρές επιχειρήσεις και οι ελεύθεροι επαγγελματίες που αποτελούν και τη βάση της οικονομίας μας. Θα συνεχίσω, κύριε Πρόεδρε, στη δευτερολογία που έχω για να τεκμηριώσω και τις προτάσεις και τις θέσεις της Νέας Δημοκρατίας. Γιατί καλό είναι να κάνουμε κριτική, αλλά εμείς στη Νέα Δημοκρατία, που είμαστε στις παρυφές ολοκλήρωσης του κυβερνητικού μας προγράμματος, έχουμε και προτάσεις και θέσεις επεξεργασμένες και πιστεύουμε ότι πολύ γρήγορα με τη θέληση του ελληνικού λαού και τη βοήθεια του θεού θα είμαστε κυβέρνηση. Να είστε καλά.
Ευχαριστώ πολύ. Τον λόγο έχει ο κ. Δήμας. Παράκληση, κύριε Δήμα, να κρατήσουμε λίγο τους χρόνους ή, αν θέλετε να μιλήσετε παραπάνω, να πάρετε και τη δευτερολογία σας. Έχετε τον λόγο.
Ευχαριστώ, κύριε Πρόεδρε. Κατά πάσα πιθανότητα θα κάνω χρήση και της δευτερολογίας μου. Κύριε Υπουργέ, ήταν 10 Απριλίου του 2017 όταν, κατά τη συζήτηση του νομοσχεδίου για τον εξωδικαστικό συμβιβασμό, σας προειδοποιούσαμε για την αποτυχία του. Πιο συγκεκριμένα, σας επισημαίναμε πως δεν μπορεί να συζητούμε για εξωδικαστικό συμβιβασμό όταν, αντί για μια αυτοματοποιημένη διαδικασία, όλες οι ρυθμίσεις του προβλέπουν και οδηγούν στην κύρωση από τα δικαστήρια. Σας τονίζαμε πως δεν μπορεί να λειτουργήσει ένα πλαίσιο το οποίο ζητά από τους ενδιαφερόμενους να καταθέσουν είκοσι πέντε έγγραφα για να περάσουν δεκαεννιά στάδια διεργασίας. Σας ζητούσαμε να κατανοήσετε ότι είναι αναγκαίο να διαχωρίσουμε την αντιμετώπιση των μικρών από τις μεγάλες επιχειρήσεις, καθώς μια τέτοια διαφοροποίηση θα μείωνε σημαντικά τον όγκο των υποθέσεων που θα έφταναν στα ήδη επιβαρυμένα πρωτοδικεία και ταυτόχρονα θα ξεκαθάριζε ότι αυτό δεν θα αποτελέσει δυνατότητα κωλυσιεργίας για τους οργανωμένους κακοπληρωτές. Για τους υπόλοιπους θα μπορούσαμε να εφαρμόσουμε μια γρήγορη διαδικασία, στην οποία αν συμφωνήσουν οι πιστωτές, το δημόσιο και ο ενδιαφερόμενος και μόνο σε περίπτωση που υπάρξει αντίρρηση ή ένσταση να μπορεί να υπάρξει προσφυγή προς το δικαστήριο. Επιπλέον, σας καλούσαμε να προσγειωθείτε στην πραγματικότητα, καθώς το νομοσχέδιό σας δεν έκανε την οποιαδήποτε μέριμνα για την ακρίβεια των στοιχείων, καθώς βασίζεται στα στοιχεία που παρέχει στην αίτησή του ο οφειλέτης, κάτι που δημιουργεί σοβαρή ευκαιρία κατάχρησης και που σε συνδυασμό με τις διάφορες αυτοδίκαιες και μη αναστολές προκαλεί βλάβη στις τράπεζες και τους άλλους πιστωτές. Τέλος, κύριε Υπουργέ, σας ζητούσαμε να πείτε στον κόσμο την αλήθεια, καθώς με τη ρητορική περί σεισάχθειας και διαγραφής χρεών δημιουργήσατε σε μεγάλο μέρος της αγοράς την ελπίδα ότι θα τους διαγράψει τα χρέη. Όσοι σας άκουσαν, κύριε Υπουργέ, όσοι άκουσαν τον ΣΥΡΙΖΑ και σταμάτησαν να πληρώνουν τις υποχρεώσεις τους εν αναμονή κάποιας μαγικής λύσης, σήμερα είναι βυθισμένοι ακόμα περισσότερο στην απόγνωση. Τι απαντούσατε, όμως, απέναντι σε όλες τις παραινέσεις; Ανέτρεξα στα Πρακτικά των συνεδριάσεων και τα θυμήθηκα ξανά. Υποστήριζε ο τότε Υπουργός και η εισηγήτρια του νομοσχεδίου πως φέρνατε μια διαδικασία που δεν θα χρειάζεται πάνω από τρεις μήνες για να έχει αποτέλεσμα. Αυτό καταρρίφθηκε. Έλεγε ο τότε Υπουργός ότι θα ενταχθούν τριακόσιες χιλιάδες επιχειρήσεις στον μηχανισμό - και αυτό καταρρίφθηκε - και ότι είμαστε υπερβολικοί όσοι μιλούσαμε για έναν ανεδαφικό μηχανισμό που θα δημιουργήσει περαιτέρω προβλήματα. Κύριε Υπουργέ, και αυτό καταρρίφθηκε. Και, προσέξτε, στο συγκεκριμένο ζήτημα εγώ δεν αμφισβητώ τις προθέσεις σας. Όμως, κύριε Υπουργέ, ένας νόμος δεν κρίνεται από τις προθέσεις των εμπνευστών του, αλλά από το αποτέλεσμά του. Και σχεδόν ενάμιση χρόνο μετά τα αποτελέσματα είναι απογοητευτικά. Μαρτύριο χαρακτήρισε τη διαδικασία ο Ειδικός Γραμματέας Διαχείρισης Ιδιωτικού Χρέους. Κάπως έτσι είναι τελικά για όσους προσπαθούν, πράγματι, να ενταχθούν. Το γνωρίζετε και εσείς προσωπικά άλλωστε, κύριε Υπουργέ. Εδώ σε αντίστοιχη συζήτηση στην Ολομέλεια στις 27-4-2018 μιλήσατε για σοβαρά προβλήματα στη διαδικασία. Και πώς, άλλωστε, να υποστηρίξετε κάτι διαφορετικό, όταν, σύμφωνα με τα τελευταία επίσημα στοιχεία της Ειδικής Γραμματείας Διαχείρισης Ιδιωτικού Χρέους, από τις τετρακόσιες χιλιάδες επιχειρήσεις που αδυνατούν να εξυπηρετήσουν τα χρέη τους - το είπε και ο κ. Μπούρας - μόλις τριανταμία χιλιάδες πεντακόσιες σαράντα δύο έχουν κάνει εγγραφή στην ηλεκτρονική πλατφόρμα, δηλαδή το 7,8% των επιχειρήσεων, ενώ αίτηση κατέθεσαν χίλιες πενήντα πέντε επιχειρήσεις, ποσοστό 0,26%. Αυτοί που τελικά πέρασαν όλα τα στάδια και μπήκαν στη ρύθμιση ήταν μόλις πενήντα δύο επιχειρήσεις από τετρακόσιες χιλιάδες επιχειρήσεις υπερχρεωμένων, ποσοστό 0,013%. Δεν θα το έλεγα επιτυχία, κύριε Υπουργέ. Δεν ξέρω πώς θα μπορούσε διαφορετικά να περιγραφεί το φιάσκο ενός νομοσχεδίου. Και παραμένει φιάσκο, έστω και αν πριν λίγες μέρες φέρατε πράγματι ορισμένες διορθώσεις, που στην πραγματικότητα δεν είναι παρά μικρής σημασίας μεταβολές, οι οποίες δεν θα βελτιώσουν την κατάσταση. Κύριε Υπουργέ, το να παραδέχεται κανείς την αποτυχία ενός νόμου δεν είναι ντροπή, επαφή με την πραγματικότητα είναι, ιδιαίτερα όταν ο νόμος αυτός, όπως και πολλοί άλλοι, γράφτηκαν πάνω σε αυταπάτες. Είναι, όμως, λάθος να αναγνωρίζετε ότι υπάρχει πρόβλημα, αλλά να συνεχίζετε να πορεύεστε με το λάθος. Η αγορά, καλώς ή κακώς, δεν έχει αυταπάτες. Όλα είναι μετρήσιμα και κρίνονται εκ του αποτελέσματος και, δυστυχώς, τα αποτελέσματα δικαιώνουν όλους εμάς που έγκαιρα σας προειδοποιήσαμε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε, σε ένα λεπτό. Δείτε ξανά το ζήτημα του εξωδικαστικού συμβιβασμού, διότι υπό συνθήκες μπορεί πράγματι να αποτελέσει ένα χρήσιμο εργαλείο επίλυσης διαφορών, δημιουργώντας πραγματικό πλαίσιο προστασίας των επιχειρήσεων που αντιμετωπίζουν προβλήματα. Στην παρούσα του μορφή, όμως, έχει αποτύχει παταγωδώς. Διαβάστε ξανά τις προτάσεις της Νέας Δημοκρατίας που έχουμε καταθέσει και προχωρήστε το συντομότερο δυνατό σε αντικατάσταση. Θα αναφερθώ και στη δευτερολογία μου. Έχετε, όμως, υποχρέωση να βοηθήσετε πολλές επιχειρήσεις, που σήμερα σχοινοβατούν λόγω χρεών, να μείνουν βιώσιμες και να διατηρήσουν χιλιάδες θέσεις εργασίας. Άρα, αντί να κουνάτε συγκαταβατικά το κεφάλι σας, κύριε Υπουργέ, νομίζω ότι έχει φτάσει η στιγμή να αλλάξετε και τον νόμο. Ευχαριστώ πολύ.
Και εγώ ευχαριστώ. Παρακαλώ τον κ. Αθανασίου να λάβει τον λόγο.
Ευχαριστώ, κύριε Πρόεδρε. Κύριε Υπουργέ, τις τελευταίες μέρες η Κυβέρνησή σας επιδίδεται σε μια άνευ προηγουμένου θριαμβολογία επί παντός επιστητού: Θριαμβολογία για την επαίσχυντη συμφωνία για το «μακεδονικό», θριαμβολογία για τη δήθεν εθνική επιτυχία της ρύθμισης του χρέους, θριαμβολογία που ο Πρωθυπουργός έβαλε τη γραβάτα του και ακόμη μεγαλύτερη θριαμβολογία, επειδή την έβγαλε! Ακόμη και σήμερα, στην Επιτροπή Παραγωγής και Εμπορίου, πριν μισή ώρα, η Κυβέρνηση θριαμβολογούσε για ένα νομοσχέδιο με το οποίο ουσιαστικά υπόσχεται αόριστα πράγματα για ορισμένους, ενώ δεν δεσμεύεται για τίποτα απέναντι σε κανέναν και δεν δίνει λογαριασμό σε κανέναν. Μόνη της θα αποφασίζει διά του αρμοδίου Υπουργού και μόνη της θα διανέμει ό,τι θέλει και όπου θέλει. Αναφέρομαι φυσικά στο μεταφορικό ισοδύναμο. Δεν είναι μόνο αυτό, αλλά θριαμβολογήσατε και για τις αλλαγές στον μηχανισμό του εξωδικαστικού συμβιβασμού. Δεν χωράει αμφιβολία πως ο εξωδικαστικός συμβιβασμός είναι ακόμα μια τεράστια αποτυχία της Κυβέρνησής σας. Θα χρησιμοποιούσα τον όρο «Βατερλό», αλλά το «Βατερλό» υποδηλώνει μια μοναδική αποτυχία μεγάλου μεγέθους. Όμως, με την Κυβέρνησή σας κανείς δεν ξέρει από πού να ξεκινήσει να καταμετρά τις τεράστιες αποτυχίες και τα ψεύδη σας! Γίνομαι σαφής. Ο ν.4469/2017 διαφημίστηκε από εσάς ως μια τεράστια τομή και ανάσα για πολλές χιλιάδες οφειλετών. Οι εξαγγελίες σας τότε μου θύμισαν τις εξαγγελίες μιας άλλης κυβέρνησης, που πανηγύριζε για τον νόμο Κατσέλη. Εδώ θα ήθελα να διευκρινίσω ότι ο νόμος Κατσέλη στη σύλληψή του δεν ήταν κακός, ειδικά για περιόδους σε χώρες που υπάρχει οικονομική δυσπραγία. Ήταν προβληματικός, όμως, όσον αφορά στην πρακτική του εφαρμογή και είδατε ότι τα δικαστήρια ορίζουν σήμερα δικασίμους μετά το 2030. Έτσι τα δύο αυτά νομοθετήματα έχουν έναν σημαντικό κοινό παρονομαστή. Διέπονται από καλές προθέσεις, στην πράξη όμως αποδείχθηκε ότι δεν έγινε καμμιά σοβαρή προεργασία σε τεχνοκρατικό επίπεδο. Το υπαινίχθηκε και ο κ. Μπούρας. Ειδικά για τον εξωδικαστικό συμβιβασμό σας τα λέγαμε από τότε πως θα αποτύχει παταγωδώς, και γιατί; Γιατί πρώτον, ο νόμος δεν είχε στρατηγική στόχευση. Δεύτερον, ήταν γραφειοκρατικός. Και τρίτον, δεν διέθετε καμμία ευελιξία. Είναι σαφές πως το ζήτημα του ιδιωτικού χρέους χρήζει συνολικής και στρατηγικής αντιμετώπισης. Είναι ζητήματα που στο ΚΥΣΔΙΧ, δηλαδή το Κυβερνητικό Συμβούλιο Διαχείρισης Ιδιωτικού Χρέους, μας απασχόλησαν. Στην κυβέρνησή μας, τόσο ο κ. Χατζηδάκης όσο και ο κ. Δένδιας ο οποίος παρίσταται, τα είχαμε εντοπίσει αυτά τα ζητήματα. Χρειαζόταν, λοιπόν, μια συνολική στρατηγική αντιμετώπιση, που να αγκαλιάζει όλα τα στρώματα της κοινωνίας και όλες τις επαγγελματικές ομάδες, λαμβάνοντας υπ΄όψιν τις ιδιαιτερότητές τους. Σήμερα είστε τριάμισι χρόνια στην Κυβέρνηση και το μόνο που έχουμε δει από εσάς, είναι μπαλώματα στον νόμο Κατσέλη και άνοιγμα της ελληνικής αγοράς στα επιθετικά funds, που αγοράζουν κόκκινα δάνεια έναντι πινακίου φακής. Καμμία ένδειξη στρατηγικής αντιμετώπισης του ζητήματος. Απολύτως πρόχειρη, αποσπασματική και εκτός κάποιου στρατηγικού πλαισίου ήταν η πρωτοβουλία σας για τον εξώδικο συμβιβασμό. Τι καλύτερη απόδειξη από το ζήτημα των ελεύθερων επαγγελματιών; Θα σας φέρω ένα παράδειγμα το οποίο αντιμετωπίσαμε τότε και, βεβαίως, είχαμε καλύτερη λύση, θα σας πω γιατί. Παρ' ότι έχουν παρόμοιες ανάγκες εν πολλοίς με τις επιχειρήσεις, δεν μπορούσαν να προσφύγουν στον εξωδικαστικό συμβιβασμό, καλυπτόταν εν μέρει με τον νόμο Κατσέλη, ο οποίος όμως δεν είναι εξωδικαστικός συμβιβασμός. [[Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Βουλευτή]] Επιπλέον λέγαμε τότε στην ψήφιση ότι θα έπρεπε να υπάρχει μια κατάστρωση σχεδίου για να πετύχει: Πρώτον, για κάθε κατηγορία πολιτών - οφειλετών. Δεύτερον, για κάθε κατηγορία επιχειρήσεων. Και τρίτον, για κάθε είδους χρέη. Και ως προς το τρίτο, το υποδιαιρώ και το αναλύω περισσότερο ως προς το είδος του χρέους. Πρώτον, έλεγα τότε χρέος προς το δημόσιο. Δεύτερον, χρέος προς τις τράπεζες. Και τρίτον, χρέος από επιχειρηματικό ή καταναλωτικό δάνειο που δεν έγινε τίποτε από αυτά. Για τα άλλα με κάλυψε ο κ. Μπούρας. Όσον αφορά, τώρα για τα στατιστικά στοιχεία που σας ανέφερε ο κ. Μπούρας για τις επιχειρήσεις, να μην τα επαναλάβω, τα είπε και ο κ. Δήμας. Να πω μόνο για τους ελεύθερους επαγγελματίες, γιατί για τις επιχειρήσεις αναφέρθηκαν. [[Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Βουλευτή]] Μισό λεπτό, κύριε Πρόεδρε. Από τους ελεύθερους επαγγελματίες ξεκίνησαν την διαδικασία δώδεκα χιλιάδες επτακόσιοι εξήντα εννέα. Από αυτούς επτά χιλιάδες πεντακόσιοι σαράντα τέσσερις πέρασαν τα κριτήρια επιλεξιμότητας. Υποβλήθηκαν χίλιες διακόσιες πενήντα μία αιτήσεις. Μόνο ένας ελεύθερος επαγγελματίας έχει ρυθμίσει τις οφειλές του προς το ΚΕΑΒ. Δηλαδή μετά από τόσο καιρό αποδεδειγμένα με τον νόμο, μέχρι σήμερα έχουν ωφεληθεί πενήντα επιχειρήσεις και ένας ελεύθερος επαγγελματίας. Αυτό είναι το αποτέλεσμα του νόμου σας μέχρι σήμερα και, βεβαίως, δεν μπορούμε, παρά να μιλάμε για φιάσκο ολκής. Τώρα επειδή πέρασε ο χρόνος θα συμπληρώσω στη δευτερολογία μου, αφού ακούσουμε και τον κύριο Υπουργό,. Σας ευχαριστώ.
Οκ. Βεσυρόπουλος έχει τον λόγο.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, είναι δεδομένο ότι η νομοθετική λειτουργία της Κυβέρνησης πάσχει όχι μόνο σε επίπεδο διαδικασιών αλλά και σε ζητήματα ουσίας. Επιβεβαιώθηκε με τον νόμο για τον εξωδικαστικό συμβιβασμό. Να σας θυμίσω ότι όταν καταθέσατε το σχετικό νομοσχέδιο, είχατε αρνηθεί κάθε αλλαγή σε αυτό, αφού κάθε αλλαγή θα προσέκρουε στην τρόικα. Έτσι μας είχατε πει. Τελικά προχωρήσατε σε αλλαγές, έστω και άτολμες, με το πρόσφατο πολυνομοσχέδιο, κάτι που αναδεικνύει την πλήρη αποτυχία του νομοσχεδίου για τον εξωδικαστικό συμβιβασμό. Κατά πρώτον λόγο, κυρίες και κύριοι συνάδελφοι, ο θεσμός του εξωδικαστικού συμβιβασμού θα έπρεπε να έχει ως κύριο στόχο την επιστροφή στην κανονικότητα επιχειρήσεων και οφειλετών, που δεν άντεξαν στη διάρκεια της κρίσης και συσσώρευσαν χρέη, παρά το γεγονός ότι το προηγούμενο διάστημα ήταν συνεπείς. Για την Κυβέρνηση, όμως, επιστροφή στην κανονικότητα σημαίνει μονιμοποίηση των πρακτικών υπερφορολόγησης και όποιος αντέξει. Ο εξωδικαστικός συμβιβασμός θα έπρεπε να είχε ως στόχο τη διάσωση επιχειρήσεων και θέσεων εργασίας, τον αποκλεισμό στρατηγικών κακοπληρωτών, απλοποιημένες και ευέλικτες διαδικασίες για να είναι αποτελεσματικός. Μιλούσατε για αποτελεσματικές διαδικασίες, όταν όλοι σας επισημαίναμε ότι με τις ρυθμίσεις αυτές το μόνο που πετυχαίνατε, ήταν να καταστήσετε αναποτελεσματικές τις διαδικασίες για τον εξωδικαστικό συμβιβασμό, πολύ απλά γιατί πέραν της γραφειοκρατίας το πιο δύσκολο έργο είναι να υπάρχει συντονισμός δημοσίου, πιστωτών, οφειλετών και των συντονιστών, για να φτάσουν στο δικαστήριο όπου θα υπήρχε απόφαση. Με αυτόν τον τρόπο, βέβαια, ο εξωδικαστικός συμβιβασμός έγινε δικαστικός συμβιβασμός. Ας δούμε, όμως, και τα πραγματικά δεδομένα, που δείχνουν την αναποτελεσματικότητα αυτού του μηχανισμού. Η αναποτελεσματικότητα αυτή αποδεικνύεται με αριθμούς και θα αναφερθώ μόνο στις επιχειρήσεις. Είναι χαρακτηριστικό ότι υπάρχουν τετρακόσιες χιλιάδες περίπου επιχειρήσεις που αδυνατούν να εξυπηρετήσουν τα χρέη τους. Είναι ζήτημα να έχουν κάνει εγγραφή στην ηλεκτρονική πλατφόρμα οι τριάντα δύο χιλιάδες από αυτές και από αυτές που ενεγράφησαν στην ηλεκτρονική πλατφόρμα, μόνο οι χίλιες πενήντα πέντε έχουν ολοκληρώσει την αίτησή τους και από αυτές μόνο οι πενήντα δύο έχουν περάσει με επιτυχία όλα τα στάδια, ρυθμίζοντας τα χρέη τους με δόσεις. Χρειάζονται και άλλα στοιχεία για να αντιληφθεί κανείς την αποτυχία αυτής της διαδικασίας; Ποια είναι τα δομικά προβλήματα στον εξωδικαστικό συμβιβασμό, που ουσιαστικά τροφοδοτούν την αναποτελεσματικότητά του; Πρώτον, δεν γίνεται διαχωρισμός και κατηγοριοποίηση των κόκκινων δανείων. Υπάρχουν επιχειρηματικά δάνεια, ιδιωτικά δάνεια, πάσης φύσεως οφειλές προς τράπεζες. Εσείς δεν τα διαχωρίζετε και αυτό είναι λάθος. Δεύτερον, υπήρχαν επιχειρήσεις που ανέστειλαν τη λειτουργία τους, αλλά δεν οδηγήθηκαν σε πτώχευση και θα μπορούσε να τους δοθεί μια δεύτερη ευκαιρία και να ενταχθούν στις ρυθμίσεις του εξωδικαστικού συμβιβασμού. Εσείς δεν το κάνατε. Κάπως έτσι καταλήξαμε στα πενιχρά αποτελέσματα που έχει να παρουσιάσει ως σήμερα η σχετική διαδικασία. Κυρίες και κύριοι συνάδελφοι, αυτή τη στιγμή το πρόβλημα είναι το δημόσιο και ιδιωτικό χρέος. Το δημόσιο χρέος πιστεύετε μέσα στο μυαλό σας ότι το ρυθμίσατε και ότι το πρόβλημα λύθηκε. Αν, όμως, υπήρχε ουσιαστική και πραγματική ρύθμιση του χρέους, δεν θα χρειάζονταν τα θηριώδη πρωτογενή πλεονάσματα, που δεν έχουν επιτευχθεί ποτέ από καμμία χώρα σε τέτοιο εύρος χρονικής κλίμακας, μέχρι το 2060. Έχει την εντύπωση η Κυβέρνηση ότι υπάρχουν πολίτες πλέον σε αυτή τη χώρα, που μπορούν να πιστέψουν όσα τους λέει, που συμμερίζονται τους φαιδρούς πανηγυρισμούς που είδαμε με τις γραβάτες και τις άλλες γραφικότητες; Οι πολίτες, κυρίες και κύριοι συνάδελφοι, βιώνουν τη δική τους σκληρή πραγματικότητα και η πιο σκληρή εκδοχή αυτής της πραγματικότητας είναι το ιδιωτικό χρέος, το χρέος όχι μόνο προς τις τράπεζες και τρίτους αλλά και το χρέος προς το δημόσιο και τα ασφαλιστικά ταμεία, που το συνολικό του ύψος είναι δυσθεώρητο. Αυτό είναι το πραγματικό πρόβλημα που απειλεί να τινάξει στον αέρα την κοινωνική συνοχή. Η Κυβέρνηση θεωρεί ότι με την καθυστερημένη υπαγωγή στον εξωδικαστικό μηχανισμό οφειλών προς το δημόσιο - οφειλών υπέρ τρίτων που εισπράττονται από τη φορολογική διοίκηση και έχουν βεβαιωθεί έως την 31η Δεκεμβρίου του 2017, καθώς και οφειλών προς τα ασφαλιστικά ταμεία οι οποίες δημιουργήθηκαν έως την 31η Δεκεμβρίου του 2017 και θα βεβαιωθούν μέχρι την 31η Δεκεμβρίου του 2018- ότι δίνει λύση στο πρόβλημα. Στην πραγματικότητα υπάρχει ατολμία, τη στιγμή που το εκρηκτικό αυτό μίγμα ιδιωτικού χρέους που έχει δημιουργηθεί, επιβάλλει τολμηρές και αποφασιστικές λύσεις. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε. Να σας θυμίσω ότι ο Πρόεδρος της Νέας Δημοκρατίας, ο Κυριάκος Μητσοτάκης, είχε προτείνει για όσες οφειλές προς το δημόσιο χαρακτηριστούν ως εισπράξιμες, να μπορούν να υπαχθούν σε νέα ρύθμιση μέχρι εκατόν είκοσι δόσεις. Η συγκεκριμένη ρύθμιση των εκατόν είκοσι δόσεων πρέπει να αποκτήσει τον χαρακτήρα πάγιας ρύθμισης. Για τις μικρές οφειλές μέχρι 3.000 ευρώ που αφορούν πάνω από τρία εκατομμύρια οφειλέτες να χωριστούν σε δύο τμήματα, εκ των οποίων το ένα να παγώσει και να αντιμετωπιστεί όταν αποπληρωθεί και η τελευταία ρυθμισμένη δόση, και για οφειλές μέχρι 20.000 ευρώ η ένταξη στη ρύθμιση να γίνεται χωρίς αυστηρές προϋποθέσεις ουσιαστικά μόνο με την αίτηση του οφειλέτη. Και οι οφειλέτες άνω των 20.000 ευρώ να εξεταστούν με βάση εισοδηματικά και περιουσιακά κριτήρια, προκειμένου να γίνει διαχωρισμός αυτών που δεν έχουν τη δυνατότητα να πληρώσουν και αυτών που έχουν αλλά δεν πληρώνουν. Είναι μια τολμηρή και ρεαλιστικά πρόταση που δίνει ελπίδα, όπως αληθινή ελπίδα έδιναν και οι προτάσεις της Νέας Δημοκρατίας για τον εξωδικαστικό συμβιβασμό, στις οποίες θα αναφερθώ στη δευτερολογία μου, προτάσεις που η Κυβέρνηση αγνόησε και αγνοεί, γιατί η δική της επιδίωξη είναι η διαχείριση του πολιτικού χρόνου και όχι να δοθεί λύση στο αδιέξοδο που αντιμετωπίζουν χιλιάδες επιχειρήσεις και πολίτες. Η απάντηση της Κυβέρνησης σε όλα αυτά είναι οι κατασχέσεις, οι πλειστηριασμοί και τα πρόχειρα νομοθετήματα, όπως αυτό για τον εξωδικαστικό συμβιβασμό, που αποτελούν μια ακόμα προσπάθεια παραπλάνησης και εξαπάτησης των πολιτών. Σας ευχαριστώ.
Ευχαριστώ. Παρακαλώ τον κ. Φορτσάκη, ο οποίος άλλαξε σειρά με τον κ. Μπουκώρο, να πάρει τον λόγο. Θα διατηρηθούν οι ίδιοι χρόνοι. Κύριε Φορτσάκη, θα χρησιμοποιήσετε και τη δευτερολογία σας;
Ευχαριστώ πολύ, κύριε Πρόεδρε. Μάλιστα θα χρησιμοποιήσω και τον χρόνο της δευτερολογίας μου. Κύριε Υπουργέ, κυρίες και κύριοι συνάδελφοι, ξέρουμε όλοι ότι ο συνεχής καταιγισμός των πολιτών με φόρους και υπερβολικά βάρη έχει διογκώσει το ιδιωτικό χρέος. Οι επιχειρήσεις κλείνουν η μία μετά την άλλη, οι ελεύθεροι επαγγελματίες δεν μπορούν πλέον να ανταποκριθούν στις υποχρεώσεις τους. Η προοπτική της εφαρμογής ενός εξωδικαστικού μηχανισμού ρύθμισης των οφειλών των επιχειρήσεων είχε δημιουργήσει πολλές ελπίδες στους επιχειρηματίες ότι θα μπορέσουν επιτέλους να βγουν από το οικονομικό τέλμα στο οποίο έχουν περιέλθει εξαιτίας της κρίσης και της κυβερνητικής πολιτικής και να μπορέσουν να ορθοποδήσουν. Με την κατάθεση του σχετικού νομοσχεδίου από τον τότε Υπουργό Οικονομίας και Ανάπτυξης κ. Δημήτρη Παπαδημητρίου αποδείχθηκε, δυστυχώς, ότι οι ελπίδες αυτές ήταν φρούδες. Η Νέα Δημοκρατία είχε επισημάνει από την αρχή τις πολλές αγκυλώσεις του ν.4469/2017. Ατελείωτη γραφειοκρατία, εξαιρετικά χρονοβόρα διαδικασία, αναπόφευκτη τελικά δικαστική εμπλοκή στην όλη διαδικασία. Από την έναρξη ισχύος του νόμου φάνηκε έμπρακτα όχι μόνο η ανεπάρκεια και η αναποτελεσματικότητά του αλλά και ο πραγματικός γολγοθάς που έπρεπε να περάσουν οι επιχειρήσεις και οι ελεύθεροι επαγγελματίες για να επαχθούν στη ρύθμιση. Την πραγματικότητα αυτή παραδέχθηκε ακόμα και ο Ειδικός Γραμματέας Διαχείρισης Ιδιωτικού Χρέους, κ. Φώτης Κουρμούσης, ο οποίος μίλησε για τεστ και μαρτύρια στα οποία υποβάλλονται οι ενδιαφερόμενοι, προκειμένου να ρυθμιστούν οι οφειλές τους. Τη σφοδρή αποτυχία του εξωδικαστικού συμβιβασμού δείχνουν με σαφήνεια τα νούμερα. Θα ξαναπώ ορισμένα. Σύμφωνα με τα στοιχεία που έδωσε στη δημοσιότητα η Ειδική Γραμματεία Διαχείρισης Ιδιωτικού Χρέους, από τις τετρακόσιες χιλιάδες επιχειρήσεις περίπου που έχουν αδυναμία αποπληρωμής των χρεών τους, μόνο οι τριάντα μία χιλιάδες πεντακόσιες σαράντα δύο έχουν πραγματοποιήσει την εγγραφή τους στην ειδική ηλεκτρονική πλατφόρμα, μόνο χίλιες πενήντα πέντε έχουν ολοκληρώσει την αίτησή τους και μόλις σαράντα οκτώ έχουν κατορθώσει να ολοκληρώσουν τη διαδικασία και να ρυθμίσουν τα χρέη τους. Ο νόμος που ψηφίσατε τον Μάιο του 2017, κύριε Υπουργέ, που δεν άλλαξε σε κανένα ουσιαστικό του σημείο με το τέταρτο μνημόνιο που ψηφίσατε πριν δύο εβδομάδες, απέτυχε παταγωδώς στο να δώσει οικονομική ανάσα στους Έλληνες επιχειρηματίες, που αγωνιούν να ρυθμίσουν τα χρέη τους, όπως υποσχόταν ο τότε Υπουργός. Είναι τα λόγια του. Είναι αναγκαίο η διαδικασία του δικαστικού συμβιβασμού να αλλάξει ριζικά, να επιταχυνθεί, να απλοποιηθεί και να γίνει πιο προσιτή στους ενδιαφερόμενους, πριν να είναι πολύ αργά για τις χιλιάδες επιχειρήσεις που παλεύουν να μείνουν όρθιες. Η θέση της Νέας Δημοκρατίας είναι σαφής. Η συνάδελφός μου κ. Μπακογιάννη την έχει διατυπώσει πολλές φορές ενώπιον σας. Πρέπει να μπει τέλος στις γραφειοκρατικές και χρονοβόρες διαδικασίες του εξωδικαστικού συμβιβασμού, να συγκεντρωθούν όλα τα στοιχεία των οφειλών, σε τράπεζες, δημόσιο και ασφαλιστικά ταμεία, στην υπάρχουσα ηλεκτρονική πλατφόρμα και να υπάρξει πρόταση ρύθμισης από τον μεγαλύτερο σε αξία απαιτήσεων πιστωτή με αυτόματη ισχύ υπό την προϋπόθεση ψήφισής της από την πλειοψηφία των λοιπών πιστωτών. Να υπάρξει πρόβλεψη διαφορετικών διαδικασιών στις επιχειρήσεις ανάλογα με το μέγεθός τους και ουσιαστική εξωδικαστική διευθέτηση χρεών με έμφαση σε αυτούς που δεν έχουν τη δύναμη να διαπραγματευτούν τις οφειλές τους δηλαδή τις μικρές επιχειρήσεις και τους ελεύθερους επαγγελματίες. Να ληφθεί μέριμνα και για τις επιχειρήσεις που έκλεισαν κατά τη διάρκεια της κρίσης, κάτι που δεν προβλέπει ο ισχύων ν.4469. Το σχέδιο μας περιλαμβάνει μια συνολική αναμόρφωση της πτωχευτικής διαδικασίας, που θα δίνει μια δεύτερη ευκαιρία σε αυτούς που πλήρωσαν τις συνέπειες της οικονομικής κρίσης. Τέλος, να υπάρξει αυστηρότερη αντιμετώπιση των στρατηγικών κακοπληρωτών. Η ολοκληρωμένη πρόταση της Νέας Δημοκρατίας είναι βέβαιο πως θα προσφέρει μια βιώσιμη λύση στις επιχειρήσεις, ώστε αυτές να μπορέσουν να επαναδραστηριοποιηθούν οικονομικά. Σκοπός του συστήματος του δικαστικού συμβιβασμού πρέπει να είναι να ανακουφίσει όσο το δυνατόν περισσότερους επαγγελματίες και όσες πιο πολλές ελληνικές επιχειρήσεις είναι εφικτό από τα ασήκωτα γι' αυτούς χρέη και να τους δώσει τη δυνατότητα για μια νέα αρχή. Αυτή η πνοή στις επιχειρήσεις, αν επιτευχθεί, θα αυξήσει τη ρευστότητα στην αγορά και θα δώσει την απαραίτητη ώθηση στην οικονομία μας που βουλιάζει και που την έχει τόσο ανάγκη. Σας ευχαριστώ πολύ.
Κι εγώ ευχαριστώ. Τον λόγο έχει ο κ. Βλάχος.
Ευχαριστώ, κύριε Πρόεδρε. [[Χειροκροτήματα από την πτέρυγα της Νέας Δημοκρατίας]] Κυρίες και κύριοι συνάδελφοι, είναι γεγονός ότι η Κυβέρνηση έχει χάσει κάθε επαφή με την πραγματικότητα. Πανηγυρίζει κάθε φορά που θέλει να ωραιοποιήσει την κατάσταση, προσπαθώντας έτσι να βελτιώσει την επικοινωνιακή εικόνα και, βέβαια, ξεχνά εύκολα. Πρώτα απ' όλα ξεχνά τι έλεγε. Ξεχνά τις δεσμεύσεις και, κυρίως, ξεχνά τις εκτιμήσεις της για το μέλλον. Έτσι έγινε και με την ψήφιση του νόμου για τον εξωδικαστικό συμβιβασμό, τότε που η Κυβέρνηση μιλούσε για σεισάχθεια, για κούρεμα δανείων και μοίραζε φρούδες ελπίδες στην κοινωνία και στους ενδιαφερόμενους. Ο τότε Υπουργός έλεγε, πανηγυρίζοντας μάλιστα, ότι την διαδικασία του εξωδικαστικού συμβιβασμού μπορούν να την αξιοποιήσουν εκατοντάδες χιλιάδες επιχειρήσεις, για να μπει τέλος στην υπερχρέωση της οικονομικής κρίσης των τελευταίων ετών. Η Κυβέρνηση μιλούσε για έναν νόμο που θα έδινε ανάσα στους Έλληνες επιχειρηματίες. Η Νέα Δημοκρατία προσπάθησε τότε πράγματι να αναδείξει την ανεπάρκεια της νομοθετικής πρωτοβουλίας της Κυβέρνησης. Προσπάθησε να αναδείξει τις αδυναμίες, καθώς και την ανάγκη αλλαγών και βελτιώσεων για την απάλειψη των γραφειοκρατικών διαδικασιών. Στο πλαίσιο της εικονικής πραγματικότητας την οποία παρουσίασε η Κυβέρνηση, είκοσι επτά χιλιάδες επιχειρήσεις και επτά χιλιάδες ελεύθεροι επαγγελματίες πίστεψαν και μπήκαν στη διαδικασία συλλογής δικαιολογητικών. Η πραγματικότητα, όμως, είναι διαφορετική, σκληρή για την Κυβέρνηση, αφού μόνο επτακόσιες αιτήσεις έχουν ολοκληρωθεί και απ' αυτές μόνο είκοσι τρεις έχουν ρυθμιστεί. Προφανώς τα στοιχεία που ανέφερα αφορούσαν κάποια χρονική στιγμή, γιατί συνεχώς αλλάζουν, αλλά δυστυχώς για εσάς, κύριε Αντιπρόεδρε, κύριε Υπουργέ, η αναλογία δεν αλλάζει. Τα νούμερα είναι παρεμφερή και η βελτίωση, όπως ακούστηκε νωρίτερα, είναι ασήμαντη, διότι όταν σε ένα τρίμηνο το σαράντα οκτώ γίνεται πενήντα δύο, δηλαδή μία και κάτι επιχείρηση ανά μήνα, καταλαβαίνετε ότι δεν υπάρχει προοπτική. Σήμερα, με την κοινοβουλευτική πρωτοβουλία της Νέας Δημοκρατίας σάς δίνεται η ευκαιρία, κύριε Υπουργέ, να κάνετε την εικονική σας πραγματικότητα απλά πραγματικότητα, να κάνετε πράξη την πρόταση της Νέας Δημοκρατίας για μια γρήγορη, απλή, αυτοματοποιημένη, ηλεκτρονική και πραγματικά εξωδικαστική διαδικασία. Δεν έχετε δικαίωμα να ταλαιπωρείτε την αγορά και τους επαγγελματίες. Αρκετή αγωνία και άγχος έχουν από τη δουλειά τους. Αν δεν μπορείτε να τους διευκολύνετε, τουλάχιστον μην τους ταλαιπωρείτε. Τα υπόλοιπα θα τα πω στη δευτερολογία μου. Ευχαριστώ, κύριε Πρόεδρε.
Ευχαριστούμε. Τον λόγο έχει ο κ. Μπουκώρος.
Κύριε Υπουργέ, ξέρετε ότι σ' αυτόν τον τόπο, ιδιαίτερα κατά τη Μεταπολίτευση, υπήρχαν κυβερνήσεις κατά τη θητεία των οποίων ευημερούσαν οι αριθμοί και όχι οι άνθρωποι και άλλες κυβερνήσεις κατά τη θητεία των οποίων ευημερούσαν οι άνθρωποι και όχι οι αριθμοί. Σε καλές εποχές συνέβαιναν και τα δύο. Νομίζω ότι είστε η μόνη Κυβέρνηση που δεν ευημερούν ούτε οι άνθρωποι ούτε οι αριθμοί από τις πολιτικές σας. Το λέω αυτό, κύριε Υπουργέ, γιατί έχετε αποδείξει ότι δεν αντιλαμβάνεστε την αξία του χρόνου στην οικονομία. Δεν μπορείτε να αντιληφθείτε ότι ο χρόνος είναι χρήμα και ο εξωδικαστικός μηχανισμός ρύθμισης οφειλών των επιχειρήσεων είναι μία από τις μεγαλύτερες αποδείξεις αυτού. Εντάξει, την κριτική της Νέας Δημοκρατίας δεν την ακούσατε. Ποτέ δεν την ακούτε. Εμείς είμαστε «το παλιό», «το ξεπερασμένο». Εσείς είστε «το νέο» και «το φωτισμένο». Η δική σας Γραμματεία έκανε ένα πλήθος εκδηλώσεων στα επιμελητήρια κατά τόπους, ανά τη χώρα. Εκεί οι προβληματισμοί που ακούστηκαν ήταν εντονότατοι. Ούτε η φωνή των επιχειρήσεων και ιδίως των μικρομεσαίων σάς απασχόλησε, ώστε να βελτιώσετε αυτό το αβελτίωτο κατασκεύασμα; Δηλαδή, αυτό το πράγμα δεν μπορεί να βελτιωθεί. Θέλει κατεδάφιση και χτίσιμο από την αρχή. Θέλει να περιοριστούν τα δικαιολογητικά, να επιταχυνθούν οι διαδικασίες και να αντιμετωπιστούν οι δομικές αδυναμίες. Κύριε Υπουργέ, είπαν τους αριθμούς οι συνάδελφοι και δεν προτίθεμαι να τους επαναλάβω και να γίνω κουραστικός, τόσο σε εσάς όσο και στους πολίτες που μας ακούν. Όμως, με πενήντα δύο επιχειρήσεις - από σύνολο τετρακοσίων χιλιάδων επιχειρήσεων που οφείλουν είτε σε τρίτους, είτε σε τράπεζες, είτε σε ασφαλιστικά ταμεία - να έχουν ρυθμίσει τα χρέη τους, από τις τριάντα μια χιλιάδες που ενδιαφέρθηκαν να κάνουν έστω τα πρώτα βήματα, αντιλαμβάνεστε ότι με αυτούς τους αριθμούς, σε πεντακόσια χρόνια θα τελειώσουμε με τη ρύθμιση των χρεών των επιχειρήσεων. Είναι αυτό που σας προείπα, ότι δεν αντιλαμβάνεστε ότι ο χρόνος είναι χρήμα. Κάνετε κάποιες φιέστες, όπως την προχθεσινή για τη ρύθμιση του χρέους. Λέγατε μεγάλα λόγια για αυτό το νομοσχέδιο της ρύθμισης χρεών με τον εξωδικαστικό μηχανισμό. Όμως, τα αποτελέσματα δεν είναι πενιχρά, είναι απογοητευτικά. Κύριε Υπουργέ, αναρωτιέμαι, η στάση των τραπεζών σε αυτόν το μηχανισμό ρύθμισης χρεών, σας απασχόλησε; Είναι οφθαλμοφανές, πλέον, ότι σαμποτάρουν οι τράπεζες τον εξωδικαστικό μηχανισμό ρύθμισης οφειλών. Και όχι μόνο αυτό, κύριε Υπουργέ, αλλά έχουμε καταγγελίες από όλη την ελληνική περιφέρεια ότι με την πρώτη κίνηση των επιχειρήσεων ή των εμπόρων, όταν καταθέτουν αίτηση για ένταξη, αρχίζει ο αντιπερισπασμός. Αρνούνται να καταγγέλλουν τις δανειακές συμβάσεις, αρνούνται να εκδώσουν οι τράπεζες μπλοκ επιταγών, δεν ανοίγουν τις εφαρμογές για POS και e - banking, με αποτέλεσμα να θέτουν σε κίνδυνο τη βιωσιμότητα επιχειρήσεων που έχουν πληγεί από την κρίση και οι οποίες οφείλουν και ζουν μέρα με τη μέρα. Δεν θα έπρεπε η Κυβέρνηση να έχει εκδηλώσει μια παρέμβαση σε αυτό; Γιατί δεν δίνετε τη δυνατότητα, μέσα από μια μεταρρύθμιση του νόμου, να είναι στην ευχέρεια του εμπόρου ή της επιχείρησης, αν θα προσφύγει συνολικά για τα χρέη του ή αν θα προσφύγει μόνο για τις οφειλές προς τρίτους ή μόνο για τις οφειλές προς τράπεζες και ασφαλιστικά ταμεία; Αυτό θα κάνει πιο λειτουργικό τον νόμο. Θα απελευθερώσει δυνατότητες. Κύριε Υπουργέ, όπως επισήμανε η Νέα Δημοκρατία από την αρχή, αλλά όπως σας επισήμανε και η αγορά, όταν μιλάμε για τετρακόσιες χιλιάδες επιχειρήσεις που οφείλουν, μιλάμε κατ' ελάχιστον για δύο εκατομμύρια Έλληνες. Τόσους αφορά αυτό το δυσλειτουργικό νομοσχέδιο, τόσους κρατάει εγκλωβισμένους. Μιλάμε για την πραγματική οικονομία, αυτήν την οποία η Κυβέρνησή σας, επανειλημμένως, έχει αποδείξει ότι αγνοεί. Μη βαυκαλίζεστε, κύριε Υπουργέ, ότι περάσαμε σε εποχή ανάπτυξης. Σε εποχή ανάπτυξης είχαμε περάσει από το 2014. Το αποδεικνύουν και τα επικαιροποιημένα στοιχεία της ΕΛΣΤΑΤ. Χάσαμε τριάμισι χρόνια επί των ημερών της δικής σας διακυβέρνησης. Καθυστερήσαμε, δηλαδή, την ανάπτυξη, με ανυπολόγιστες συνέπειες πολλών δισεκατομμυρίων ευρώ στην πραγματική οικονομία, αλλά και στις επιχειρήσεις για τις οποίες σήμερα συζητάμε. Τώρα επιτυγχάνουμε ασθενικούς και μη διατηρήσιμους ρυθμούς ανάπτυξης. Αντιλαμβάνεστε ότι το 1% και 1,5% δεν μπορεί να μας βγάλει από το τούνελ, μετά από τα τριάμισι χρόνια υπανάπτυξης, οικονομικής καχεξίας και επενδυτικής άπνοιας, κύριε Υπουργέ. Θα επανέλθω και στη δευτερολογία μου με ορισμένες παρατηρήσεις για το πώς μπορεί αυτό το νομοσχέδιο να βελτιωθεί. Όμως σας επισημαίνω, κύριε Υπουργέ, ότι η αγορά και ιδίως οι μικρομεσαίες επιχειρήσεις αισθάνονται αιχμάλωτες, εγκλωβισμένες, ενώ περίμεναν - και όφειλε η πολιτεία να κάνει - ένα τέτοιο νομοσχέδιο. Μετά από τόσα χρόνια κρίσης περίμεναν ένα είδος οικονομικής απελευθέρωσης και οι έμποροι και οι ελεύθεροι επαγγελματίες, τους οποίους εντάξατε πριν τέσσερις εβδομάδες στην πλατφόρμα, στον εξωδικαστικό μηχανισμό. Το Ταμείο των Αυτοαπασχολούμενων, κύριε Υπουργέ, εντάχθηκε εννιά μήνες μετά την έναρξη ισχύος του νόμου. Είναι αυτό που σας λέω για τρίτη φορά, ότι δεν κατανοείτε ότι ο χρόνος είναι χρήμα, ιδιαίτερα στην οικονομία. Θα επανέλθω με ορισμένες παρατηρήσεις γιατί η οικονομία, η πραγματική οικονομία χρειάζεται κινήσεις προκειμένου να απελευθερωθεί, διαφορετικά ούτε η χώρα θα βγει από το σκοτεινό τούνελ, όσες γιορτές κι αν γίνουν στο Ζάππειο. Σας ευχαριστώ.
Τον λόγο έχει ο Αντιπρόεδρος της Κυβέρνησης - Υπουργός Οικονομίας και Ανάπτυξης κ. Ιωάννης Δραγασάκης για είκοσι λεπτά.
Κύριε Πρόεδρε, ευχαριστώ και τους Βουλευτές για την επερώτησή τους, που μας δίνουν την ευκαιρία να συζητήσουμε ένα πολύ σοβαρό πρόβλημα. Βέβαια, έγιναν και γενικότερα σχόλια. Πιστεύω μπορούμε να τα συζητήσουμε όλα. Το πρόβλημα είναι σοβαρό διότι πρέπει να μειώσουμε δραστικά τα κόκκινα δάνεια, αν θέλουμε να έχουμε τραπεζικό σύστημα. Και πρέπει να το κάνουμε αυτό μόνοι μας. Διότι αν δεν το κάνουμε μόνοι μας, ενδεχομένως να υποχρεωθούμε να υλοποιούμε εντολές, διότι η Ευρωπαϊκή Ένωση προχωράει από ό,τι φαίνεται στην Τραπεζική Ένωση. Αυτό προϋποθέτει ότι τα μη εξυπηρετούμενα δάνεια, επειδή εκπροσωπούν ρίσκο, πρέπει λίγο πολύ να είναι στα ίδια επίπεδα σε όλες τις χώρες. Δεν μπορεί μια χώρα να έχει 40% κόκκινα δάνεια και η άλλη να έχει 5% κόκκινα δάνεια. Επομένως, το πρόβλημα είναι σοβαρότατο και πρέπει να το δούμε. Πρέπει να δούμε τι κάναμε και τι μπορούμε να κάνουμε. Στα σχόλια τώρα. Πρώτα απ' όλα, όσον αφορά το Ζάππειο. Εμείς πηγαίνουμε στο Ζάππειο όταν έχουμε κάτι να πούμε, όταν έχουμε ένα αποτέλεσμα να επιδείξουμε, όταν έχουμε μια επιτυχία να προβάλουμε. Δεν πάμε όταν έχουμε απλώς υποσχέσεις να δώσουμε, οι οποίες δεν εκπληρώνονται. Αυτήν τη στιγμή εσείς μπορεί να διαφωνείτε, αλλά όλος ο κόσμος συμφωνεί, εννοώ όλη η Ευρώπη συμφωνεί, ότι αυτό που επετεύχθη επιτρέπει στην Ελλάδα να σταθεί στα πόδια της, να φύγουμε από τον κύκλο των μνημονίων. Έχουμε μπροστά μας δεκαπέντε χρόνια τουλάχιστον - χωρίς τον βραχνά του χρέους, με διαχειρίσιμες δαπάνες για την εξυπηρέτηση του χρέους - που αν τα αξιοποιήσουμε σωστά και προς όφελος της κοινωνίας, τότε ίσως να μην χρειαστεί ξανά να συζητάμε για αυτά που ζήσαμε στο παρελθόν. Βεβαίως, άκουσα διάφορα πράγματα. Θα τα πούμε και με άλλες ευκαιρίες. Άκουσα με έκπληξη τον κ. Μπούρα να διαμαρτύρεται ότι θα έχουμε πλεονάσματα από το 2022 μέχρι το 2060. Μα, ανήκουμε στην Ευρωπαϊκή Ένωση, κύριε Μπούρα, και υποκείμεθα στο Σύμφωνο Σταθερότητας. Δεν γνωρίζετε τι προβλέπει το Σύμφωνο Σταθερότητας; Δεν γνωρίζετε ότι όσες χώρες έχουν χρέος πάνω από το 60%, πρέπει κάθε χρόνο να μειώνουν κατά 1/20 το χρέος τους; Δεν γνωρίζετε ότι αν δεν υπήρχε η διαπραγμάτευση που υπήρξε, αυτό το πλεόνασμα θα ήταν ακόμα μεγαλύτερο; Και βεβαίως, τίποτα δεν αποκλείει στο μέλλον, εφόσον προχωρήσουμε, εφόσον ορθοποδήσουμε, όλα αυτά τα μακροπρόθεσμα να τεθούν ξανά σε διαπραγμάτευση. Όμως, δεν είναι δυνατόν ένα κόμμα, όπως εσείς, που ονομάζεστε ευρωπαϊκό κόμμα, να μιλάτε λες και είμαστε εκτός θεσμικού πλαισίου και εκτός κανονισμών, όταν μάλιστα εσείς υπερασπιστήκατε τους κανονισμούς. Εμείς έχουμε και είχαμε τις δικές μας απόψεις γύρω απ' αυτά τα θέματα. Έρχομαι, όμως, στο κυρίως θέμα της επερώτησης για να πω ότι άκουσα με προσοχή τα σχόλιά σας. Αυτό που άκουσα ήταν δικά σας σχόλια στη δική μας πολιτική. Τις προτάσεις είπατε θα τις πείτε στη δευτερολογία. Θα είμαι εδώ και τότε για να τις ακούσω. Άκουσα επίσης και μαθήματα, να μας λέτε ότι δεν ξέρουμε να μετράμε τον χρόνο. Μα, κάθε χρόνο που ανέβαιναν τα κόκκινα δάνεια, κύριε συνάδελφε, κι έγινε αυτό το βουνό, αυτόν τον χρόνο εσείς δεν τον υπολογίζατε; Κι όλες αυτές τις ωραίες ιδέες που άκουσα εδώ από τον κ. Βλάχο για ένα σύστημα γρήγορο, απλό, αυτόματο που να λύνει αυτομάτως τα προβλήματα, τόσα χρόνια που ήσασταν κυβέρνηση, δεν το επιχειρήσατε; Εγώ ξέρω ότι ο κ. Δένδιας έκανε μία προσπάθεια, για την οποία ίσως μιλήσει και ο ίδιος γι' αυτήν. Δεν είναι τόσο απλά αυτά τα θέματα, διότι για να υπάρξουν λύσεις, πρέπει να υπάρξει συνεργασία, να υπάρξει εναρμόνιση συμφερόντων, να δοκιμαστούν τα συστήματα, να δοκιμαστεί ο θεσμός. Βιαστήκατε να κάνετε απολογισμό. Είναι πρόωρος ο απολογισμός που κάνετε, διότι εμείς είμαστε εδώ, μελετούμε την πραγματικότητα, δοκιμάζουμε αυτά τα οποία εφαρμόζουμε, ακούμε και τις δικές σας παρατηρήσεις και προσπαθούμε να βελτιώσουμε το σύστημα. Μου έκανε, επίσης, εντύπωση που δεν κάνατε καμμία αναφορά στο ίδιο το πρόβλημα. Πώς δημιουργήθηκε αυτό το πρόβλημα, αυτό το βουνό των κόκκινων δανείων; Μπορούμε να μιλάμε για τη λύση ενός προβλήματος, εάν δεν έχουμε κάποια άποψη, κάποια εικόνα για τις αιτίες που το δημιούργησαν; Και υπάρχουν ευθύνες γι' αυτό; Εσείς μόνο την Κυβέρνηση βλέπετε. Εξαίρεση είναι ο τελευταίος συνάδελφος που είπε κάτι για τις τράπεζες. Και είναι σωστά αυτά που είπε. Δεν ξέρω εάν είναι πλήρως σωστά, εάν είναι παντού σωστά, αλλά τέτοια κρούσματα υπάρχουν. Θα ήθελα, λοιπόν, επιγραμματικά να θυμίσω - ακριβώς για να έχουμε επίγνωση του βάθους και της έκτασης του προβλήματος που έχουμε να αντιμετωπίσουμε - ότι στο πρόβλημα αυτό αντανακλάται, πρώτον, η συμπεριφορά και η πολιτική και των τραπεζών και των κυβερνήσεων πριν από την κρίση. Ο τρόπος, δηλαδή, που δίνονταν τα δάνεια πριν από την κρίση, ευθύνεται ως ένα μέτρο και ως ένα βαθμό για την ευκολία με την οποία μετά δημιουργήθηκε όλο αυτό το βουνό των κόκκινων δανείων. Δεύτερον, είναι η πολιτική του πρώτου και του δεύτερου μνημονίου. Η απότομη καταβύθιση της οικονομίας, η απότομη και τεράστια αύξηση της ανεργίας, η απότομη και πρωτοφανής πτώση των εισοδημάτων οδήγησε στο αποτέλεσμα πολλοί, είτε πολίτες, είτε μισθωτοί, είτε επιχειρηματίες, να μην μπορούν να ανταποκριθούν στις υποχρεώσεις τους. Και η τρίτη αιτία είναι η αδράνεια των κυβερνήσεων, μεταξύ των οποίων και της δικής σας κυβέρνησης. Μας παραδώσατε ένα βουνό από μη εξυπηρετούμενα δάνεια, χωρίς κανένα θεσμικό πλαίσιο για την αντιμετώπισή τους. Είναι αξιοσημείωτο - γράφει σε μία έκθεση ο Ειδικός Γραμματέας Διαχείρισης Ιδιωτικού Χρέους - ότι μέχρι τα τέλη του 2014 δεν υπήρχε κανένα θεσμικό εργαλείο για τη ρύθμιση των κόκκινων δανείων των επιχειρήσεων και οι τράπεζες ουσιαστικά ανακύκλωναν και επιμήκυναν τα δάνεια, τα οποία συσσώρευαν μεγάλες προσαυξήσεις εξαιτίας της συνεχούς ανόδου των επιτοκίων. Ο νόμος Δένδια που ψηφίστηκε στα μέσα του Νοεμβρίου του 2014, δεν είχε καθόλου ανταπόκριση από την αγορά, αφού έγιναν μόνο εκατόν πενήντα αιτήσεις και ρυθμίστηκαν χρέη επιτυχώς μόνο για τρεις επιχειρήσεις. Εγώ δεν θα μιλήσω για σεμνότητα και κάποια αυτοσυγκράτηση, που θα περίμενε κανείς. Υπάρχουν, όμως, ιστορικά γεγονότα, τα οποία μας βαραίνουν σήμερα. Εμείς προσπαθήσαμε και δημιουργήσαμε ένα ολοκληρωμένο θεσμικό πλαίσιο. Βελτιώσαμε τον νόμο Κατσέλη - Σταθάκη, όπως εξελίχθηκε. Δημιουργήσαμε τον εξωδικαστικό συμβιβασμό, έναν νέο θεσμό με δυσκολίες σε όλες τις χώρες της Ευρώπης. Μάλιστα, πρέπει να πω ότι οι θεσμοί ήταν πολύ διστακτικοί ακόμα και στις αλλαγές που κάναμε τελευταία. Η άποψή τους ήταν να αφήσουμε τον θεσμό να δοκιμαστεί και μετά να κάνουμε αλλαγές. Τελικά, πείστηκαν βεβαίως, και προχωρήσαμε σε ορισμένες αλλαγές, στις οποίες θα αναφερθώ. Προχωρούν οι ηλεκτρονικοί πλειστηριασμοί. Και μάλιστα από τα στοιχεία τα οποία μου δόθηκαν, έχουμε και το θετικό γεγονός ότι περίπου το 30% με 40% των υποθέσεων διακανονίζονται πριν την πραγματοποίηση του πλειστηριασμού και αυτό είναι το μεγαλύτερο όφελος, νομίζω. Επίσης, να πω ότι υπήρξαν δισταγμοί ή και υπονομεύσεις στο θεσμό του εξωδικαστικού και από κυκλώματα εκτός τραπεζών, όπως λογιστικών, νομικών συμφερόντων και άλλων, αλλά και οι τράπεζες είτε δεν κατανόησαν τη σημασία του είτε δεν μπόρεσαν να ανταποκριθούν στις απαιτήσεις του. Γεγονός πάντως είναι ότι αυτήν τη στιγμή που μιλάμε, εγώ τουλάχιστον ως Υπουργός, θέλω να διαβεβαιώσω ότι υπάρχει ένα κλίμα συνεργασίας μεταξύ όλων των εμπλεκόμενων φορέων με στόχο την επιτάχυνση του θεσμού, διότι και οι τράπεζες είναι σε μια υποχρεωτική πορεία, όπως είπα, και πρέπει να μειώσουν πιο δραστικά, πιο γρήγορα τα κόκκινα δάνεια. Τι κάναμε εμείς με τις τελευταίες αλλαγές, τις οποίες υποβαθμίσατε, πιστεύω, από αντιπολιτευτική διάθεση; Εμείς, πρώτον, διευρύναμε το πεδίο εφαρμογής του νόμου. Δεύτερον, απλουστεύσαμε τις διαδικασίες σημαντικά και επιταχύναμε την όλη διαδικασία - υπάρχουν ακόμα και τώρα εμπλοκές, μετά μπορούμε να πούμε και κάποιες λεπτομέρειες - έτσι ώστε πιο πολλοί, πιο γρήγορα και πιο απλά να μπορέσουν να περάσουν τη διαδικασία αυτή. Γι' αυτό νομίζω ότι σε μια επόμενη επερώτηση ή άλλη αφορμή που θα έχουμε προς τον Σεπτέμβριο - Οκτώβριο πιστεύω και ελπίζω ότι τα αποτελέσματα θα είναι εντυπωσιακά διαφορετικά. Διευρύναμε λοιπόν, το φάσμα των επιλέξιμων, ας το πω έτσι. Όπως είπατε, μπήκαν οι ελεύθεροι επαγγελματίες. Την Τετάρτη ανοίγει η πλατφόρμα για τους αγρότες και σιγά - σιγά νομίζω ότι περιορίζεται πάρα πολύ ο αριθμός όσων δεν μπορούν να μπουν. Δώσαμε, λοιπόν, τη δυνατότητα να ρυθμίσουν τις οφειλές τους προς δημόσιο, ΕΦΚΑ και εφορίες και ανεβάσαμε το ύψος. Από 100.000 που ήταν, τώρα πάει μέχρι 250.000. Αυτό σημαίνει ότι οφειλέτες αυτής της κατηγορίας, που δεν μπορούσαν πριν να μπουν στο σύστημα και να ρυθμίσουν τις οφειλές τους με εκατόν είκοσι δόσεις, τώρα μπορούν να το κάνουν. Και θα περίμενα, αυτό να αναγνωριστεί ως ένα θετικό γεγονός, αφού όλοι μάς το λένε. Με τον τρόπο αυτό, καλύπτουμε στατιστικά περίπου το 95% των οφειλετών. Έτσι, με τις ρυθμίσεις αυτές δίνεται, πιστεύουμε, μια ανάσα σε όσους ανήκουν σε αυτές τις κατηγορίες. Δεύτερον, δώσαμε τη δυνατότητα να εντάσσονται στη ρύθμιση των εκατόν είκοσι δόσεων και χρέη, που δημιουργήθηκαν εντός του 2017. Επομένως, στη ρύθμιση μπορούν να μπουν αθροιστικά χρέη μέχρι και 31-12-2017. Τρίτον, δώσαμε τη δυνατότητα να εντάσσονται στη ρύθμιση και όσοι έχουν ακίνητη περιουσία πάνω από 1,2 εκατομμύρια ευρώ, που προβλεπόταν ως τώρα και έχουμε φτάσει σε ένα επίπεδο 4 εκατομμυρίων ευρώ. Τέλος, στη ρύθμιση των εκατόν είκοσι δόσεων μπορούν να εντάσσονται και όσοι είχαν μπει σε προηγούμενη ρύθμιση, χωρίς να έχει ολοκληρωθεί και επομένως ξαναρχίζουν, ας το πω έτσι ή μπαίνουν ξανά στη διαδικασία των εκατόν είκοσι δόσεων. Θα ήθελα, όμως, κύριοι συνάδελφοι, να έχουμε μια αίσθηση των μεγεθών και να έχουμε μια αίσθηση του γεγονότος ότι ο εξωδικαστικός διακανονισμός αποτελεί ένα από τα εργαλεία. Δηλαδή, αν οι τράπεζες αυτοβούλως δεν κάνουν ρυθμίσεις, αν οι τράπεζες αυτοβούλως δεν προσπαθήσουν να απευθυνθούν σε όσους είναι στον νόμο Κατσέλη - Σταθάκη, για να τους προτείνουν λύσεις, ούτως ώστε να μην χρειάζεται να περιμένουν το δικαστήριο και αν οι τράπεζες - κάτι για το οποίο έχουν αναλάβει δεσμεύσεις - δεν προσπαθήσουν οι ίδιες κεντρικά - διότι οι τράπεζες αποτελούν μεγάλους γραφειοκρατικούς μηχανισμούς - να εντοπίσουν επιχειρήσεις και με δικά τους προγράμματα να εξασφαλίσουν ότι ένας αριθμός τέτοιων επιχειρήσεων θα περάσει από το σύστημα, τότε πρέπει να σας επισημάνω ότι θα υπάρχει πρόβλημα. Και αυτό το λέω διότι τα κόκκινα δάνεια έφτασαν στο μέγιστο ύψος τους το 2014, στα 78,5 δισεκατομμύρια ευρώ, άρχισε από τότε η μείωσή τους, κλείσαμε το 2017 στα 66 δισεκατομμύρια ευρώ, αλλά είναι ακόμα πάρα πολύ υψηλά. Επομένως, ο στόχος παραμένει και πιστεύω ότι πρέπει να ενταθούν όλες οι προσπάθειες και απ' όλες τις πλευρές. Μίλησα πριν για αιτίες, που εσείς παραβλέψατε, πλην του συναδέλφου κ. Μπουκώρου, που αναφέρθηκε κάπως στο θέμα αυτό. Εγώ δεν θα μιλήσω για υπονόμευση από τις τράπεζες, γιατί είναι βαριά κουβέντα. Θα μιλήσω, όμως, για κάτι το οποίο γράφεται και στις εφημερίδες. Σας διαβάζω από την «ΚΑΘΗΜΕΡΙΝΗ της ΚΥΡΙΑΚΗΣ» της προπερασμένης: «Η ασυνεννοησία, οι διαφορετικές προτεραιότητες και οι επιδιώξεις των τραπεζών δημιουργούν εμπόδια, καθυστερήσεις και αναβολές στη ρύθμιση των κόκκινων δανείων, κυρίως των επιχειρηματικών». Σε πολλές περιπτώσεις, για να επιτευχθεί βιώσιμη λύση απαιτείται γενναίο κούρεμα δανείων, αλλά αν οι τράπεζες μεταξύ τους έχουν διαφορετικού βαθμού έκθεση σε μια επιχείρηση ή διαφορετικές εγγυήσεις, συνήθως οι τράπεζες αργούν πάρα πολύ να συμφωνήσουν μεταξύ τους στο κούρεμα, που πρέπει να γίνει. Προχθές, έκλεισε μια υπόθεση, που εγώ τη διαβάζω στις εφημερίδες επί χρόνια, οι ιχθυοκαλλιέργειες. Γι' αυτά δεν φταίει η Κυβέρνηση. Βεβαίως εμμέσως η Κυβέρνηση έχει την πολιτική ευθύνη για ό,τι γίνεται, αλλά αν και εμείς εδώ στη Βουλή δεν συνεννοηθούμε ότι θα αναλαμβάνουμε τις πολιτικές ευθύνες των υποθέσεων, αλλά ταυτόχρονα θα ασκούμε πιέσεις σε όλους τους φορείς, που επηρεάζουν το τελικό αποτέλεσμα, τότε αυτό δημιουργεί μια δυσκολία. Εγώ, λοιπόν, λέω ότι η Κυβέρνηση έχει την πολιτική ευθύνη, αλλά και οι τράπεζες πρέπει να «τρέξουν» γρηγορότερα, πιο τολμηρά, πιο αποφασιστικά, πιο προγραμματισμένα και σε συνεργασία με τα αρμόδια Υπουργεία. Επίσης, πρέπει να «τρέξει» πιο γρήγορα και η Ανεξάρτητη Αρχή Δημοσίων Εσόδων, καθώς και ο ΕΦΚΑ και όλοι μας, διότι μόνο έτσι θα μπορέσουμε να αντιμετωπίσουμε το πρόβλημα. Τώρα θα ήθελα να κάνω ορισμένα τελικά σχόλια, διότι νομίζω ότι έγινε κατανοητό - τουλάχιστον αυτό προσπαθώ να πω - ότι το σύστημα, το οποίο δημιουργούμε είναι ένα δυναμικό σύστημα. Δεν υπάρχει πουθενά στον κόσμο κάτι ως μια μαγική συνταγή, την οποία μπορεί κανείς να εφαρμόσει. Εφαρμόζεις ένα σύστημα, παρακολουθείς την εξέλιξή του, βλέπεις τις αδυναμίες του και το βελτιώνεις. Σωστά είπε ο Ειδικός Γραμματέας κ. Κουρμούσης, ότι η πρώτη φάση όντως ήταν μαρτύριο και τώρα που μιλάμε υπάρχουν περιπτώσεις - και τις ξέρουμε - που κολλάνε, διότι δεν έχει λυθεί ακόμα ένα θέμα, διότι δεν διευθετήθηκε η τάδε λεπτομέρεια, διότι πρέπει να «παρθούν» εμπειρογνώμονες, διότι οι εμπειρογνώμονες θεωρούνται προμήθεια και πρέπει να γίνει διαγωνισμός για να «παρθούν» οι εμπειρογνώμονες. Εγώ δεν θέλω να σας κουράσω με τέτοια πράγματα, αλλά εφόσον κι εσείς έχετε κυβερνητική εμπειρία και μεγαλύτερη από εμάς, πιστεύω ότι αυτά πρέπει να τα έχετε υπόψη σας και να μας πιέζετε για να τα λύνουμε. Δεν τα λέω ως άλλοθι. Όμως, συμπερασματικά, αυτό το οποίο εγώ θέλω να πω, είναι ότι εσείς δημιουργήσατε το πρόβλημα, το οποίο εμείς προσπαθούμε να λύσουμε. Αυτό πρέπει να υπάρχει, είναι δεδομένο. Δεν μπορείτε να μιλάτε ως τιμητές και αφ' υψηλού και να μας κάνετε κριτική, αν ο τρόπος που πάμε να αντιμετωπίσουμε το πρόβλημα έχει μειονεκτήματα, τα οποία πρέπει να τα επιλύουμε και να τα βελτιώνουμε, διότι εμείς, όπως είπα, αναγνωρίζουμε και δυσκολίες και αδυναμίες και λάθη. Δεν παριστάνουμε την αλάθητη Κυβέρνηση. Το δεύτερο που θέλω να πω είναι το εξής: Μιλάτε πολύ για τις μικρομεσαίες επιχειρήσεις και εκφράζετε μια θλίψη, όταν μιλάτε για την τύχη των μικρομεσαίων επιχειρήσεων. Μα, η δική σας Κυβέρνηση, υπό την πίεση και του Διεθνούς Ταμείου και των άλλων θεσμών εφάρμοσε μια πολιτική εκκαθάρισης, μια δαρβινική πολιτική. Αυτή ήταν η άποψη, αυτή ήταν η αντίληψη: Πρέπει να κλείσουν οι επιχειρήσεις, που δεν μπορούν να αντέξουν, ούτως ώστε στον χώρο, που θα δημιουργηθεί να μπορέσουν να ανθήσουν οι υποτιθέμενες υγιείς επιχειρήσεις. Και σε μας ασκούντο αυτές οι πιέσεις και μας ασκήθηκαν έντονα. Πιστεύω ότι προσπαθήσαμε και αντισταθήκαμε. Εσείς δεν μπορέσατε να επιβάλετε στους θεσμούς, να τους πείσετε ότι πρέπει να υπάρξουν οι εκατό δόσεις. Εμείς καταφέραμε, οι εκατόν είκοσι δόσεις να έχουν μπει σε εφαρμογή. Επομένως, μη μιλάτε σαν να ήλθατε ξαφνικά σε αυτόν τον πλανήτη, που λέγεται Ελλάδα. Επαναλαμβάνω: Εφαρμόστηκε μια διαλυτική πολιτική για την οικονομία τα προηγούμενα χρόνια. Έκλεισαν εκατοντάδες χιλιάδες επιχειρήσεις. Εμείς, με τη συνολική μας πολιτική, αλλά και ειδικότερα με την πολιτική για τη ρύθμιση των κόκκινων δανείων, προσπαθούμε να δημιουργήσουμε συνθήκες δεύτερης ευκαιρίας για επιχειρήσεις, οι οποίες έχουν μια εμπειρία, έχουν μια προοπτική, έχουν μια ιδέα και γι' αυτό η πολιτική μας δεν σταματάει μόνο στη ρύθμιση των κόκκινων δανείων. Ετοιμαζόμαστε να δημιουργήσουμε και άλλα εργαλεία, μεταξύ των οποίων και ορισμένα ταμεία, «κεφάλαια συμμετοχών» λέγονται αυτά, αυτού του τύπου, σαν venture capital, διότι όταν μια επιχείρηση περάσει από τη διαδικασία του εξωδικαστικού και ρυθμίσει τα δάνειά της, τότε η επιχείρηση αυτή, πιθανώς να θέλει και κεφάλαιο κίνησης, αλλά και κεφάλαιο ως μετοχικό κεφάλαιο. Η πρόθεσή μας, λοιπόν, είναι να δημιουργήσουμε ταμεία αναδιάρθρωσης, τα οποία να μπορούν να μπαίνουν σε τέτοιες επιχειρήσεις, ούτως ώστε ο μηχανισμός να είναι ολοκληρωμένος. Η υπερχρεωμένη επιχείρηση ρυθμίζει τα δάνειά της, αξιοποιεί δυνατότητες, ούτως ώστε να μπορέσει να βρει κεφάλαια, τα οποία της λείπουν και να μπορέσει να αναπτυχθεί. Αν με αυτόν τον τρόπο καταφέρουμε να σώσουμε πραγματικά επιχειρήσεις που έχουν μια προοπτική, αυτό θα είναι μία επιτυχία και βεβαίως, θα σώσουμε απασχόληση, διότι περί αυτού πρόκειται. Άρα, έχουμε ένα σύστημα σε εξέλιξη. Στην πρώτη φάση φάνηκαν οι δυσκολίες. Πιστεύω ότι από εδώ και πέρα θα φαίνονται οι δυνατότητες αυτού του συστήματος, αλλά θα ήθελα και από τη δική σας τη μεριά μια μεγαλύτερη πίεση προς όλους τους παράγοντες, από τους οποίους επηρεάζεται και εξαρτάται η αντιμετώπιση αυτού του προβλήματος. Ευχαριστώ.
Και εγώ σας ευχαριστώ, κύριε Αντιπρόεδρε. Και για τη συνέπεια του χρόνου ιδιαιτέρως. Ο Κοινοβουλευτικός Εκπρόσωπος της Νέας Δημοκρατίας κ. Δένδιας έχει τον λόγο για δώδεκα λεπτά.
Ευχαριστώ, κύριε Πρόεδρε. Θα προσπαθήσω και εγώ, όπως και ο Αντιπρόεδρος της Κυβέρνησης, να σεβαστώ τον χρόνο του Κοινοβουλίου και των συναδέλφων, αλλά δεν μπορώ, παρά να ξεκινήσω από την αποστροφή του σε απάντηση των σχολίων των συναδέλφων μου της Νέας Δημοκρατίας, για τη ρύθμιση του χρέους και τους λόγους παρουσίας στο Ζάππειο. Μας είπατε, κύριε Αντιπρόεδρε, ότι εσείς πηγαίνετε στο Ζάππειο, όταν έχετε κάτι να ανακοινώσετε και ότι όταν δεν έχετε κάτι να ανακοινώσετε και όταν έχετε κάτι μόνο να υποσχεθείτε δεν πηγαίνετε στο Ζάππειο. Αυτό πράγματι, είναι απολύτως ακριβές. Αν θυμάμαι καλά, όταν έχετε κάτι να υποσχεθείτε και μάλιστα κάτι τελείως ανεδαφικό, πηγαίνετε στη Θεσσαλονίκη. Αυτό λέει η ιστορική μνήμη του ελληνικού λαού. Και το υπόλοιπο μύθευμα, η υπόλοιπη παραμυθία, την οποία εσείς δεν μετέρχεστε - διότι οφείλω να παρατηρήσω τη σεμνότητα με την οποία, εκπροσωπώντας την Κυβέρνηση γενικά τοποθετείστε, κύριε Αντιπρόεδρε - κυρίες και κύριοι συνάδελφοι, του Πρωθυπουργού, είναι η εξής: Ναι, στη Θεσσαλονίκη, σας είπα μερικά ή πολλά ψέματα, αλλά υπήρξε κάθαρση. Γιατί υπήρξε κάθαρση; λέει ο κύριος Πρωθυπουργός. Διότι μετά το δημοψήφισμα, το φθινόπωρο του 2015 πήγα στον ελληνικό λαό και ανανέωσα την εντολή. Άρα, μη μου λέτε για τη Θεσσαλονίκη, λέει ο Πρωθυπουργός. Κολυμπήθρα του Σιλωάμ - λέει ο Πρωθυπουργός - υπήρξε μετά. Ειλικρινά αξίζει, κύριε Αντιπρόεδρε, αν έχετε την καλοσύνη, να φέρει ο Πρωθυπουργός ή εσείς ή οποιοσδήποτε Υπουργός μία φορά εδώ στη Βουλή το πρόγραμμα, με το οποίο εξελέγη ο ΣΥΡΙΖΑ το φθινόπωρο του 2015. Η δεύτερη σειρά των παραμυθιών του Άντερσεν. Διότι άλλα παραμύθια στη Θεσσαλονίκη, άλλα παραμύθια το φθινόπωρο στις εκλογές. Το λέω αυτό για να μη μένουν τώρα οι εντυπώσεις ότι ο ΣΥΡΙΖΑ είναι το σοβαρό κόμμα, το οποίο πηγαίνει στο Ζάππειο, όταν έχει στα σοβαρά κάτι να ανακοινώσει. Έχω δε, να πω πάλι για μισό λεπτό για το Ζάππειο, πριν μπούμε στο πολύ σοβαρό θέμα, που χάρη στην επερώτηση των κυρίων συναδέλφων συζητάμε σήμερα. Δεν νομίζω ότι διέφυγε της προσοχής οποιουδήποτε στην ελληνική κοινωνία ότι όσον αφορά αυτό στο Ζάππειο, επρόκειτο για μία φιέστα - βάλε τη γραβάτα, βγάλε τη γραβάτα και όλα ετούτα τα σχετικά - γιατί η πραγματικότης είναι ότι η ρύθμιση, την οποία πήρατε, ήταν μία ρύθμιση απολύτως ανεπαρκής. Αυτό είναι γεγονός. Άλλες υποσχέσεις είχε λάβει η χώρα από τον Νοέμβριο του 2012, μην κοροϊδευόμαστε. Και θα χρησιμοποιήσω εδώ τα λεγόμενα, σε αυτή την περίπτωση εν μέρει αληθή, του Πρωθυπουργού, ο οποίος έλεγε: «παράταση; Ωραία. Μακραίνουν το σκοινί με το οποίο θα κρεμαστούμε». Πώς, λοιπόν, αυτό το οποίο στο παρελθόν ήταν σκοινί από το οποίο θα κρεμαστούμε, τώρα αιφνιδίως κατέστη η πηγή της ζωής, η αναζωογόνηση του έθνους;
Είναι ελαστικό τώρα το σκοινί.
Γι' αυτό, αν έχετε την καλοσύνη, κύριε Αντιπρόεδρε - και γενικά αναφέρομαι στους Υπουργούς - εντάξει, όταν απευθυνόμαστε για τη δήθεν κανονικοποίηση της χώρας, αυτά, λίγο - πολύ, να τα λέμε με μία γενική αίσθηση του μέτρου, που αυτά συνιστούν. Καταλαβαίνουμε την ανάγκη του κυρίου Πρωθυπουργού να δει αν του πάει η γραβάτα, αν δεν του πάει η γραβάτα, όλα τα σχετικά, αλλά εν πάση περιπτώσει, όχι κι ότι ο ελληνικός λαός τα παίρνει και πολύ στα σοβαρά αυτά. Καταλαβαίνουμε απολύτως τα αδιέξοδα, στα οποία βρίσκεται η κυβερνητική οικονομική πολιτική. Έρχομαι τώρα στο τεράστιο θέμα των κόκκινων δανείων, το κορυφαίο θέμα - κατά την άποψή μου - της ελληνικής οικονομίας, άποψη την οποία διατηρώ εδώ και πάρα πολλά χρόνια. Είχατε την καλοσύνη, κύριε Αντιπρόεδρε, να μνημονεύσετε την προσπάθεια την οποία εισηγήθηκα τον Αύγουστο του 2014 και νομοθετήθηκε κάπου τον Νοέμβριο του 2014, την ημέρα μάλιστα, που έφυγα από το Υπουργείο, για να πάω στο Υπουργείο Εθνικής Άμυνας. Ο ν.4307, κύριοι συνάδελφοι, ήταν η προσπάθεια της Νέας Δημοκρατίας να αντιμετωπίσει το μεγάλο ζήτημα των κόκκινων δανείων. Ήταν μια προσπάθεια, η οποία στο τέλος δεν έφερε τα αποτελέσματα, τα οποία είχε στο μυαλό του ο νομοθέτης, όταν συνέλαβε τον νόμο. Και δεν αναφέρομαι σ' εμένα, ως νομοθέτη βεβαίως, αλλά στο σύνολο των ανθρώπων και του τμήματος της τότε κυβέρνησης, που εισηγήθηκαν αυτή την άποψη. Και γιατί δεν τα έφερε; Δεν τα έφερε, γιατί τελικά δεν ήταν ολοκληρωμένος. Διότι ο ν.4307 αφορούσε μόνο τις σχέσεις με το τραπεζικό σύστημα, με το ιδιωτικό τμήμα των οφειλών. Δεν αφορούσε τις οφειλές προς το δημόσιο, δεν αφορούσε τις οφειλές προς τα ασφαλιστικά ταμεία. Η αντίληψη τότε και η δική μου και των συνεργατών και ενός μεγάλου τμήματος κυβερνητικών στελεχών, ήταν ότι έπρεπε να υπάρξει μια ολιστική προσέγγιση. Και επειδή δεν ομοφώνησε τότε η κυβέρνηση σ' αυτή την ολιστική προσέγγιση, νομοθετήθηκε το μέρος και βεβαίως, αυτό το μέρος δεν ήταν όσο επιτυχές θα θέλαμε. Αυτή είναι η αλήθεια. Θα έπρεπε δηλαδή και ο ν.4305 και ο ν.4302 να είναι ενοποιημένοι με τον ν.4307. Λέμε τώρα πολλούς αριθμούς, αλλά εν πάση περιπτώσει, για να καταγράφεται η άποψη. Όμως, δεν είναι αυτή η μόνη αιτία. Γιατί θα πρέπει να θυμίσω, κύριε Αντιπρόεδρε, ότι τότε ο επερχόμενος ΣΥΡΙΖΑ, διά των χειλέων του κ. Σταθάκη, υποσχόταν πλήρη σεισάχθεια. Έλεγε δηλαδή «γιατί να ενταχθείτε στον νόμο Δένδια, αφού ερχόμαστε εμείς και θα σας τα χαρίσουμε όλα;». Και, βεβαίως, δεν είχε λόγο κανείς να ενταχθεί σ' έναν νόμο, που του έκανε περικοπές μέχρι το 50%, όταν η Αντιπολίτευση, που προηγείτο στις δημοσκοπήσεις, του υποσχόταν εκπτώσεις της τάξης του 100%. Άρα, πώς να πετύχει ο νόμος; Πρόκειται για κάτι που δεν αντιμετωπίζει αυτή τη στιγμή η παρούσα Κυβέρνηση. Ουδείς εκ των συναδέλφων της Νέας Δημοκρατίας εδώ, οι οποίοι στο τέλος - τέλος αντιπολιτευόμενοι τη δουλειά τους κάνουν, θα μπορούσαν να πουν κάτι παραπάνω. Δεν είπαν τίποτα, δεν υπεσχέθησαν τίποτα. Άσκησαν κριτική με σοβαρότητα, υπευθυνότητα και μέτρο. [[Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. ΜΑΡΙΟΣ ΓΕΩΡΓΙΑΔΗΣ]] Άρα, ενώ η προσπάθεια της Νέας Δημοκρατίας μπορεί να απέτυχε - για όποιους λόγους - ο ν.4469 απέτυχε, ακριβώς για τους λόγους, που έχουμε προσδιορίσει, για την αρχική ανεπάρκειά του, την οποία οι τότε συνάδελφοι και οι εισηγητές εδώ της Νέας Δημοκρατίας είχαν προλέξει στον τότε Υπουργό Ανάπτυξης, ο οποίος τον είχε εισηγηθεί. Του είχαν πει ότι είναι γραφειοκρατικό, ότι δεν πρόκειται να λειτουργήσει, ότι στο τέλος - τέλος πάλι παραπέμπει το θέμα στην ελληνική δικαιοσύνη και άρα, δεν πρόκειται κάτι να επιτευχθεί απ' αυτό. Και όμως, όλα αυτά τότε αγνοήθηκαν. Αυτά είναι τα πεπραγμένα του ΣΥΡΙΖΑ. Και επειδή υποδείξατε στη Νέα Δημοκρατία να κοιτά λίγο τους αριθμούς και να αναλογιστεί τις ευθύνες της - να αναλογιστεί η Νέα Δημοκρατία τις ευθύνες της - πολλάκις το έχει κάνει, αλλά, κύριε Αντιπρόεδρε, μου θυμίζετε μια φορά, κατά την οποία ο ΣΥΡΙΖΑ, να έχει κάνει μια στοιχειώδη αυτοκριτική, να πει «εκεί έσφαλα, εκεί εξηπάτησα»; Το μόνο που ακούσαμε ήταν τα περί αυταπάτης. Και γιατί το λέω αυτό; Λέτε για τους αριθμούς. Τότε έφτασε στην κορυφή του το θέμα των κόκκινων δανείων. Σε 63.650.492.000 έφθασε τον Ιούνιο του 2016, μετά από δυο και πλέον χρόνια Κυβέρνησης ΣΥΡΙΖΑ. Επί δυο και πλέον χρόνια της δικής σας Κυβέρνησης τα νούμερα ανέβαιναν και ανέβαιναν κατά δισεκατομμύρια. Σήμερα, που είναι 53.900.000.000, σχεδόν 54 δισεκατομμύρια - αυτά είναι τα στοιχεία - είναι ακριβώς εκεί που βρίσκονταν τον Γενάρη του 2014. Περάσαμε, λοιπόν, τριάμισι χρόνια Κυβέρνησης ΣΥΡΙΖΑ, για να έρθουμε ακριβώς εκεί που η Νέα Δημοκρατία είχε το θέμα τον Γενάρη του 2014. Άρα, τι έχετε κάνει αυτά τα τριάμισι χρόνια; Για να ξέρουμε δηλαδή. Ή να πάρουμε και τα υπόλοιπα αριθμητικά δεδομένα; Όμως, δεν θέλω ούτε καν να καταναλώσω ολόκληρο τον χρόνο. Αυτή τη στιγμή, συμφωνούμε όλοι στα στοιχεία, έχουμε σαράντα δυο ρυθμίσεις. Σωστά;
Πενήντα δύο.
Ο συνάδελφος κ. Δήμας μού είπε ότι είναι πενήντα δύο. Μάλιστα. Κάναμε κάτι λογαριασμούς και επί συνόλου τετρακοσίων χιλιάδων περιπτώσεων, έχουμε 0,013%. Ο ν.4469 έχει προσφέρει στο τεράστιο πρόβλημα των κόκκινων δανείων την επίλυση του 0,013%! Και, βεβαίως, έχει δίκιο ο κύριος Αντιπρόεδρος και λέει «περιμένετε, είναι δυναμικός ο νόμος». Είναι πάρα πολύ δυναμικός, γιατί με έναν πρόχειρο λογαριασμό που έκανα, με αυτόν τον δυναμικό ρυθμό, το πρόβλημα θα επιλυθεί μεταξύ του 3007 και του 3009! Βεβαίως, μέχρι το 3007 έχουμε όλο τον καιρό να κάνουμε παρατηρήσεις, να το συζητάμε, να το αλλάζουμε, να το ξαναδούμε.
Εφόσον δεν δημιουργηθούν νέες.
Ναι, εντάξει, ίσως εκεί σταματήσει. Δεν είναι δυνατόν, λοιπόν. Εδώ, αν μιλάμε για ένα κορυφαίο θέμα της ελληνικής οικονομίας, οφείλει η Κυβέρνηση να το αντιμετωπίσει σοβαρά. Δεν καταλαβαίνω προς τι μας ζητούνται εκ νέου υποδείξεις. Εάν πάρουμε τα Πρακτικά της συζήτησης του ν.4469/2016, δεν υπάρχουν οι υποδείξεις μας μέσα; Να τις φέρω να τις δείτε. Κατ' αρχάς, θυμάμαι τι έλεγα εγώ. Θα είναι αστείο να επαναλάβω για δεύτερη φορά μετά από δύο χρόνια αυτά που έλεγα πριν από δύο χρόνια μαζί με τους συναδέλφους μου. Δικαιωθήκαμε όλοι. Ό,τι λέγαμε τότε, ακριβώς αυτό πραγματοποιήθηκε στο τέλος. Δεν λειτούργησε ο νόμος. Κατά συνέπεια, αν θα ήθελε η Κυβέρνηση υπόδειγμα του τι να κάνει, τότε αυτό είναι να γυρίσει πίσω στην τότε συζήτηση, να πάρει τα Πρακτικά, να δει τι της λέγαμε και να τα αντιγράψει. Ή αν θέλει να κάνει κάτι πιο απλό η Κυβέρνηση, τότε να κάνει τα αντίθετα από αυτά που κάνει. Διότι αυτά που κάνει δεν λειτουργούν. Είναι όλα καταγεγραμμένα, κύριε Αντιπρόεδρε. Εάν υπάρχει ένα προσόν στη διαδικασία της Βουλής είναι ότι όλα είναι καταγεγραμμένα και μένουν. Όλα όσα έχει προβλέψει η Αντιπολίτευση έχουν πραγματοποιηθεί. Κυρίες και κύριοι συνάδελφοι, το πρόβλημα είναι πάρα πολύ μεγάλο και είναι πάρα πολύ σοβαρό. Διότι, κακά τα ψέματα, οικονομική ανάπτυξη δεν μπορεί να υπάρξει, όταν σχεδόν το 50% των δανείων των τραπεζών - θέλετε το 40% και κάτι, δεν έχει σημασία - δεν εξυπηρετούνται. Ο ευρωπαϊκός μέσος όρος ή μάλλον ο αποδεκτός παγκόσμιος μέσος όρος είναι της τάξης του 9%, δηλαδή έχουμε πέντε, έξι, επτά φορές ή αλλιώς 700% παραπάνω μη εξυπηρετούμενα δάνεια από το ανεκτό. Δεν μπορεί έτσι η χώρα να ορθοποδήσει. Οι επενδύσεις σε τι οχήματα θα έρθουν; Πού θα πάνε; Πού θα τοποθετηθούν τα χρήματα των επενδυτών τους οποίους καλούμε όλοι; Τα 110, 120 δισεκατομμύρια, που λέμε όλοι ότι χρειάζεται η χώρα για να ορθοποδήσει, πού θα επενδυθούν; Θα πρέπει να υπάρχουν υγιείς φορείς, ώστε να μπορούν αυτά τα χρήματα να έρθουν και να επενδυθούν. Δεν μπορούν να επενδυθούν μόνο εκ του μηδενός σε νέους φορείς που θα δημιουργηθούν τώρα. Αν γίνει αυτό - σωστά ελέχθη εδώ από τους συναδέλφους - δεν θα προστατευτούν οι θέσεις εργασίας που υπάρχουν. Άρα στο τέλος, η εξυγίανση των επιχειρήσεων αφορά τον ίδιο τον εργαζόμενο και την καταπολέμηση της ανεργίας. Αυτό, λοιπόν, το οποίο πρέπει να κάνει η Κυβέρνηση είναι απλώς να γυρίσει στο 2016, να κοιτάξει τι της λέγαμε και να ακολουθήσει τι λέγαμε τότε. Και αν, κύριε Αντιπρόεδρε, έχει την καλοσύνη καμμία φορά η Κυβέρνηση, λέω για το καλό να μας ζητήσει και μια συγγνώμη για όσα είχε πει όλα αυτά τα χρόνια. Ευχαριστώ πολύ.
Ευχαριστώ πολύ τον κ. Δένδια και για την οικονομία στο χρόνο. Κυρία Τζάκρη, έχετε τον λόγο για έξι λεπτά.
Κυρίες και κύριοι Βουλευτές, θα ήθελα να ξεκινήσω από τη σκέψη ότι η βασική αρχή των πετυχημένων χωρών και δημοκρατιών είναι να μην είναι ποτέ ευχαριστημένες και να προσπαθούν πάντα για το περισσότερο και για το καλύτερο. Αν θέλετε, αυτό το υγιές πολιτικό στρες αποτελεί και την κινητήρια δύναμη της προόδου. Ωστόσο απέχει πολύ αυτό από τον πολιτικό εκμηδενισμό που βιώνει διαρκώς η Κυβέρνησή μας από κέντρα και παράκεντρα, ορμώμενα από το βάθρο της Αντιπολίτευσης, αλλά απέχει και πολύ και από τα σωτηριολογικά αφηγήματα, που προφανώς εμείς ούτε τα θέλουμε ούτε πρέπει να τα ασπαστούμε. Είναι προφανές ότι αν κάναμε διαπραγμάτευση για το χρέος μόνοι μας, με τον εαυτό μας, αν δεν υπήρχε πολιτικό κοινό στην Ευρώπη, θα είχαμε πετύχει πολλά περισσότερα. Ωστόσο η ιστορία γράφεται από την πολιτική ικανότητα αλλά και τη συγκυρία εντός της οποίας αυτή η πολιτική ικανότητα αναπτύσσεται. Η Ελλάδα, λοιπόν, πήρε, στο ρεαλιστικό αυτό πλαίσιο, κρινόμενη από την πραγματική συγκυρία και όχι από κάποια φαντασιακή συγκυρία, μια καλή συμφωνία για το χρέος. Είναι καλή, γιατί μας δίνει τη δυνατότητα να προχωρήσουμε την επόμενη δεκαετία, κάνοντας τα αναγκαία βήματα για τον εκσυγχρονισμό της κοινωνίας μας αλλά και για τη βελτίωση των παραγωγικών δυνατοτήτων της χώρας μας. Και είναι καλή, γιατί μας δίνει τη δυνατότητα να επιστρέψουμε σταδιακά στις αγορές. Είναι προφανές ότι θα υπάρχει ένα πλαίσιο εποπτείας. Ούτως ή άλλως θα είχαμε ένα πλαίσιο εποπτείας. Ήδη έχουμε ένα πλαίσιο εποπτείας εδώ και δυο δεκαετίες που έχουμε φορέσει το στενό σακάκι του ευρώ. Παράλληλα, η συμφωνία είναι καλή, γιατί τραβάει τη χώρα μας από τον προβολέα της κακής δημοσιότητας και την επαναφέρει σε μια κανονικότητα που τόσο πολύ μεγάλη ανάγκη την έχει αυτή την ώρα. Ωστόσο τίποτα δεν αλλάζει, τίποτα δεν βελτιώνεται και κανένας δεν προοδεύει, εάν θεωρήσει ότι όλα αυτά αποτελούν μια στιγμιαία προσπάθεια και αν πιστέψει ότι στις δημοκρατίες η επιτυχία κρίνεται από τις αποφάσεις ή τις κινήσεις, είτε τις καλές είτε τις κακές, μιας στιγμής ή μιας εβδομάδας. Όπως δεν χρεοκοπήσαμε, κυρίες και κύριοι συνάδελφοι, μέσα σε μια εβδομάδα ή μέσα σε ένα έτος, έτσι ακριβώς με τον ίδιο τρόπο δεν πρόκειται να επιστρέψουμε σε μια ζηλευτή κανονικότητα μέσα σε έναν χρόνο, πόσο μάλλον αμέσως μετά από ένα Eurogroup. Άρα η συμφωνία είναι μια καλή συμφωνία και συνιστά μια πρόοδο. Θα μπορούσε σε ένα άλλο πλαίσιο να ήταν μια διαφορετική συμφωνία, καλύτερη. Ωστόσο οι αποφάσεις παίρνονται πάντα σε πραγματικές συνθήκες και όχι σε συνθήκες που έχουμε φανταστεί ή που θα θέλαμε να είναι διαφορετικές. Κλείνοντας τη μικρή μου αυτή παρέμβαση για το χρέος, να πω ότι θεωρώ πως μέγιστο ζητούμενο είναι να βελτιώνουμε συνεχώς τη θέση μας και τον εαυτό μας κάθε μέρα, κάτι που νομίζω πως κάνει η Κυβέρνηση αυτή με εξαιρετικό τρόπο, καθώς διαθέτει και ικανούς ανθρώπους, αλλά έχει και την αναγκαία διάθεση και βέβαια δεν έχει τις δεσμεύσεις και τις βαρονίες που έχουν άλλα κόμματα. Έρχομαι τώρα στο θέμα της συζήτησης της επερώτησης. Κυρίες και κύριοι Βουλευτές, είναι αναντίρρητο ότι η διαχείριση των μη εξυπηρετούμενων δανείων που αυξάνονταν με γοργούς ρυθμούς τα δύσκολα χρόνια που πέρασαν, αποτέλεσε το μεγαλύτερο αγκάθι για την οικονομία, ένα αγκάθι για το οποίο η Κυβέρνησή σας, κυρίες και κύριοι της Αξιωματικής Αντιπολίτευσης, δεν τόλμησε να ασχοληθεί, γεγονός που οδήγησε σε εκτόξευση των κόκκινων δανείων τη διετία 2012-2014. Η Κυβέρνησή μας είναι αυτή που πρώτη τόλμησε και προέβη στις απαραίτητες θεσμικές και μη παρεμβάσεις, προκειμένου να αντιμετωπιστεί το μείζον αυτό οικονομικό, κοινωνικό και πολιτικό πρόβλημα των κόκκινων δανείων. Ήδη, βάσει των στοιχείων της Στατιστικής Υπηρεσίας αλλά και της Τράπεζας της Ελλάδος, το 2015 για πρώτη φορά αναχαιτίστηκε η γοργή αύξηση των κόκκινων δανείων, το 2016 η κατάσταση σταθεροποιήθηκε και το 2017, για πρώτη φορά μετά την κρίση σημειώθηκε μείωσή τους κατά 11,4 δισεκατομμύρια ευρώ. Παρ' όλα αυτά, όμως, τα μη εξυπηρετούμενα επιχειρηματικά ανοίγματα εξακολουθούν να είναι πολύ υψηλά. Γι' αυτόν τον λόγο οι τράπεζες έχουν δεσμευθεί να μειώσουν τα ανοίγματα αυτά τη διετία 2018-2019 κατά 20% και την επόμενη διετία 2020-2021 από τις πρώτες επαφές που έχουμε με τον SSM φαίνεται πως προκρίνεται η ανάληψη δέσμευσης από τα εγχώρια πιστωτικά ιδρύματα για μείωση των μη εξυπηρετούμενων ανοιγμάτων στα επίπεδα του 17% μέχρι το τέλος του 2021. Και αυτό, γιατί μόνο με αυτές τις επιδόσεις θα μπορέσουν οι ελληνικοί συστημικοί όμιλοι να αποκτήσουν το απαραίτητο πιστοποιητικό φερεγγυότητας για την είσοδό τους στην ευρωπαϊκή διατραπεζική ένωση κάποια στιγμή μετά το 2022. Κυρίες και κύριοι Βουλευτές, ο ν.4469/2017 για τον εξωδικαστικό μηχανισμό αποτελεί έναν ζωντανό μηχανισμό που διαρκώς διευρύνεται, βελτιώνεται και αυτοματοποιείται, κερδίζοντας συνεχώς την εμπιστοσύνη και των εμπλεκόμενων μερών και της κοινωνίας. Ήδη έξι χιλιάδες εκατόν τριάντα τρεις επιχειρήσεις πληρούν τα κριτήρια επιλεξιμότητας και αναμένεται να επωφεληθούν από τις ρυθμίσεις του εξωδικαστικού μηχανισμού. Χίλιες εκατόν πενήντα οχτώ επιχειρήσεις έχουν υποβάλει οριστικές αιτήσεις και πενήντα δύο επιχειρήσεις, όπως κατά κόρον λέχθηκε σε αυτήν την Αίθουσα, έχουν ολοκληρώσει τη διαδικασία. Μάλιστα, σε μία μόνο περίπτωση χρειάστηκε να υποβληθεί το πρακτικό του σχεδίου αναδιάρθρωσης στο δικαστήριο προς επικύρωση, πράγμα που αποδεικνύει ότι ο εξωδικαστικός μηχανισμός είναι μια κατ' εξοχήν εξωδικαστική διαδικασία. Μάλιστα, ο ρυθμός αύξησης του αριθμού των ευνοούμενων επιχειρήσεων θα επιταχυνθεί θεαματικά από την προσεχή Τετάρτη, οπότε θα ανοίξει η λειτουργία της νέας ηλεκτρονικής πλατφόρμας, η οποία θα περιλαμβάνει τα εξής: Πρώτον, τη δυνατότητα υποβολής αίτησης από αγρότες και εν γένει άτομα που ασκούν επιχειρηματική δραστηριότητα χωρίς όμως να διαθέτουν την πτωχευτική ικανότητα, όχι μόνο για τις οφειλές τους προς το δημόσιο, αλλά και προς τις τράπεζες και τα ασφαλιστικά ταμεία και τη δυνατότητα ρύθμισης οφειλών προς τράπεζες, ιδιώτες και ασφαλιστικά ταμεία που γεννήθηκαν ως την 31η Δεκεμβρίου 2017 ή που βεβαιώθηκαν, εφόσον πρόκειται για δημόσιο, μέχρι την 31η Δεκεμβρίου 2017. Λαμβανομένου δε υπ' όψιν ότι με τις νέες ρυθμίσεις δόθηκε δυνατότητα στους ομόρρυθμους εταίρους προσωπικών εταιρειών να ρυθμίσουν και τα προσωπικά τους δάνεια με βάση τις δυνατότητες αποπληρωμής των ίδιων των επιχειρήσεών τους, είναι δεδομένο και λογικό να αυξηθεί η υποβολή αιτήσεων από προσωπικές εταιρείες για ένταξή τους στον εξωδικαστικό μηχανισμό. Ως προς τους ελεύθερους επαγγελματίες, τώρα, να σημειώσουμε ότι ήδη τους πέντε πρώτους μήνες λειτουργίας της πλατφόρμας δέκα χιλιάδες ελεύθεροι επαγγελματίες ξεκίνησαν τη διαδικασία ένταξής τους και ήδη υποβλήθηκαν οριστικά χίλιες διακόσιες πενήντα μία αιτήσεις. Προσδοκούμε βάσιμα με την αύξηση του ποσού οφειλής που μπορούν να ρυθμίσουν οι ελεύθεροι επαγγελματίες, σε εκατόν είκοσι πέντε χιλιάδες για τα ασφαλιστικά ταμεία και επιπρόσθετα σε εκατόν είκοσι πέντε χιλιάδες για τις εφορίες, ο αριθμός των ευνοούμενων ελεύθερων επαγγελματιών να πολλαπλασιαστεί κι εδώ. Οι αριθμοί, κυρίες και κύριοι συνάδελφοι, με λίγα λόγια μιλούν από μόνοι τους. Για όποια αποτυχία, λοιπόν, σπεύδει να μας κατηγορήσει η Αντιπολίτευση που για τον νόμο Δένδια που ψήφισε ενδιαφέρθηκαν, κύριε Δένδια, μόνο εκατόν πενήντα επιχειρήσεις εκ των οποίων επωφελήθηκαν από τις διατάξεις μόνο τρεις, νομίζω ότι αποδεικνύεται του λόγου το αληθές. Βιάστηκε λοιπόν να μας κρίνει τώρα που ο ν.4469/2017 δεν μετράει παρά μόνο έναν χρόνο εφαρμογής του, γιατί χάρη στις πρόσφατες τροποποιήσεις του εξωδικαστικού η διαδικασία αυτοματοποιείται ακόμα περισσότερο και οι εκκρεμείς δεκαεπτά χιλιάδες ηλεκτρονικές αιτήσεις επιχειρήσεων και ελεύθερων επαγγελματιών θα υποβληθούν οριστικά μέσα στις επόμενες μέρες. Οπότε μετά η Αντιπολίτευση δεν θα τολμούσε να μας κατηγορήσει για αποτυχία. Συγκεκριμένα, πλέον όχι μόνο ανακτώνται από την ηλεκτρονική πλατφόρμα της Ειδικής Γραμματείας αυτόματα οι απαραίτητες πληροφορίες από τράπεζες, εφορίες και ασφαλιστικά ταμεία, αλλά καταργούνται και τα μισά δικαιολογητικά. Μάλιστα, με την Κοινή Υπουργική Απόφαση που εκδόθηκε στις 14 Ιουνίου τρία μόνο δικαιολογητικά πρέπει να υποβάλλονται μαζί με την αίτηση και τα υπόλοιπα οχτώ δικαιολογητικά μετά την υποβολή της. Κυρίες και κύριοι συνάδελφοι, όλες αυτές οι αλλαγές που ανέφερα στοχεύουν σε δύο βασικούς άξονες: τη μεγαλύτερη δυνατή ένταξη επιχειρήσεων, αλλά και ελεύθερων επαγγελματιών στις διατάξεις του εξωδικαστικού και τη μεγαλύτερη δυνατή απλούστευση των διαδικασιών ένταξής τους. Τρίτος απαραίτητος άξονας των προωθούμενων ρυθμίσεων είναι βέβαια και η βελτίωση συνεργασίας μεταξύ του οφειλέτη και των πιστωτών του, καθώς χωρίς αυτήν τη συνεργασία δεν μπορεί να επιτευχθεί καμία εξωδικαστική ρύθμιση. Έτσι με τις νέες ρυθμίσεις επεκτείνουμε την αναστολή των μέτρων αναγκαστικής εκτέλεσης του δημοσίου ακόμη και στις περιπτώσεις διμερούς διαπραγμάτευσης, που δεν ίσχυε μέχρι σήμερα, και παρατείνουμε τον χρόνο αναστολής των καταδιωκτικών μέτρων από εβδομήντα ημέρες σε ενενήντα ημέρες. Επιπλέον παρέχεται η δυνατότητα αποδέσμευσης τραπεζικών λογαριασμών που κατασχέθηκαν τόσο από το δημόσιο όσο και από ιδιώτες πιστωτές ή από τράπεζες μόλις ολοκληρωθεί το πρακτικό συμβιβασμού της αναδιάρθρωσης, ώστε να μπορεί η επιχείρηση να λάβει τα ποσά που κατασχέθηκαν και έτσι να εξασφαλίσει την αναγκαία για τη βιωσιμότητά της ρευστότητα. Κυρίες και κύριοι Βουλευτές, για την επιτυχία της επιδιωκόμενης ρύθμισης οφειλών επιχειρήσεων και ελευθέρων επαγγελματιών είναι απαραίτητη και η συναίνεση των τραπεζών. Οι τράπεζες πρέπει να αναλάβουν το μερίδιο ευθύνης που τους αναλογεί γι' αυτή τη βαθιά κρίση που βιώσαμε τα τελευταία χρόνια, στην οποία μας οδήγησε και ο αλόγιστος και χωρίς εξασφαλίσεις δανεισμός που παρείχαν. Πρέπει οι τράπεζες να προβούν στην αναγκαία μεταρρύθμιση της στρατηγικής τους, ώστε να παρέχουν βιώσιμες λύσεις στις επιχειρήσεις. Διαφορετικά θα παγιδευτούν σε έναν ρόλο εισπρακτικό, έναν ρόλο που δεν θα τους επιτρέψει να έρθουν σε τροχιά ανάπτυξης και να βγουν από το αδιέξοδο στο οποίο και οι ίδιες εγκλωβίστηκαν όλα αυτά τα χρόνια.
Κυρία Τζάκρη, παρακαλώ ολοκληρώστε. Κοντεύουμε τα εννέα λεπτά.
Ολοκληρώνω, κύριε Πρόεδρε, αν μου δώσετε μισό λεπτό. Μάλιστα, η διασύνδεση της πλατφόρμας με βάση δεδομένων του δημοσίου και των ιδίων των τραπεζών δεν δικαιολογεί καμμία δυσπιστία πλέον ως προς τις αιτούμενες ρύθμιση των οφειλών τους επιχειρήσεις, αφού έτσι αποκαλύπτονται οι στρατηγικοί κακοπληρωτές. Συνοψίζοντας, πρέπει να τονιστεί ότι όλες αυτές οι βελτιώσεις που επήλθαν, κυρίες και κύριοι συνάδελφοι, είναι αποτέλεσμα σκληρών διαπραγματεύσεων της Κυβέρνησης με τους θεσμούς, επίπονης και συνεχούς εργασίας όλων των εμπλεκομένων κρατικών φορέων με πρωτεύουσα την Ειδική Γραμματεία Διαχείρισης Ιδιωτικού Χρέους, που βρίσκεται σε αδιάκοπη συνεννόηση και συνεργασία με όλους τους εμπλεκόμενους θεσμικούς φορείς, ώστε ο ζωντανός αυτός μηχανισμός της εξωδικαστικής ρύθμισης των οφειλών όχι μόνο να κατορθώσει να εξασφαλίσει τη βιωσιμότητα των ελληνικών επιχειρήσεων, αλλά και να αποκτήσει και ένα αναπτυξιακό πρόσημο, που είναι και ο στόχος αυτής της Κυβέρνησης. Σας ευχαριστώ, κύριε Πρόεδρε.
Ευχαριστούμε την κ. Τζάκρη. Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης ΠΑΣΟΚ - ΔΗΜΑΡ κ. Λοβέρδος.
Ευχαριστώ, κύριε Πρόεδρε. Θυμάμαι, κύριε Υπουργέ, πριν από περίπου ενάμιση χρόνο εδώ σε αυτή την Αίθουσα όλη τη συζήτηση που διεξήχθη και τι ακριβώς υποστηρίζαμε εμείς ως Δημοκρατική Συμπαράταξη. Για να μην λέω πολλά, είχαμε καταθέσει δέκα προτάσεις. Το λέει αυτό επειδή, απευθυνόμενος στη Νέα Δημοκρατία, ζητήσατε προτάσεις. Για το φρεσκάρισμα της μνήμης τις καταθέτω και πάλι στα Πρακτικά. [[Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και είχαμε συναρτήσει την τελική μας απόφαση - να ψηφίσουμε ή να μην ψηφίσουμε - από την αποδοχή κάποιων έστω από αυτές τις προτάσεις, όχι των κάπως γενναιόδωρων, αλλά αυτών των μετρημένων και λειτουργικών προτάσεων. Κάποιες από αυτές ο κ. Παπαδημητρίου τις είχε περάσει και χωρίς σχόλια μάλιστα. Θέλω να σας πω σε σχέση με αυτές τις προτάσεις, δύο προτάσεις: Η μια - θα σας φανεί υπερβολική και έξω από την κατάσταση και τις συνθήκες - σχετιζόταν με τη δυνατότητα σε κάποιες επιχειρήσεις να δημιουργηθεί ειδικός ακατάσχετος λογαριασμός. Έχω εικόνα από περιπτώσεις που συνδυάζει το πρόσωπο ενός μικρού επιχειρηματία και πάρα πολλά προβλήματα ασθένειας σε μια πολύτεκνη οικογένεια. Καμμία φροντίδα για αυτόν τον συνδυασμό! Ταυτοχρόνως είχαμε καταθέσει μια πολύ λειτουργική πρόταση, την οποία πρέπει να σεβαστείτε και τώρα: Να μην απαιτείται μετά την ολοκλήρωση του εξωδικαστικού συμβιβασμού η κύρωση της απόφασής του από τη δικαιοσύνη, αλλά προκειμένου να περιβληθεί ο συμβιβασμός με έναν τύπο ισχυρότερο της πράξης του συντονιστή να κατατίθεται στη γραμματεία του αρμοδίου δικαστηρίου και να αρκεί αυτό ή έστω να απαιτείται μια δικαστική διάταξη, δηλαδή από δικαστή εκτός της λειτουργίας του δικαστηρίου, ασκώντας αυτός τα διοικητικά του και όχι τα δικαστικά του καθήκοντα. Τα λέγαμε αυτά και ο Υπουργός άκουγε σαν να λέμε πράγματα ακατάληπτα. Και το αποτέλεσμα μιας στενοκεφαλιάς και μιας ανεπίγνωτης νομοθετικής διαδικασίας είναι αυτό που περιγράφηκε από την πολύ χρήσιμη επίκαιρη επερώτηση που συζητάμε σήμερα και που συνοψίζεται όχι σε πολλά λόγια, αλλά στον αριθμό των υποθέσεων που έχουν, προς ώρας, διεκπεραιωθεί από τους συντονιστές. Εμείς, κύριε Υπουργέ, κάναμε προτάσεις με δύο ειδών στόχους. Όσες περισσότερες περιπτώσεις ενταχθούν στον εξωδικαστικό συμβιβασμό είναι καλό και για τον σκοπό αυτό και για την ταχύτερη λειτουργία του θεσμού, όσοι περισσότεροι συντονιστές καταστούν αρμόδιοι, τόσο το καλύτερο. Και είχαμε προτείνει - ανάμεσα στις δέκα προτάσεις που κάναμε - να συμπεριληφθούν και οι επίσημοι, οι συγκεκριμένοι διαμεσολαβητές του Υπουργείου Δικαιοσύνης, που και εμπειρία έχουν και κατάλληλοι είναι και αξιολογημένοι από την ίδια την πράξη είναι. «Όχι» σε όλα! Και το αποτέλεσμα το βλέπουμε, όπως συμπυκνώνεται στον αριθμό: Ελάχιστες δεκάδες περιπτώσεων έχουν καταλήξει, χωρίς να έχει ολοκληρωθεί και δικαστικά η διαδικασία τους. Άρα, είστε μπροστά σε πρόκληση. Και είπατε προηγουμένως στους συναδέλφους της Νέας Δημοκρατίας ότι τον Σεπτέμβριο θα έχουμε επιτάχυνση των διαδικασιών. Ο Σεπτέμβριος είναι μετά από δύο, τρεις μήνες. Θα είστε καλά - σας το ευχόμαστε - και εκεί θα κληθείτε - από εμάς αυτή τη φορά - να μας πείτε ποια είναι η εξέλιξη της υπόθεσης για ένα θέμα, κύριε Πρόεδρε, που δεν αφορά κάποιους απλούς αριθμούς και κάποιους πολίτες, στους οποίους η Κυβέρνηση δεν δείχνει εμπιστοσύνη, αλλά αφορά την ανάπτυξη. Διότι, κατά την εκτίμηση τραπεζών, εάν δοθεί η δυνατότητα στις επιχειρήσεις να ρυθμίσουν τις υποχρεώσεις τους στις τράπεζες, πολλές από αυτές - μάλιστα, ο αριθμός των επιχειρήσεων είναι και πολύ μεγάλος, επτά στις δέκα - μπορεί να καταστούν βιώσιμες επιχειρήσεις, ενώ σήμερα πάνε από το κακό στο χειρότερο. Κλείνω την τοποθέτησή μου, κύριε Πρόεδρε, με μία παρέμβαση σε ό,τι αφορά τον διάλογο που διημείφθη προηγουμένως σχετικά με το δημόσιο χρέος. Εγώ δεν θα μιλήσω για τις απόπειρες επικοινωνιακής παράτας. Εγώ θα πω μόνο ότι όταν κάποιος πανηγυρίζει μία νίκη, ο ωφελούμενος, δηλαδή ο λαός, είναι παρών στη γιορτή. Εσείς, για να γιορτάσετε, θέλατε δέκα διμοιρίες ΜΑΤ να περιβάλλουν τον χώρο στον οποίο βρισκόσαστε. Και πάμε στην ουσία. Τι είναι αυτό για το οποίο κανείς νομιμοποιείται να πανηγυρίζει; Μήπως τα πρωτογενή πλεονάσματα, 32 δισεκατομμύρια με 34 δισεκατομμύρια ευρώ, που πρέπει να ματώσει ο ελληνικός λαός και η οικονομία μέχρι το 2022 για να επιτευχθούν; Μήπως η εποπτεία, που ad perpetuum έχει καθιερωθεί από τη συγκεκριμένη ρύθμιση, την περί χρεών, ως μνημονιακή εποχή που δεν συναντιέται σε καμμία από τις άλλες χώρες που βγήκαν από τα μνημόνια; Μήπως η καρατόμηση του αφορολόγητου και των συντάξεων; Η επιμήκυνση, βέβαια, είναι δεκαετής. Και αυτό είναι θετικό. Δεκαετής δεν ήταν και με τις ρυθμίσεις του 2012-2014; Μήπως υπάρχει ονομαστική μείωση του χρέους; Καμμία μείωση επιτοκίων δεν υπάρχει, κύριε Πρόεδρε, καμμία αναφορά στη συζητηθείσα ρήτρα ανάπτυξης, κατά τη γαλλική πρόταση, και καμμία σχέση το ποσό των 4,8 δισεκατομμυρίων ευρώ, που είναι η επιστροφή από τα κέρδη των κεντρικών τραπεζών, με τα 7,7 δισεκατομμύρια ευρώ, που προέβλεπε η δική μας ρύθμιση, την οποία πέταξε στα σκουπίδια ο κ. Βαρουφάκης με τον κ. Τσίπρα και πάντα παραμονή των capital controls. Κυρίες και κύριοι της Κυβέρνησης, «όπως και να ντύσεις ή να επενδύσεις το τίποτα, πάλι τίποτα μένει», για να χρησιμοποιήσω μια φράση ενός πολύ σημαντικού Άγγλου πολιτικού του παρελθόντος. Όμως, εδώ που βρισκόμαστε χρειάζονται από την πλευρά της Κυβέρνησης συγκεκριμένες διευκρινίσεις, συγκεκριμένες εξηγήσεις για τα θέματα που τη ρωτάμε. Και σήμερα το θέμα για το οποίο ερωτάται η Κυβέρνηση είναι πώς θα προχωρήσει το ζήτημα του εξωδικαστικού συμβιβασμού, που τόσο σημαντικό είναι για την ανάπτυξη. Και καλείται στη δευτερολογία του ο Υπουργός να πει με ποιον τρόπο βλέπει να κάνει λειτουργικές παρεμβάσεις σε αυτό το γραφειοκρατικό μόρφωμα, ώστε πράγματι τον Σεπτέμβριο - μακάρι να έχει δίκιο - να έχουμε συγκεκριμένες εξελίξεις σε θετική κατεύθυνση. Αν μείνει στα δεδομένα του σημερινού ισχύοντος νόμου, δεν νομίζω ότι υπάρχει καμμία ελπίδα αυτός ο θεσμός να δώσει γρήγορα αποτελέσματα. Ευχαριστώ.
Ευχαριστούμε τον κ. Λοβέρδο. Τον λόγο έχει ο Κοινοβουλευτικός Εκπρόσωπος του Λαϊκού Συνδέσμου - Χρυσή Αυγή κ. Παναγιώταρος.
Ευχαριστώ, κύριε Πρόεδρε. Σήμερα συζητείται ένα πολύ σοβαρό θέμα, το οποίο έχει να κάνει με εκατοντάδες χιλιάδες μικρομεσαίες επιχειρήσεις και ελεύθερους επαγγελματίες. Πριν να εισέλθω, όμως, στην ερώτηση της Νέας Δημοκρατίας, θα ήθελα να αναφερθώ εν τάχει στο «παπατζιλίκι» το οποίο είδαμε προχθές στο Ζάππειο. Τα «Ζάππεια» είναι πλέον συνυφασμένα με ό,τι χειρότερο έχει να δείξει η ελληνική πολιτική σκηνή τα τελευταία χρόνια και ειδικότερα στα χρόνια των μνημονίων. Πού να ήξερε ο μέγας αυτός ευεργέτης, όταν έδινε τα λεφτά του για να φτιαχτεί αυτό το εμβληματικό κτήριο, για ποιες χρήσεις θα χρησιμοποιείτο από την πολιτική ηγεσία αυτού του τόπου! Αυτή η σκληρή διαπραγμάτευση, που ακούσαμε και από την Κοινοβουλευτική Εκπρόσωπο του ΣΥΡΙΖΑ, μας θυμίζει - και είναι επιβεβαιωμένο πλέον - ότι είναι ένα ανέκδοτο και μάλλον αυτοί οι οποίοι την επικαλούνται δεν πρέπει να έχουν και ιδέα για το πώς πρέπει να διαπραγματεύεται κάποιος. Και το σημαντικότερο όλων, σχεδόν κανένας από όλους αυτούς που βούλιαξαν τη χώρα - προηγούμενοι και νυν - οι οποίοι ομιλούν για ανάπτυξη, για μέτρα, γι' αυτό το αποτυχημένο νομοσχέδιο του εξωδικαστικού συμβιβασμού κ.ά., δεν έχει κολλήσει ούτε ένα ένσημο στο ΤΕΒΕ, άρα δεν ξέρει τι είναι να είσαι ελεύθερος επαγγελματίας, τι σημαίνει ανάπτυξη. Ο στυλοβάτης, η ραχοκοκαλιά κάθε υγιούς οικονομίας είναι οι μικρομεσαίες επιχειρήσεις, σε αντίθεση με τον τοξικό ρόλο που παίζουν στην πλειοψηφία τους οι πάσης φύσεως πολυεθνικές, οι περισσότερες εξ αυτών. Η κρίση χτύπησε κατά κύριο λόγο τους μικρομεσαίους, καθώς και κάποιους μεγάλους, οι οποίοι - όλως τυχαίως! - στη συντριπτική τους πλειοψηφία ήταν Έλληνες. Διότι, όπως προείπαμε, οι πολυεθνικές έχουν τη δυνατότητα να ελίσσονται, να φεύγουν, να αλλάζουν έδρες, να πηγαίνουν αλλού, να έχουν χρηματοδότηση από πάρα πολλές τράπεζες του εξωτερικού, σε αντίθεση με τις ελληνικές επιχειρήσεις. Οι μικροί δεν έχουν την ευκολία της μετανάστευσης, να κλείσουν και να πάνε την έδρα τους κάπου αλλού ή να σηκωθούν οι ίδιοι και να πάνε κάπου αλλού, διότι είναι έτσι η φύση των μικρομεσαίων που δεν μπορούν να το πράξουν. Δεν μπορούν καν να ελιχθούν, όπως ελίσσονται οι μεγάλοι, οι εισαγόμενοι, οι πολυεθνικές. Δεν μπορούν ούτε καν να κλείσουν οι περισσότεροι εξ αυτών. Πολλοί επιθυμούν να κλείσουν, να πάει στην ευχή όλο αυτό που βιώνουν τα τελευταία χρόνια στην Ελλάδα και να κάνουν κάτι άλλο, να γίνουν υπάλληλοι, ντελιβεράδες, να μεταναστεύσουν στο εξωτερικό και πολύ απλά δεν μπορούν λόγω της γραφειοκρατίας και των διαφόρων νόμων που υπάρχουν. Επίσης, πολλοί εξ αυτών που κλείνουν και παρακαλούν να μπούνε στο εξωδικαστικό συμβιβασμό, χρωστάνε στο δημόσιο ή σε τράπεζες ένα «άλφα» ποσό και το δημόσιο τους χρωστάει πολύ περισσότερα. Δεν επιτρέπεται, όμως, να γίνει ούτε συμψηφισμός των χρεών από και προς ούτε καν ρύθμιση με ευνοϊκούς όρους. Μονά - ζυγά και το μηδέν υπέρ αυτού του φαύλου και ανθελληνικού κράτους. Δίνουν άνιση μάχη με τις πολυεθνικές, ειδικότερα μετά το 2015, με την επιβολή των capital controls, που δεν υπήρχε η δυνατότητα χρηματοδότησης πουθενά για τις ελληνικές επιχειρήσεις, σε αντίθεση με τις πολυεθνικές που μπορούσαν πολύ εύκολα, όπως προείπαμε, να βρουν χρηματοδότηση από παντού. Δεν έχουν την ευελιξία του δικού τους νομίσματος, διότι εδώ στην Ελλάδα έχουμε εδώ και κάποια χρόνια το περίφημο ευρώ, είμαστε στον σκληρό πυρήνα τη ευρωζώνης και έχουμε καταστραφεί σχεδόν όλοι, έτσι για να κάνουμε τα χούγια και τις παραξενιές κάποιων. Φυσικά, όπως προείπαμε, δεν υπάρχει και η δυνατότητα της δανειοδότησης ακόμα και τώρα. Εδώ μία μικρή παρένθεση: Μία από τις συστημικές τράπεζες που έχει χρεοκοπήσει πολλές φορές, που έχει πάρει δεκάδες δισεκατομμύρια ευρώ κρατικές εγγυήσεις μέχρι την αρχή των μνημονίων, στη διάρκεια των οποίων και ανακεφαλαιοποιήθηκε πολλάκις και πήρε πάρα πολλά χρήματα - τρεις ανακεφαλαιοποιήσεις και χρεοκόπησε και τις τρεις φορές, πάνε και οι εγγυήσεις, οι μετοχές δεν έχουν πλέον καμμία αξία - διαφημίζει τώρα ότι έξι στους επτά που αιτούνται δανείου ικανοποιούνται. Προφανώς ο αστερίσκος που δεν υπάρχει - και αυτό είναι θέμα που θα μας απαντήσει κάποια στιγμή το αρμόδιο Υπουργείο - είναι ότι στους χιλιάδες που κάνουν απεγνωσμένα ένα αίτημα για δάνειο απορρίπτονται οι περισσότεροι και προφανώς οι έξι από τους επτά είναι από αυτούς που έχουν σπίτι για προσημείωση ή οτιδήποτε άλλο. Για δανειοδότηση ομιλούμε. Μιλάμε για τις τράπεζες που δάνειζαν με πολλή άνεση και με κρατική παραίνεση διάφορους «Μαρινόπουλους», για τους οποίους όλοι ήξεραν εδώ και πολλά χρόνια ότι όδευαν προς τα βράχια και τους έδιναν συνεχώς χρήματα. Μιλάμε για τις τράπεζες που, αντί να χρηματοδοτούν την ανάπτυξη, έδωσαν σχεδόν 500 εκατομμύρια ευρώ στα χρεοκοπημένα κόμματα του ΠΑΣΟΚ και της Νέας Δημοκρατίας, όπου φυσικά δεν θα πάρουν τίποτα απολύτως πίσω, παρά τα όσα ακούγονται ότι ρυθμίζονται κ.λπ.. Βέβαια, αυτά είναι λόγια του αέρα. Την ίδια ώρα, όταν πιάνουν κάποιους με το χέρι βουτηγμένο στο μέλι, όπως τον «ΚΗΡΥΚΑ ΧΑΝΙΩΝ», του κάνουν ευνοϊκότατους όρους αποπληρωμής, που θα ήταν η χαρά του κάθε ελεύθερου επαγγελματία να μπορέσει και αυτός, κύριοι της Νέας Δημοκρατίας - επιτρέψτε μου, κύριε Πρόεδρε - να ρυθμίσει τα δάνειά του, όπως ακριβώς τα ρύθμισε και ο Αρχηγός της Αξιωματικής Αντιπολίτευσης, ο κ. Μητσοτάκης, με τον «ΚΗΡΥΚΑ ΧΑΝΙΩΝ». Όμως, οι μικρομεσαίοι όχι, τίποτα απολύτως. Παρ' όλα αυτά, παρά το γεγονός ότι η νομοθεσία και το Σύνταγμα τους δικαιώνει σε πολλές από αυτές τις άνισες μάχες που δίνουν με τις τράπεζες, δεν βρίσκουν αρωγή από κανέναν. Πού, λοιπόν, να μείνουν χρήματα για τη χρηματοδότηση της ανάπτυξης; Ακούμε και διαβάζουμε διάφορα για τις startup επιχειρήσεις, για, για κ.λπ.. και αν κάνεις τα στατιστικά για αυτές τις νεοφυείς επιχειρήσεις πόσες ανοίγουν και πόσες κλείνουν μετά από λίγο καιρό ή φεύγουν στο εξωτερικό, γιατί εδώ δεν μπορούν να βρουν τίποτα απολύτως, θα καταλάβετε πόσο στρεβλό είναι το όλο σύστημα το οποίο λειτουργεί στην πατρίδα μας εις βάρος των Ελλήνων εμπόρων ή ελευθέρων επαγγελματιών. Οι μνημονιακοί σας νόμοι «θηλιά» στον λαιμό των ελευθέρων επαγγελματιών σαν τη γραβάτα του Αλέξη, που για τους Έλληνες φοριέται με τον κολομβιανό τρόπο. Κατασχέσεις παντού. Σύνδεση ρυθμίσεων με τις πάγιες και τις τρέχουσες, κάτι πολύ απλό, αυτό το οποίο σας ζητούν όλοι. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Πρώτον, να υπάρχει ένας ακατάσχετος λογαριασμός. Πώς θα δουλέψει μια επιχείρηση, όταν όλα τα χρήματα που εισπράττει - γιατί όλα πλέον είναι μέσω τραπέζης - κατάσχονται από το ΙΚΑ, από το ΤΕΒΕ, από την εφορία, από τον οποιοδήποτε, από τις τράπεζες και δεν μπορεί να λειτουργήσει, έστω και με ένα ποσό; Σας έχουμε εξηγήσει πώς μπορεί να γίνει αυτό, χωρίς να τους θεωρείτε κλέφτες και μπαταχτσήδες. Βλέπουμε ότι με τους μνημονιακούς σας νόμους οι προηγούμενες ρυθμίσεις συνδέονται με τις τρέχουσες ρυθμίσεις. Πρέπει να είσαι ενήμερος σε όλα, να μην έχεις κάτι ληξιπρόθεσμο, αλλά και με τρέχουσες οφειλές οι οποίες δεν έχουν ρυθμιστεί. Όλα αυτά μαζί καθιστούν αδύνατη την επιβίωση ενός ελεύθερου επαγγελματία.
Κύριε συνάδελφε, ολοκληρώστε.
Τελειώνω σε μισό λεπτό, κύριε Πρόεδρε. Συγχωρήστε με. Η αποτυχία του εξωδικαστικού συμβιβασμού είναι ότι από την προσδοκία των τετρακοσίων χιλιάδων επιχειρήσεων που θα εντάσσονταν σε αυτόν τον εξωδικαστικό συμβιβασμό, μόλις είκοσι επτά χιλιάδες επιχειρήσεις και επτά χιλιάδες επιχειρηματίες κατέθεσαν τα χαρτιά, επτακόσιες ολοκλήρωσαν την αίτηση. Λέμε ότι για να ολοκληρώσεις την αίτηση του εξωδικαστικού συμβιβασμού, πρέπει να έχεις πάρει τέσσερα πτυχία, γιατί αλλιώς είναι σχεδόν αδύνατον. Πρέπει να είσαι σε άμεση συνεργασία με λογιστικό γραφείο και άλλες δέκα υπηρεσίες. Τελικά, μόνο είκοσι τρεις κατάφεραν να ρυθμίσουν. Αυτή είναι η αποτυχία του εξωδικαστικού σας συμβιβασμού. Δεν μπορείτε να κάνετε τίποτα. Δεν σας αφήνουν να κάνετε τίποτα. Δεν θέλετε να κάνετε τίποτα. Δεν σας καίγεται καρφί, γιατί πολύ απλά, όπως προείπαμε, δεν έχετε κολλήσει ούτε ένα ένσημο στο ΤΕΒΕ και δεν ξέρετε τι είναι η πραγματική ανάπτυξη.
Κύριε συνάδελφε, εννέα λεπτά έχετε φτάσει.
Αν ποτέ σε αυτή τη χώρα έρθουν κάποιοι οι οποίοι αγαπούν την πατρίδα τους, το πρώτο μέλημα σχετικά με την ανάπτυξη αυτού του τόπου θα έχει να κάνει με τους μικρομεσαίους και τη βοήθεια που θα πρέπει να δοθεί σε αυτούς, σχεδόν κατά αποκλειστικότητα και όχι σε όλους τους υπόλοιπους οι οποίοι λειτουργούν αρνητικά γι' αυτό το έθνος. Ευχαριστώ.
Κύριε Καραθανασόπουλε, έχετε τον λόγο.
Ευχαριστώ, κύριε Πρόεδρε. Η επόμενη μέρα μετά το Eurogroup και μετά την τυπική ολοκλήρωση των μνημονίων δεν θα έχει τίποτα άλλο παρά τη συνέχιση και την κλιμάκωση της αντιλαϊκής πολιτικής, όπως αυτή καταγράφεται στην απόφαση του Eurogroup και που, βεβαίως, είναι σε άμεση συνάρτηση με την επιτυχία των τεραστίων αιματοβαμμένων πρωτογενών πλεονασμάτων μέχρι το 2060. Η επόμενη μέρα σημαδεύεται από την επιτάχυνση των ιδιωτικοποιήσεων και την εκποίηση της δημόσιας περιουσίας, από την επιτάχυνση της εμπορευματοποίησης της υγείας, της παιδείας, της πρόνοιας. Σημαδεύεται, πάνω από όλα και πρώτα από όλα, από την υποταγή της αγοράς εργασίας στις ανάγκες θωράκισης της ανταγωνιστικότητας των καπιταλιστικών επιχειρήσεων, η οποία οδηγεί στην περαιτέρω απελευθέρωση της αγοράς εργασίας και στη διαμόρφωση τέτοιων μηχανισμών που αναπαράγουν ένα πολύ φθηνό εργατικό δυναμικό, χωρίς συγκροτημένα εργατικά, ασφαλιστικά και συνδικαλιστικά δικαιώματα, αναλώσιμο, με βάση τις απαιτήσεις και τις ανάγκες των επιχειρήσεων. Η δε βιωσιμότητα του κρατικού χρέους βασίζεται σ' αυτά τα τερατώδη πρωτογενή πλεονάσματα που επεκτείνονται στο διηνεκές. Έτσι, λοιπόν, η επόμενη μέρα σημαδεύεται από το μεταμνημονιακό μνημόνιο, το οποίο θα χτυπήσει ακόμη περισσότερο το βιοτικό επίπεδο των λαϊκών στρωμάτων. Έτσι, η επόμενη μέρα δεν πρόκειται να οδηγήσει σε καμμία ανακούφιση για την εργατική τάξη και τον λαό. Η ανάπτυξη θα έχει ως κύριο χαρακτηριστικό γνώρισμα τον ταξικό και άδικο χαρακτήρα. Έτσι, λοιπόν, οι εργαζόμενοι θα συνεχίσουν να ματώνουν τώρα για την καπιταλιστική κερδοφορία. Όμως, δεν είναι μόνο αυτό. Στο πλαίσιο ακριβώς αυτών των αποφάσεων δεν πρόκειται να υπάρξει και καμμία ανακούφιση, όσον αφορά τη φοροεπιδρομή και την εισφοροεπιδρομή απέναντι στους εργαζόμενους, τους αυτοαπασχολούμενους, την αγροτιά, γιατί ακριβώς αυτή η επιλογή της φοροεπιδρομής και της εισφοροεπιδρομής αποτελεί για τα αστικά κόμματα - τον ΣΥΡΙΖΑ, τη ΝΔ, το ΠΑΣΟΚ και τα υπόλοιπα μικρότερα κόμματα - μονόδρομο στη λογική της προώθησης του φορολογικού ανταγωνισμού προς όφελος των επιχειρηματικών ομίλων, η οποία οδηγεί σε νέα σκανδαλώδη και προκλητικά φορολογικά προνόμια και φοροαπαλλαγές προς τους επιχειρηματικούς ομίλους. Είναι μονόδρομος γιατί έχει ακριβώς στον πυρήνα της τη λογική της μείωσης του λεγόμενου «μη μισθολογικού κόστους» και την ανατροπή του κοινωνικού χαρακτήρα της ασφάλισης σε κεφαλαιοποιητικό σύστημα, στην ιδιωτικοποίηση της ασφάλισης. Γι' αυτόν ακριβώς τον λόγο θα υπάρχει εν εξελίξει και διαχρονικά η φοροεπιδρομή και η εισφοροεπιδρομή. Άλλωστε, δεν είναι τυχαίο ότι το συνολικό χρέος του 90% αυτών, που χρωστούν στην εφορία και στα ασφαλιστικά ταμεία ανέρχεται στο 10% των συνολικών χρεών και το υπόλοιπο 10% χρωστά το υπόλοιπο 90%. Αυτό σημαίνει, δηλαδή, ότι οι εργαζόμενοι, τα λαϊκά στρώματα, οι συνταξιούχοι, οι επαγγελματίες, οι αυτοαπασχολούμενοι χρωστούν σε εφορίες και ασφαλιστικά ταμεία, ακριβώς γιατί δεν έχουν τη δυνατότητα να πληρώσουν, ενώ αντίθετα οι επιχειρηματικοί όμιλοι χρωστούν τεράστια ποσά τόσο στην εφορία, όσο και στα ασφαλιστικά ταμεία και αυτό προκύπτει ως συνειδητή επιλογή στην προσπάθεια ακριβώς θωράκισης της ανταγωνιστικότητας. Το δεύτερο στοιχείο, που θα θέλαμε να θίξουμε είναι ότι η διαχείριση των κόκκινων δανείων όχι μόνο από τις προηγούμενες, αλλά και από τη σημερινή Κυβέρνηση, δεν γίνεται για την ανακούφιση των υπερχρεωμένων λαϊκών νοικοκυριών, αλλά - όπως έχουν διακηρύξει όλοι οι Υπουργοί - γίνεται για την εξυγίανση του χαρτοφυλακίου των τραπεζών, για τη θωράκιση του χρηματοπιστωτικού συστήματος. Σ' αυτό ακριβώς εδράζονται όλοι οι νόμοι και οι διατάξεις τους για τον εξωδικαστικό συμβιβασμό, όσο και για την υπόθεση του νόμου Κατσέλη και τις τροποποιήσεις που έχουν γίνει. Από την άλλη μεριά υπάρχει μία συνολική πρόταση του ΚΚΕ, η οποία μιλά όχι μόνο για «κούρεμα» των τόκων και των πανωτοκίων, αλλά και του ίδιου του κεφαλαίου, τόσο όσον αφορά στα κόκκινα δάνεια, όσο και στα χρέη προς τις εφορίες και τις τράπεζες. Ταυτόχρονα, μιλά για την προστασία της πρώτης κατοικίας από τους πλειστηριασμούς, την προστασία των επαγγελματιών και των αγροτών από τη δυνατότητά τους να μπορούν να συμμετέχουν στο οικονομικό γίγνεσθαι και να μπορούν να καλλιεργούν και να παράγουν. Αντίθετα, η Κυβέρνηση «κουρεύει» και το κεφάλαιο μέχρι 50% τον χρόνο προς τα ασφαλιστικά ταμεία και τις εφορίες για τους επιχειρηματικούς ομίλους. Δεν «κουρεύει», δηλαδή, μόνο τους τόκους και τα πανωτόκια. [[Στο σημείο αυτό κτυπά το κουδούνι λήξεως του χρόνου ομιλίας του κυρίου Βουλευτή]] Αντίθετα, για τους αυτοαπασχολούμενους, τους επαγγελματίες, τους βιοτέχνες, τους εμπόρους και τους αγρότες παρατείνει με τα διάφορα σχέδια - οι εκατό, οι εκατόν είκοσι δόσεις - επί της ουσίας στο διηνεκές τα χρέη τους, υποθηκεύοντας επί της ουσίας το μέλλον τους. Έτσι, λοιπόν, και στο ζήτημα της διαχείρισης των κόκκινων δανείων και στο ζήτημα της υποχρέωσης και η σημερινή Κυβέρνηση υιοθετεί την πολιτική «δύο μέτρα και δύο σταθμά»: φιλική προς τους επιχειρηματικούς ομίλους και στο μεγάλο κεφάλαιο, εχθρική απέναντι στους εργαζόμενους, τους αυτοαπασχολούμενους και τα λαϊκά στρώματα. Έτσι, λοιπόν, η διέξοδος για τον λαό δεν πρόκειται να έρθει μέσα στο πλαίσιο μιας πολιτικής, που τους οδηγεί στην επιδείνωση της θέσης τους, αλλά αντίθετα μέσα από την απόκρουση αυτής της πολιτικής, τη συνολικότερη ρήξη και ανατροπή με τις αιτίες των προβλημάτων, που δεν είναι άλλες από το ίδιο το άδικο και εκμεταλλευτικό καπιταλιστικό σύστημα, σημαδεύοντας τον πραγματικό εχθρό, το καπιταλιστικό κέρδος, τους μονοπωλιακούς ομίλους, αλλάζοντας ριζικά τους συσχετισμούς δυνάμεων προς όφελός τους. Σε αυτό το πλαίσιο μπορούν πραγματικά να αντιπαλέψουν την κλιμάκωση της αντιλαϊκής πολιτικής, να βρουν ανακούφιση και ταυτόχρονα να επιδιώξουν συνολικότερες ανατροπές, που θα φέρουν στο επίκεντρο την ικανοποίηση των λαϊκών αναγκών και όχι της καπιταλιστικής κερδοφορίας.
Ευχαριστούμε τον κ. Καραθανασόπουλο. Τον λόγο έχει ο Κοινοβουλευτικός Εκπρόσωπος των Ανεξαρτήτων Ελλήνων κ. Παπαχριστόπουλος για έξι λεπτά.
Ευχαριστώ, κύριε Πρόεδρε. Επειδή έγινε μεγάλη κουβέντα για το τι έγινε στο Ζάππειο, θέλω να θυμίσω τα εξής. Θα θεωρούσα λογικό επιχείρημα να ακούσω από την Αντιπολίτευση ότι ο Γιούνκερ, ο Μοσκοβισί, ο Σεντένο, ο Μακρόν, ο Πρωθυπουργός της Γαλλίας, ο ίδιος ο Ρέγκλινγκ ακόμα και ο Σόιμπλε είχαν κάποιο συμφέρον, τέλος πάντων, να πουν καλά λόγια γιατί δεν ήθελαν να παραδεχθούν, ας πούμε, τις κακές ρυθμίσεις που είχαν κάνει στην ελληνική οικονομία. Άντε να το δεχτώ. Εδώ, όμως, υπάρχει μια διαφορά. Οι αγορές σπάνια ακούνε τους πολιτικούς. Καμμιά φορά τους ακούνε. Όταν, όμως, διθυραμβικά σχόλια υπάρχουν από το «BLOOMBERG», τους «FINANCIAL» «TIMES», τη «WALL STREET JOURNAL», το «GUARDIAN», τη «LE MONDE», τη «LE FIGARO», τη «REPUBLICA», τη «CORRIERE DELLA SERA», τη «LA STAMPA» και άλλες τριάντα; Σήμερα η «MOODY'S» - σήμερα, όχι χθες - έγραψε διθυραμβικά σχόλια γι' αυτό που έγινε στην Ελλάδα. Ξέρετε, είναι έτοιμο το αυτί των αγορών. Αυτοί δεν έχουν κανέναν λόγο να χαϊδεύουν το τι έγινε στην Ελλάδα. Θέλω, όμως, να μιλήσω με επιχειρήματα, γιατί πιστεύω ότι αξίζει τον κόπο. Το «μαξιλάρι» ήταν γύρω στα 18,5 δισεκατομμύρια. Τόσο το είχαμε προϋπολογίσει. Πήγε στα 24,1 δισεκατομμύρια. Θέλω να πιστεύω ότι και εσείς θεωρείτε ότι αυτό είναι καλό. Θέλω ακόμα να θυμίσω ότι ο Σολτς και οι Γερμανοί ζητάγανε τρία με πέντε χρόνια επιμήκυνση. Η επιμήκυνση πήγε στα δέκα χρόνια. Μακάρι να πήγαινε στα είκοσι, στα τριάντα. Πάντως είναι καλύτερο από αυτό που ήθελε η Γερμανία. Και ακόμα δέκα χρόνια περίοδο χάριτος. Και ακόμα θα έχουμε 4 δισεκατομμύρια κάθε χρόνο για ένα μεγάλο χρονικό διάστημα. Μπορούμε να τα χρησιμοποιήσουμε. Θα δούμε πώς. Κοινωνική πολιτική, κοινωνικό κράτος και ο νοών νοείτω. Και ακόμα για όσους δεν θυμούνται να πω ότι το Διεθνές Νομισματικό Ταμείο, επειδή είχε αμφιβολίες αν θα πιάνουμε το πλεόνασμα των 3,5%, έβαλε σαν αντίβαρο τη μείωση των συντάξεων και το αφορολόγητο. Το πλεόνασμα αυτό πιάστηκε τρεις φορές. Όσοι ήταν δηλαδή «άπιστοι Θωμάδες», είδαν ότι αυτή η ελληνική Κυβέρνηση δεν στέλνει τα λεφτά ούτε σε offshore, ούτε σε οικονομικούς παραδείσους, ούτε να τα οικειοποιούνται καμμιά εκατοστή οικογένειες. Τι σημαίνει αυτό; Καλά κάνουν οι Υπουργοί και δεν μιλάνε, ούτε για το αφορολόγητο, ούτε για τη μείωση των συντάξεων, που είναι όντως ψηφισμένα μέτρα. Ο νοών νοείτω, όμως. Ποια είναι η λογική, τη στιγμή που το ΔΝΤ αυτή τη στιγμή έχει σχεδόν διακοσμητικό ρόλο από εδώ και πέρα και θα εξοφληθεί πολύ γρήγορα; Θα μπορούσα να πω και άλλα πολλά. Δεν είναι κακό πράγμα να κάνεις κριτική. Το να μηδενίζεις, όμως, τα πάντα θέλει «τόλμη», θέλει πολύ «αρετή», γιατί πιστεύω ότι είσαι κόντρα στην παγκόσμια… υπάρχει μία χώρα, που να μην είδε θετικά αυτό που έγινε στη χώρα μας; Κλείνω την παρένθεση. Αυτά σε ότι αφορά το Ζάππειο. Θα έρθουμε στο προκείμενο. Κατ' αρχάς, είναι από τις λίγες φορές που ο ρόλος της Αξιωματικής Αντιπολίτευσης - και αναφέρομαι στο σημερινό - είναι θετικός. Εγώ θεωρώ ότι είναι θετικός. Είναι υπαρκτό το θέμα των κόκκινων δανείων; Βεβαίως. Πρέπει να ακουστεί η γνώμη πολλών Βουλευτών; Εγώ άκουσα με πολύ σεβασμό πολλές καλές προτάσεις. Και χάρηκα που ο ίδιος ο Υπουργός το ομολόγησε, με μία διαφορά: Ενενήντα οκτώ δισεκατομμύρια τα κόκκινα δάνεια το 2014, 66 δισεκατομμύρια τώρα, πολλά. Υπαρκτό το πρόβλημα; Υπαρκτό. Διάβαζα πρόσφατα ένα άρθρο που υπάρχει σύνταγμα της αγοράς. Έχετε ξεχάσει μήπως - εγώ δεν λέω ότι ευθύνεται η Κυβέρνηση, αυτή η Κυβέρνηση, οι προηγούμενες - αλλά μας ερχόντουσαν οι κάρτες από τις τράπεζες, τι «θαλασσοδάνεια», τι «εορτοδάνεια». Είχα φίλους απένταρους, που είχαν δέκα και δεκαπέντε, ξέρω εγώ, κάρτες. Για όνομα του Θεού! Ποιος ευθυνόταν τότε γι' αυτήν την πραγματικότητα; Ποιος δεν έκανε κάτι; Και ακόμα, γιατί άκουσα τον κ. Δένδια, τον οποίο τον σέβομαι: «αυτοκριτική», «συγγνώμη». Θα συμφωνήσω μαζί του με μία διαφορά. Είναι πειστικό επιχείρημα ότι όλη η καταστροφή της χώρας και η χρεοκοπία είναι θέμα Βαρουφάκη και των έξι μηνών; Εγώ παραδέχομαι ότι είναι λάθος. Λέω: Είναι πειστική αυτή η επιχειρηματολογία; Το γεγονός ότι η ανεργία κάποια στιγμή έφτασε στο 28% και ενός κακού μύρια έπονται, τι σημαίνει; Εσείς, που λέτε ότι την αγορά την παίζετε στα πέντε δάκτυλα, ότι την ξέρετε καλά, πώς σας ξέφυγε και έφτασε 28%, όταν ο μέσος όρος της Ευρωπαϊκής Ένωσης είναι στο 6%, στο 7%, στο 8% το πολύ; Όταν το ΑΕΠ από 120% πήγε 180% και αυτόματα έχασαν όλοι οι Έλληνες το ¼ της περιουσίας τους, πώς σας ξέφυγε αυτό; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μισό λεπτό, κύριε Πρόεδρε. Τι θέλω να πω; Οι μεγάλες κουβέντες είναι εύκολες. Λάθη έκανε και αυτή η Κυβέρνηση - εγώ δεν έχω αντίρρηση - και υπερβολές είπε το 2015. Και λάθη δεν κάνουν μόνο οι δικτάτορες, ξέρετε. Ένα πράγμα, όμως, δεν έχει δικαίωμα να κάνει αυτή η Κυβέρνηση: Να επιτρέψει πάλι σε πολιτικό προσωπικό να βάλει το χέρι στο μέλι. Θα ήθελα εδώ να θυμίσω ένα παράδειγμα και, αν έχω λίγο χρόνο, να πω και μισή κουβέντα ακόμα, ότι για ένα θέμα ηθικής τάξης - παράπτωμα δεν υπήρξε - ο Πρωθυπουργός ξήλωσε δύο Υπουργούς και πέρασε ένα συγκλονιστικό μήνυμα: Κανείς ποια το χέρι στο μέλι από το πολιτικό προσωπικό. Για να είμαστε ξεκάθαροι! Όλα τα λάθη μπορεί να τα κάνουμε, αυτό δεν πρέπει να επαναληφθεί ποτέ. Εγώ θα ήθελα να πω το εξής, ότι το νομικό πλαίσιο για τους ελεύθερους επαγγελματίες προβλέπει και διαγραφή χρεών και αποπληρωμή σε μακροχρόνιες δόσεις και ελάχιστο ποσό μηνιαίας αποπληρωμής 40 ευρώ - μιλάω για ρύθμιση οφειλών σε ελεύθερους επαγγελματίες - επιδότηση στεγαστικού δανείου από το κράτος, προστασία τραπεζικών λογαριασμών από κατασχέσεις, δηλαδή το ακατάσχετο. Το ίδιο νομικό πλαίσιο για μικρές επιχειρήσεις, που για πρώτη φορά ασχολούνται και με 20.000 χρέος, όχι 50.000 χρέος και επάνω: Διαγραφή χρεών, αποπληρωμή σε μακροχρόνιες δόσεις, πάλι ελάχιστο ποσό 40 ευρώ, επιδότηση στεγαστικού δανείου από το κράτος, εάν είναι ρύθμιση του νόμου Κατσέλη, προστασία τραπεζικών λογαριασμών από κατασχέσεις και θα μπορούσα να πω και άλλα πολλά. Ήδη βλέπω εδώ ότι υπάρχουν επτά συγκεκριμένες δεσμεύσεις για τους ελεύθερους επαγγελματίες. Δεν διαφωνώ καθόλου μαζί σας. Πράγματι, υπήρχε δυσκολία. Πράγματι, οι τράπεζες κωλυσιεργούσαν, σας το είπε και ο Υπουργός. Εγώ μαζί σας. Πρέπει, λοιπόν, κάτι να κάνουμε να το ξεμπλοκάρουμε. Άκουσα τον κ. Μπουκώρο με πολύ σεβασμό. Δίκιο έχει. Πολλά απ' αυτά που είπε είναι σωστά. Γίνεται, λοιπόν, αυτήν τη στιγμή μια τομή - θα ήθελα να πιστεύω, αρκετά αξιόπιστη και πολύ δραστική - , ώστε οι ελεύθεροι επαγγελματίες σε ποσοστό 99% να ρυθμίσουν τα χρέη τους, οι κακοπληρωτές να βρεθούν και να πληρώσουν και τα κόκκινα δάνεια - γιατί πράγματι ήταν και μνημονιακή δέσμευση, δεν το κρύψαμε αυτό το πράγμα, για όνομα του Θεού - να φτάσουν ή, αν είναι δυνατόν, να μηδενιστούν.
Αν θέλετε, κύριε Παπαχριστόπουλε, συντομεύετε.
Τελειώνω, κύριε Πρόεδρε. Τα μαζεύω και τελειώνω. Λέω το εξής: Η σημερινή κουβέντα, κατά τη γνώμη μου, ήταν εποικοδομητική. Εγώ με χαρά άκουσα ένα υπαρκτό πρόβλημα και απόψεις και πώς θα το δούμε και θεωρώ ότι έτσι πρέπει κάπως να δουλεύει το Κοινοβούλιο στο μέλλον. Ναι στην κριτική για υπαρκτά θέματα, όχι για ανύπαρκτα, όχι για απίστευτα πράγματα, που ψάχνει κανείς να τα βρει και δεν τα βλέπει μόνο από αντιπολιτευτικό μένος. Χαιρετίζω, πραγματικά, τη σημερινή κουβέντα και τη θεωρώ εποικοδομητική. Ευχαριστώ.
Ευχαριστούμε τον κ. Παπαχριστόπουλο. Ο Κοινοβουλευτικός Εκπρόσωπος του Ποταμιού κ. Ψαριανός έχει τον λόγο για έξι λεπτά.
Επειδή ο κ. Παπαχριστόπουλος πριν είπε για το δάχτυλο στο μέλι, νομίζω ότι γενικώς υπάρχει μια γνώμη, κοινή γνώμη. Και εγώ προσωπικά και διάφοροι άλλοι άνθρωποι έχουμε ακούσει διάφορα μελίσσια να βουίζουν γύρω από χέρια, που είναι βουτηγμένα στο μέλι μέχρι τον αγκώνα κι όχι σε δάχτυλα μελωμένα. Για το συγκεκριμένο, επί του προκειμένου, είναι γεγονός αναμφισβήτητο πως ένα βασικό, ίσως το βασικότερο πρόβλημα στη χώρα είναι η πολυνομία, η κακονομία και η γραφειοκρατία. Και η σημερινή Κυβέρνηση, που επαγγέλθηκε ότι θα διορθώσει βασικά πράγματα που ταλαιπωρούσαν το πολιτικό σύστημα επί δεκαετίες, δεν έχει καταφέρει να κάνει απολύτως τίποτα πάνω σε αυτά. Καινούργιους νόμους βγάζουμε, κακούς νόμους ψηφίζουμε και δεν εφαρμόζουμε κιόλας αυτούς τους νόμους και έχουμε και μια απέραντη γραφειοκρατία που μπορεί κάθε άνθρωπος που μας ακούει και είχε μια επιχείρηση - γιατί εννέα στους δέκα είχαν μια επιχείρηση, ο δέκατος μπορεί να την έχει διασώσει και αυτός δεν ξέρω αν θα καταφέρει στο τέλος να τη διασώσει - θα πρέπει για κάθε εξωδικαστικό διακανονισμό να βρει δυο - τρεις δικηγόρους, έναν - δυο συμβολαιογράφους, γιατρούς, ηλεκτρολόγους, υδραυλικούς, πρέπει να βρει καμμιά δεκαριά επαγγέλματα, τα οποία συντονισμένα να εργαστούν, για να μπορέσει μετά από δέκα χρόνια να λύσει τις διαφορές ή να σώσει την επιχείρησή του. Όταν έχουμε περίπου είκοσι οκτώ χιλιάδες αρχικές αιτήσεις εξωδικαστικού συμβιβασμού, από τις οποίες οι τεσσερισήμισι πληρούν τα κριτήρια της επιλεξιμότητας και έχουν τελικά ολοκληρωθεί είκοσι - όχι χιλιάδες είκοσι σκέτες - , τότε κάτι δεν πάει καλά. Πρέπει κάποια να στιγμή να αντιληφθούμε πως η παράμετρος του χρόνου και η ταχύτητα ολοκλήρωσης μια διαδικασίας είναι το ίδιο σημαντική, μάλλον είναι ακόμα σημαντικότερη από τη διαδικασία. Η νοοτροπία της νομοθέτησης να φτιαχτεί μια διαδικασία ασχέτως αν είναι εφικτό να υλοποιηθεί, δεν έχει κανέναν νόημα να επιδιώκεται. Έτσι έχουμε καταλήξει με απονομή δικαιοσύνης που αργεί πάνω από δέκα χρόνια, με διαγωνισμούς του δημοσίου που κρατούν πέντε ή και παραπάνω χρόνια, με απονομή συντάξεων μετά από δύο και παραπάνω χρόνια από την αίτηση συνταξιοδότησης. Έτσι και τώρα έχει στηθεί ένας εξωδικαστικός συμβιβασμός τόσο γραφειοκρατικός που τελικά καθίσταται ατελέσφορος, όπως ατελέσφορος θα είναι για παράδειγμα και ο άλλος νόμος που μπήκε σήμερα στις επιτροπές για το μεταφορικό ισοδύναμο, το οποίο θα πρέπει να καταλήξει σε έναν μαγικό αλγόριθμο, που ίσως θα καταφέρει να βγάλει ως αποτέλεσμα επιδότηση ενός ακτοπλοϊκού εισιτηρίου, αντί να έχουμε λύσει αυτό το πρόβλημα εδώ και πολλά χρόνια και από τις προηγούμενες κυβερνήσεις. Αλλά αυτή ήταν η Κυβέρνηση, που θα έλυνε αυτά τα προβλήματα που χρόνιζαν με τα συμφέροντα, με τα λαμόγια, με τις ισορροπίες κ.λπ.. Αυτά θα τα έλυνε πολύ γρήγορα, στο πρώτο εξάμηνο. Για τον εξωδικαστικό μηχανισμό ψηφίστηκε ο ν.4469 τον Απρίλιο του 2017, τον οποίο στηρίξαμε στο Ποτάμι, γιατί ήταν στη σωστή κατεύθυνση. Ήταν ένα μικρό βηματάκι στη σωστή κατεύθυνση. Όμως, έως τώρα δεν έχουμε δει σχεδόν κανένα τελικό, τελεσίδικο θετικό αποτέλεσμα, από την εφαρμογή αυτού του νόμου που ήταν μάλλον μη εφαρμογή ή ήταν εφαρμογή ενός πολυνομικού λαβύρινθου, ο οποίος δεν είχε καμμία ουσιαστική διέξοδο, με αποτελέσματα. Σας είπα τα νούμερα ή ένα χαρακτηριστικό νούμερο. Εμείς είχαμε στηρίξει το συγκεκριμένο σχέδιο, είχαμε εκφράσει προβληματισμούς και επιφυλάξεις για τις προβλεπόμενες διαδικασίες. Κάποιες από αυτές τις επιφυλάξεις και τους προβληματισμούς μας ήταν ο κίνδυνος η διαδικασία να αποδειχθεί χρονοβόρα και γραφειοκρατική - το πετύχαμε - , η πρόβλεψη χαμηλής αμοιβής για τους διαμεσολαβητές να αποτελέσει αντικίνητρο - και αυτό έγινε - , το πότε και το πώς θα λειτουργήσει ηλεκτρονική πλατφόρμα, το οποίο ακόμα δεν είναι συγκεκριμένο. Δυστυχώς, οι προβληματισμοί και οι επιφυλάξεις επιβεβαιώνονται στην πράξη διαρκώς. Η αναγκαιότητα βελτίωσης της λειτουργίας του εξωδικαστικού μηχανισμού αποτέλεσε αντικείμενο της τέταρτης αξιολόγησης και αν δεν μας έσπρωχναν και δεν μας πίεζαν οι «τοκογλύφοι», οι «δανειστές», «αυτοί που μας πίνουν το αίμα» κ.λπ., αυτοί οι άνθρωποι τους οποίους καταχεριάζαμε τα προηγούμενα πέντε - έξι χρόνια, αν δεν έσπρωχναν αυτοί να βρούμε έναν τρόπο να λύνουμε τέτοια προβλήματα δεν θα συζητούσαμε τώρα ούτε αυτό. Δεν υπάρχει λόγος να περιγράψουμε τις διαδικασίες ούτε να παραθέσουμε άλλα αριθμητικά στοιχεία από την ενεργοποίηση της πλατφόρμας έως σήμερα. Όλα αυτά τα στοιχεία υπάρχουν αναλυτικά και μάλιστα, είναι στατιστικά στοιχεία που είναι πριν από αρκετούς μήνες. Θα τα καταθέσω στα Πρακτικά για να μην κουράσω με στοιχεία, αριθμούς, πώς έγινε και πώς δεν έγινε. Αποδεικνύεται περίτρανα από τα αριθμητικά αυτά στοιχεία και όλα τα υπόλοιπα ότι η πορεία της εξωδικαστικής ρύθμισης οφειλών αποτελεί οδύσσεια για εκατοντάδες, για χιλιάδες επιχειρήσεις, οι οποίες ενώ πληρούν τα κριτήρια που ορίζει ο νόμος ώστε να επιλεγούν, βολοδέρνουν στα διαφορετικά πεδία της πλατφόρμας, συλλέγοντας δικαιολογητικά, πακέτα από χαρτιά, για να τα καταθέσουν στο σοσιαλιστικό χαρτοβασίλειο, το οποίο δεν μπορεί να βρει άκρη και να δώσει λύσεις σε πολύ συγκεκριμένα προβλήματα. Η διαδικασία αυτή αποδεικνύεται συνεχώς χρονοβόρα και επίπονη. Τα σημαντικότερα προβλήματα, που διαπιστώνονται είναι τα αυστηρά κριτήρια ένταξης, ο μεγάλος όγκος απαιτούμενων γραφειοκρατικών διαδικασιών και η απροθυμία του τραπεζικού συστήματος να συνεργαστεί ουσιαστικά. Όπως σωστά είπε ο κύριος Αντιπρόεδρος, δεν μπορεί όλα να τα «φορτώνουμε» στο κράτος. Είναι και οι τράπεζες και οι οργανισμοί και διάφοροι άλλοι παράγοντες. Αν, όμως, το κράτος δεν συντονίζει αυτά τα πράγματα, ας παραιτηθεί να μείνουν οι οργανισμοί να τα λύνουν μόνοι τους, οι τράπεζες και όλοι οι άλλοι εμπλεκόμενοι οργανισμοί. Κάποιες βελτιωτικές προσπάθειες πραγματοποιήθηκαν, πρόσφατα βέβαια, και από την πλευρά των τραπεζών και από την Κυβέρνηση. Οι μεν τράπεζες σε μια προσπάθεια να άρουν την έντονη δυσπιστία που υπάρχει προς την πλευρά τους και την έντονη κριτική που δέχονται και από την Κυβέρνηση και από όλο τον κόσμο - από την Κυβέρνηση που ήταν αντιπολίτευση, γιατί τώρα τα πράγματα έχουν κάπως ομαλοποιηθεί στη σχέση μας - , εκεί που δεν στήριζαν διαδικασίες, τώρα προσπαθούν να βρουν τρόπους και λύσεις. Επίσης, η Κυβέρνηση συμπεριέλαβε - και είναι θετικό αυτό - , στον πρόσφατα ψηφισθέντα νόμο με τα προαπαιτούμενα, κάποιες ρυθμίσεις που επιδιώκουν να επιλύσουν προβλήματα στη διαδικασία του εξωδικαστικού μηχανισμού. Βέβαια, να είναι καλά οι τρόικες και τα κουαρτέτα, που μας υποχρεώνουν να τα κάνουμε αυτά, καθώς και τις προηγούμενες κυβερνήσεις, τις μνημονιακές, και την αντιμνημονιακή κυβέρνηση των ΣΥΡΙΖΑΝΕΛ, που είναι πιο μνημονιακή απ' όλες. Ευτυχώς που είναι κάτι άλλοι απ' έξω και κουνάνε το δάκτυλο και τραβούν κανένα σακάκι. Και μάλιστα, μερικά σωστά που μας επιβάλλουν ή μας προτείνουν, τα αποφεύγουμε για να υπηρετήσουμε ένα πελατειακό κράτος συμφερόντων, «κάνουμε την πάπια» και εφαρμόζουμε εδώ κάτι δικά μας ως μνημονιακά προαπαιτούμενα, κάτι δικά μας κόλπα εννοώ.
Κύριε συνάδελφε, ολοκληρώστε.
Τελειώνω σε μισό λεπτό. Εκκρεμούν μετά την ψήφιση του πολυνομοσχεδίου δύο ΚΥΑ, μία που θα ρυθμίσει τα θέματα ελέγχου της πληρότητας της αίτησης ή της διαδικασίας διαπραγμάτευσης και μία σχετικά με τον ορισμό της κλιμακωτής αμοιβής του συντονιστή. Υπάρχει κάποιο χρονοδιάγραμμα έκδοσης, δεδομένου ότι ο κόσμος ασφυκτιά κυριολεκτικά; Αυτό είναι ένα ερώτημα. Στον έναν χρόνο που ισχύει ο ν.4969, που ψηφίστηκε τον Απρίλιο του 2017, έχουν εκδοθεί όλες οι κανονιστικές πράξεις που είναι αναγκαίες για την υλοποίηση του νόμου; Αυτό είναι ένα δεύτερο ερώτημα. Ένα τρίτο ερώτημα είναι το εξής: Γιατί η Κυβέρνηση επέλεξε να συζητηθεί η συγκεκριμένη επίκαιρη επερώτηση της Νέας Δημοκρατίας τώρα ενώ έχει κατατεθεί από τον Μάρτιο; Διότι τώρα κλείνει η τέταρτη αξιολόγηση και τώρα πρέπει να κλείσουμε άρον - άρον και τρέχοντας όλες τις εκκρεμότητες. Γι' αυτό και ενώ έως τώρα είχαμε εβδομαδιαίο προγραμματισμό για τη λειτουργία του Κοινοβουλίου, τώρα δεν έχουμε προγραμματισμό ούτε δύο - τρεις ημέρες πριν. Έχουμε ημερήσιο προγραμματισμό. Το πρωί μαθαίνουμε τι θα συζητήσουμε ή τι θα ψηφίσουμε το βράδυ.
Κύριε Ψαριανέ, ολοκληρώστε, σας παρακαλώ. Έχουμε φτάσει σχεδόν στα δέκα λεπτά.
Τελειώνω με μία φράση. Θεωρούμε αναγκαία την ύπαρξη του εξωδικαστικού μηχανισμού, ο οποίος πρέπει να λειτουργήσει αποτελεσματικά και να μη μείνει στη θεωρία και στα χαρτιά, για να σωθούν επιχειρήσεις, άνθρωποι και οικογένειες, για να μπορέσει να λειτουργήσει η αγορά και να μειωθούν οι φόροι και οι εισφορές, για να ανοίξει ο δρόμος παροχής κινήτρων σε επενδύσεις και επιχειρήσεις. Κλείνοντας, πρέπει να θυμίσω ότι ο Έλληνας που έχει την τύχη ακόμα να εργάζεται, πρέπει να δουλεύει 198 ημέρες τον χρόνο για να πληρώνει φόρους και εισφορές. Ο εργαζόμενος που έχει την τύχη να εργάζεται, δουλεύει 198 ημέρες τον χρόνο από τις 365 για να πληρώνουμε κάτι «πελάτες» στο δημόσιο.
Ευχαριστούμε τον κ. Ψαριανό. Τον λόγο έχει ο κ. Σαρίδης, τελευταίος από τους κοινοβουλευτικούς εκπροσώπους. Αμέσως μετά ξεκινούν οι δευτερολογίες. Κύριε συνάδελφε, έχετε τον λόγο για έξι λεπτά.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι συνάδελφοι, η συγκεκριμένη επίκαιρη επερώτηση των Βουλευτών της Νέας Δημοκρατίας θα είχε νόημα αν ουσιαστικά συζητείτο στο χρονικό διάστημα κατά το οποίο κατατέθηκε. Γι' αυτήν την καθυστέρηση είναι υπεύθυνη η Κυβέρνηση. Τις προθέσεις της Κυβέρνησης εμείς δεν μπορούμε να τις κατανοήσουμε ούτε και να τις ερμηνεύσουμε. Κατά την προετοιμασία μου για τη σημερινή συζήτηση με αφορμή την επίκαιρη επερώτηση των Βουλευτών της Αξιωματικής Αντιπολίτευσης σχετικά με την αδιαμφισβήτητη αποτυχία του μηχανισμού εξωδικαστικών συμβιβασμών, βρέθηκα σε μια πάρα πολύ δύσκολη θέση, όχι γιατί ήταν δύσκολο να βρω επιχειρήματα για να στηρίξω την άποψή μου περί της παταγώδους αποτυχίας της νομοθετικής πρωτοβουλίας του προκατόχου του κ. Δραγασάκη, του τότε Υπουργού Ανάπτυξης κ. Παπαδημητρίου, ούτε γιατί αδυνατούσα να κατανοήσω τη σημασία των βελτιώσεων που φέρατε προς ψήφιση στο πρόσφατο, τελευταίο - υποτίθεται - μνημονιακό νομοσχέδιο της Κυβέρνησης. Η δυσκολία μου έγκειται στο εξής, αγαπητοί συνάδελφοι: Νιώθω ότι είμαστε όλοι εκτός θέματος ακριβώς επειδή δεν συζητήθηκε η επίκαιρη επερώτηση στο χρονικό διάστημα που θα έπρεπε να είχε συζητηθεί. Αυτό που με ένοιαζε και με νοιάζει, αυτό που με ενδιαφέρει, αυτό που καταλαβαίνω και εγώ, αλλά και η Ένωση Κεντρώων, ως υποχρέωση, ευθύνη, αλλά και δικαίωμα, ήταν το να βρω και να διατυπώσω το πώς, με ποιον τρόπο θα νομοθετήσουμε αυτά που πρέπει, το πώς θα κάνουμε επιτέλους νόμο του κράτους το σωστό, το δίκαιο και το βιώσιμο, ώστε να βγάλουμε τη θηλιά που βρίσκεται στον λαιμό των Ελλήνων. Δεν βρίσκω, λοιπόν, κάποιο νόημα στο να αρχίσω να σας λέω και να σας επαναλαμβάνω ένα - ένα όσα μου είπατε διαμαρτυρόμενοι και με αυστηρό ύφος, κύριοι της Κυβέρνησης, όταν κατά τη συζήτηση του συγκεκριμένου νόμου ζήτησα και ζητήσαμε να μας εξηγήσετε το πώς είχατε καταλήξει στην εκτίμηση ότι από την εν λόγω νομοθετική σας πρωτοβουλία θα ευνοούνταν, θα ξαλάφρωναν και θα έβρισκαν μια λύση και θα αποδεσμεύονταν τετρακόσιες χιλιάδες επιχειρήσεις. Αυτό μας λέγατε τότε, αυτό ισχυριζόταν ο Υπουργός Ανάπτυξης κ. Παπαδημητρίου. Μπορεί και να το πίστευε ο άνθρωπος και να μην έλεγε ψέματα. Δεν έχω κάποιον λόγο να αμφισβητήσω ούτε την ειλικρίνειά του ούτε την τιμιότητά του. Από την εν γένει συμπεριφορά του και τη στάση του ενδεχομένως να πιστεύω ότι πράγματι το πίστευε αυτό και ότι αυτός ο νόμος θα βοηθούσε τετρακόσιες χιλιάδες επιχειρήσεις και πολίτες και προφανώς και τις οικογένειές τους. Μήπως τον αποπέμψατε, αγαπητοί συνάδελφοι της Κυβέρνησης, επειδή έπεσε έξω σε αυτό το κρίσιμο θέμα; Όχι. Τον διώξατε μόνο και μόνο για να διασωθεί το ηθικό πλεονέκτημα της «πρώτη φορά αριστερά». Αυτός ήταν ο λόγος και όχι το ανεδαφικό νομοθέτημά του. Αναρωτιέμαι εάν θα τον διώχνατε σήμερα από την Κυβέρνηση για την αποτυχία του νόμου αυτού, για τον εξωδικαστικό συμβιβασμό ή εάν θα βρισκόταν ανάμεσά μας χωρίς να έχει δώσει ο άνθρωπος άλλα δικαιώματα. Τι είναι επιτέλους πιο σημαντικό, το εάν έπαιρνε κάποιο επίδομα ο κ. Παπαδημητρίου ή ότι απέτυχε σε ένα νομοθέτημά του, ότι έπεσε έξω στις εκτιμήσεις του, στις προβλέψεις του; Ανέλαβε τελικά κάποιος την ευθύνη για αυτήν την αποτυχία του ή μήπως απλά συνεχίζετε την πολιτική του λες και δεν τρέχει τίποτα; Ζήτησε κάποιος συγγνώμη για τα όσα ατυχή και αγενή είπατε εκείνες τις ημέρες που συζητιόταν εδώ, μέσα σ' αυτήν την Αίθουσα, ο συγκεκριμένος νόμος, σε όλους όσους είχαμε αντιδράσει έντονα και προσπαθούσαμε να σας εξηγήσουμε ότι αυτά τα οποία πήγαινε να εφαρμόσει αυτός ο νόμος ήταν ανεδαφικά, ανεφάρμοστα και μη βιώσιμα; Φυσικά και όχι. Τη λέξη «συγγνώμη», αγαπητοί συνάδελφοι, δεν τη ξέρετε ούτε εσείς ούτε και οι προηγούμενοι, αυτοί οι οποίοι ευθύνονται για το σημερινό μας χάλι, αυτοί οι οποίοι έφεραν τη χώρα σ' αυτήν την κατάσταση, αυτοί οι οποίοι οδήγησαν τετρακόσιες χιλιάδες επιχειρήσεις σ' αυτό που προσπαθούσε να σώσει ο κ. Παπαδημητρίου και οι οποίοι συνεχίζουν ακόμα και αυτήν τη στιγμή να έχουν τη θηλιά στο λαιμό τους. Αυτήν τη στιγμή όλες αυτές οι επιχειρήσεις έχουν ανάγκη, αγαπητοί συνάδελφοι, τη βοήθεια του ελληνικού Κοινοβουλίου, για να μπορούν να ελπίζουν, για να μπορούν να δουν ένα αύριο διαφορετικό από το παρόν που ζουν σήμερα και προσεύχονται από τη δική τους την πλευρά να μας φωτίσει εμάς εδώ μέσα ο Θεός και να βρούμε τον τρόπο να νομοθετήσουμε κάτι που πραγματικά θα τους βοηθήσει να σταθούν στα πόδια τους. Κυρίες και κύριοι συνάδελφοι, οι μεν της Αντιπολίτευσης που κάνατε τη συγκεκριμένη ερώτηση, για να είμαστε και ειλικρινείς, ευθύνεστε που αυτές οι διακόσιες πενήντα χιλιάδες επιχειρήσεις βρέθηκαν με τη θηλιά στον λαιμό και οι δε που δίνετε απαντήσεις - δεν είναι και κάποιος εδώ στην Αίθουσα αυτήν τη στιγμή - είστε υπεύθυνοι που παραμένει αυτή η θηλιά στη θέση της. Και οι μεν και οι δε, κατά την άποψη της Ένωσης Κεντρώων, αποτύχατε και μαζί με εσάς και εμείς οι υπόλοιποι, το σύνολο του ελληνικού Κοινοβουλίου. Γιατί, ξέρετε, στα μάτια του ελληνικού λαού δεν ξεχωρίζει εάν απέτυχε ένας υπουργός, μια κυβέρνηση, μια αξιωματική αντιπολίτευση, αλλά στα μάτια του ελληνικού λαού είναι σαν να έχει αποτύχει όλο το πολιτικό προσωπικό της χώρας. Απέτυχε αρχικά να τους προστατεύσει και συνεχίζει να αποτυγχάνει στο να τους βοηθήσει. Ψάχνετε να βρείτε χίλιους στρατηγικούς κακοπληρωτές και αφήνετε ουσιαστικά αβοήθητους, στην αφάνεια, εκατόν πενήντα χιλιάδες μικρομεσαίες επιχειρήσεις. Βλάπτετε, κύριοι της Κυβέρνησης, την ανάπτυξη σ' αυτήν τη χώρα. Δεν έχουμε, λοιπόν, να προσφέρουμε κάτι σ' αυτήν τη συζήτηση, ούτε είμαι και από αυτούς που αρέσκονται στο να λένε ότι: «τα έλεγα εγώ, αλλά δεν με ακούγατε» ή «τα έλεγε η Ένωση Κεντρώων, αλλά δεν την ακούγατε». Εξ ου και η δυσκολία της θέσης στην οποία βρίσκονται σήμερα. Δεν θέλω να προσθέσω κάτι. Δεν έχω να πω κάτι πιο ελπιδοφόρο και δεν μπορώ να είμαι αισιόδοξος με αυτήν την εικόνα την οποίαν παρουσιάζετε στο ελληνικό Κοινοβούλιο, στη σημερινή Βουλή. Βρισκόμαστε σε ένα αδιέξοδο. Αν δεν αναθεωρήσουμε εκ βάθρων τον τρόπο που αντιμετωπίζουμε την επιχειρηματικότητα στη χώρα μας, δεν πρόκειται να δούμε ανάπτυξη ούτε με τα κιάλια. Δεν θέλουμε, αγαπητέ κύριε Υπουργέ, τη συγγνώμη σας. Δεν θέλουμε να δούμε αν έχετε κατανοήσει το μέγεθος της ευθύνης σας, το μέγεθος της ευθύνης της ελληνικής Κυβέρνησης, το να δώσει μια προοπτική σ' όλες αυτές τις επιχειρήσεις. Θέλουμε να δούμε την αντίδρασή σας, πώς αυτή η αντίδραση θα ερμηνευτεί σε έναν νέο συμπληρωματικό νόμο, αυτού του νόμου. Δεν μπορούμε να μιλάμε για ανάπτυξη πάνω στα αποκαΐδια και στα χαλάσματα των μικρομεσαίων επιχειρήσεων. Δεν μπορεί να έχουμε ανάπτυξη, αγαπητοί συνάδελφοι, χωρίς τις μικρομεσαίες επιχειρήσεις. Μια ολόκληρη Κυβέρνηση για το ελληνικό δημόσιο χρέος πήρε μια επιμήκυνση εκατό χρόνων. Οι μικρομεσαίες επιχειρήσεις δεν έχουν αυτόν τον χρόνο στη διάθεσή τους. Δεν έχουν τόσο χρόνο και γι' αυτό και δεν μπορείτε, αγαπητοί συνάδελφοι της Κυβέρνησης, να πανηγυρίζετε, όταν ενδεχομένως πέντε εκατομμύρια ή και παραπάνω Έλληνες κλαίνε την στιγμή που πανηγυρίζετε εσείς. Ευχαριστώ πολύ.
Ευχαριστούμε τον κ. Σαρίδη. Ολοκληρώσαμε με τις ομιλίες των Κοινοβουλευτικών Εκπροσώπων. Ξεκινάμε με τις δευτερολογίες. Τον λόγο έχει ο κ. Μπούρας για πέντε λεπτά.
Επειδή ο χρόνος είναι περιορισμένος, κύριε Αντιπρόεδρε, δεν θα αναλώσω καθόλου χρόνο. Εξάλλου ο Κοινοβουλευτικός μας Εκπρόσωπος σας απάντησε με τον πιο καλό τρόπο για τα γενικότερα θέματα που θέσατε στην αρχή και για τις ευθύνες τις δικές μας, που πράγματι διαχρονικά έχουμε ευθύνες, αλλά έχουμε και πολύ μεγάλα προτερήματα, κύριε Αντιπρόεδρε, ως παράταξη, γιατί η παράταξη αυτή έχει θετικό ισοζύγιο στην πορεία πολλών ετών. Θα κοιτάξω να απαντήσω στον χρόνο. Ο Πρόεδρος θα δείξει και μια ανοχή, μιας και είμαι ο πρώτος επερωτών. Σήμερα επερωτάμε εσάς, κύριε Αντιπρόεδρε, χωρίς να σημαίνει ότι ρίχνουμε ευθύνες σε εσάς. Όμως, είστε υποχρεωμένος να τις δεχθείτε, γιατί η Κυβέρνηση την οποία εκπροσωπείτε συλλογικά αναφέρεται. Αναφερόμαστε στον εξωδικαστικό συμβιβασμό, όπως αργά ξεκίνησε. Και πρέπει να σας πω ότι είναι προς τιμήν σας ότι από την πρώτη στιγμή που αναλάβατε αυτό το Υπουργείο δεχθήκατε εδώ σε επίκαιρη ερώτηση της κ. Μπακογιάννη ότι «πράγματι υπάρχουν δυσλειτουργίες και παίρνω απ' αυτά που λέτε και θα κοιτάξω να διορθώσω». Και σήμερα πάλι τοποθετούμενος είπατε ότι έγιναν κάποια πράγματα τις προηγούμενες ημέρες, δεν είναι ικανά για εμάς, είναι πολύ λίγα, πολλές φορές δεν διορθώνουν τίποτα, αλλά εδώ είστε να τα συζητήσετε και να κάνουμε ό,τι μπορούμε. Η προηγούμενη πολιτική ηγεσία του Υπουργείου ειλικρινά δεν άκουγε και δεν μίλαγε. Και ειλικρινά εκπλήσσομαι με την κ. Τζάκρη που τη θυμάμαι ως εισηγήτρια αυτού του νομοσχεδίου πόσο πάθος είχε τότε όπως και σήμερα - λες και τώρα άρχισε την πολιτική της καριέρα - υπεραμυνόμενη ορισμένων πραγμάτων, τα οποία ο ίδιος ο Αντιπρόεδρος ομολόγησε. Κυρία Τζάκρη, δεν νομίζω να είναι ευτυχής κάποιος για έναν νόμο που ψηφίζεται στις 3 Μαΐου και διορθώνεται ξανά στις 19 Μαΐου και έρχεται και τώρα να διορθωθεί ξανά. Και βέβαια, έναν νόμο τον αξιολογούμε από τα αποτελέσματα. Ποια είναι τα αποτελέσματα; Μην τα αναφέρω, τα ανέφεραν όλοι οι συνάδελφοί μου. Εγώ θα σταθώ στο «σαράντα οκτώ τον Απρίλιο» και στο «πενήντα δύο υποθέσεις τελείωσαν», δηλαδή μία ή μιάμιση υπόθεση ανά μήνα. Αυτός είναι ο ρυθμός με τον οποίο θα λύσουμε αυτό το μείζον θέμα που είναι για την οικονομία; Και τότε μάλιστα - επικαλούμενος τη μαρτυρία της κ. Τζάκρη που ήταν παρούσα και υπεραμύνετο - είπαμε επί λέξει: «Είπατε ότι στο νομοσχέδιο...» - γιατί απάντησε ο κύριος Υπουργός - «..δεν μπορείτε να αλλάξετε ούτε λέξη, διότι έτσι το ενέκρινε η τρόικα. Ελπίζουμε να μην ισχύει αυτό». Αν είναι δυνατόν να λέγονται τέτοια λόγια! Αυτά ειπώθηκαν, κύριε Αντιπρόεδρε, τότε. Και θέλω να σας πω στον υπόλοιπο χρόνο που μένει ότι πράγματι οι τελευταίες διορθώσεις επί της ουσίας δεν λύνουν πολλά πράγματα παρά ελάχιστα. Εγώ θα καταθέσω για τα Πρακτικά τη δική σας κοινή υπουργική απόφαση με τον Υπουργό Οικονομικών που καθορίζει τα δικαιολογητικά, τα οποία τελικά δεν κατατίθενται στην αρχή, αλλά αναζητούνται και είναι πληθώρα δικαιολογητικών, κύριε Αντιπρόεδρε. Και μάλιστα γι' αυτά φοβάμαι πως ίσως υπάρξει και σύγχυση για το αν θα τα αναζητάει η υπηρεσία ή αν θα τρέχει αυτός ο οποίος ενδιαφέρεται. Ελπίζω να διαψευστώ ειλικρινά. [[Στο σημείο αυτό ο Βουλευτής κ. Αθανάσιος Μπούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κι επειδή είπατε και για εκατόν είκοσι πέντε χιλιάδες και άνω, εγώ θα καταθέσω την απόφαση της Υφυπουργού Οικονομικών κ. Παπανάτσιου, η οποία ξέρετε τι λέει; Για οφειλέτες με συνολικές οφειλές άνω των 125.000 ευρώ, το δημόσιο προτείνει λύσεις μόνο εφόσον προσκομίζεται από τον οφειλέτη αξιολόγηση βιωσιμότητος και σχέδιο αναδιάρθρωσης οφειλών από ανεξάρτητο εμπειρογνώμονα κατά την έννοια του άρθρου κ.λπ.. Και λέει μετά για το πώς πληρώνεται. [[Στο σημείο αυτό ο Βουλευτής κ. Αθανάσιος Μπούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Καταλαβαίνετε ότι αυτό ταΐζει τη γραφειοκρατία και δυσχεραίνει την επίλυση θεμάτων. Διότι άνθρωποι που είναι «κρεμασμένοι στο σκοινί» από τα χρέη, τους υποχρεώνετε να κάνουν με αβεβαιότητα ξανά μια διαδικασία, που δεν ξέρουν πού θα τους οδηγήσει και θα ξοδευτούν, εάν έχουν. Και τελειώνω, κύριε Πρόεδρε, γιατί εγώ υποσχέθηκα να πω και πέντε πράγματα ότι η Νέα Δημοκρατία δεν κάνει μόνο κριτική, αλλά έχει και προτάσεις. Είπα μάλιστα ότι πολύ σύντομα θα καταθέσουμε και πρόταση νόμου για τον εξωδικαστικό συμβιβασμό. Και συγκεκριμένα, κύριε Αντιπρόεδρε, η Νέα Δημοκρατία προτείνει: Πρώτον, μείωση των δικαιολογητικών εγγράφων και πιστοποιητικών, προκειμένου να υπαχθούν οι ενδιαφερόμενοι στον νόμο γρήγορα και χωρίς κόστος, το τονίζω. Δεύτερον, συγκέντρωση των στοιχείων όλων των οφειλών κάθε επιχείρησης ή ελεύθερου επαγγελματία προς τις τράπεζες, ασφαλιστικά ταμεία, δημόσιο κ.λπ. στην υπάρχουσα ηλεκτρονική πλατφόρμα. Ο μεγαλύτερος πιστωτής σε αξία απαιτήσεων θα αναλάμβανε τη διαμόρφωση της ρύθμισης με δόσεις ή τυχόν κούρεμα. Η διαδικασία μετά από ψηφοφορία και εάν ψηφιζόταν από την πλειοψηφία των πιστωτών, θα ίσχυε χωρίς να χρειαζόταν να προστρέξουν στα δικαστήρια και να χάνεται χρόνος και χρήμα, αλλά και να δημιουργείται αβεβαιότητα στον οφειλέτη. Τρίτον, για τις μεσαίες και μεγάλες επιχειρήσεις η Νέα Δημοκρατία είχε σχεδιάσει μία γρήγορη δικαστική διαδικασία ρύθμισης οφειλών, κατά την οποία η κάθε επιχείρηση θα κατέθετε αίτηση ρύθμισης στο αρμόδιο δικαστήριο, στην οποία θα είχε ήδη συμφωνήσει το 50,1% των πιστωτών βάσει της αξίας των απαιτήσεων. Το δικαστήριο θα επικύρωνε με απόφαση ρύθμισης, η οποία θα ήταν δεσμευτική για τους υπόλοιπους πιστωτές, συμπεριλαμβανομένου του δημοσίου και των ασφαλιστικών ταμείων. Σε αυτόν τον τρόπο ρύθμισης εμείς είχαμε προβλέψει ότι οι επιχειρήσεις θα έπρεπε πρώτα να εξασφαλίσουν τις τυχόν οφειλές τους προς τους εργαζομένους. Τονίζουμε ότι πρώτα πρέπει να είναι οι εργαζόμενοι.
Κύριε Μπούρα, έχετε ήδη φτάσει τα οχτώ λεπτά.
Τελειώνω, κύριε Πρόεδρε. Τέταρτον, να μην είναι ίδιες οι διαδικασίες για όλες τις επιχειρήσεις ανεξαρτήτως μεγέθους και χρέους, για να βοηθηθούν έτσι οι μικρές και πολύ μικρές επιχειρήσεις. Και πέμπτον, συμπληρωματικά με τα παραπάνω προτείναμε και μία συνολική αναμόρφωση της πτωχευτικής διαδικασίας, που να δίνει μία δεύτερη ευκαιρία σε αυτούς που υπέστησαν τις συνέπειες. Η Κυβέρνηση, παρ' όλα αυτά, κύριε Αντιπρόεδρε, με αυτό το οποίο έκανε τελευταία, - εγώ δεν θα το μηδενίσω εντελώς, αλλά εμείς έχουμε πολλές επιφυλάξεις και εγώ προσωπικά που ασχολούμαι ιδιαίτερα με αυτό το θέμα στο κόμμα μου σαν αναπληρωτής τομεάρχης οικονομίας και ανάπτυξης - θα εξακολουθεί να προκαλεί την βλάβη που προκαλεί στην οικονομία.
Ελάτε, κύριε Μπούρα, έχουμε φτάσει τα εννέα λεπτά!
Όταν, δηλαδή, το σαράντα οκτώ σε τρεις μήνες γίνεται πενήντα δύο, δεν προχωράει τίποτα. Δεν δίδεται καμμία βιώσιμη λύση στις επιχειρήσεις που παλεύουν να σταθούν όρθιες. Χάνεται ακόμα μία ευκαιρία για αποτελεσματική διαχείριση των κόκκινων δανείων. Δεν γίνεται διαχωρισμός δανείων επιχειρηματικών, ιδιωτικού δανεισμού, οφειλές από άλλη αιτία κ.λπ. και έτσι δημιουργούνται και άλλα κόκκινα δάνεια. Δεν υπάρχει πρόβλεψη για επιχειρήσεις που έκλεισαν λόγω κρίσης, χωρίς να έχουν πτωχεύσει. Οι περισσότερες δικαστικές αποφάσεις - το ξέρετε, κύριε Υπουργέ - για τα υπερχρεωμένα είναι απορριπτικές, με αποτέλεσμα να χάνονται περιουσίες, εσείς που λέγατε, «κανένα σπίτι σε χέρια τραπεζίτη». Και ένα σωρό άλλα πράγματα, αλλά θα σεβαστώ τον χρόνο.
Κύριε Μπούρα, σας παρακαλώ, με φέρνετε σε δύσκολη θέση.
Ήδη τον υπερέβην. Ευχαριστώ θερμά τον Πρόεδρο για την ανοχή του.
Τον διπλασιάσατε.
Και πιστεύω, κύριε Υπουργέ, εν κατακλείδι ότι η σημερινή συζήτηση την οποία προκαλέσαμε είναι πάρα πολύ θετική για την ελληνική οικονομία και τους Έλληνες πολίτες και κυρίως για τους μικρομεσαίους επιχειρηματίες, οι οποίοι είναι η ραχοκοκαλιά και το στήριγμα της ελληνικής οικονομίας. Πιστεύω ότι σύντομα θα μας ενημερώσετε περαιτέρω, είτε εδώ είτε στην επιτροπή, γι' αυτό το μεγάλο ζήτημα. Ευχαριστώ θερμά.
Ευχαριστούμε, κύριε Μπούρα. Είπαμε να δείχνουμε ανοχή για ένα δύο λεπτά, αλλά διπλασιάσατε τον χρόνο, κύριε Μπούρα. Μιλήσατε δέκα λεπτά.
Ο χείμαρρος δεν σταματιέται!
Ελάτε, κύριε Δήμα, έχετε τον λόγο.
Ευχαριστώ, κύριε Πρόεδρε. Κύριε Αντιπρόεδρε, κάποια στοιχεία, για να επανέλθουμε στην πραγματικότητα: Το γεγονός ότι ασκείτε κριτική στις προηγούμενες κυβερνήσεις πιο πολύ το εκλαμβάνω εγώ ως διάθεση αυτοκριτικής από τη δική σας πλευράς, παρά προσπάθεια επίρριψης ευθυνών στις προηγούμενες κυβερνήσεις. Αυτό είναι χαρακτηριστικό, επειδή ειδικά η Κοινοβουλευτική Εκπρόσωπός σας σήμερα, η εισηγήτρια στο νομοσχέδιο τότε, αλλά και σχεδόν η μισή Κοινοβουλευτική σας Ομάδα από τις κυβερνήσεις του ΠΑΣΟΚ ήταν, ήταν μέλη των κυβερνήσεων του ΠΑΣΟΚ, ήταν στις Κοινοβουλευτικές Ομάδες του Γιώργου Παπανδρέου και των κυβερνήσεών του. Δεύτερο στοιχείο: Πάλι κατηγορείτε τους προηγούμενους. Θα σας υπενθυμίσω, κύριε Αντιπρόεδρε, ότι όταν αναλάβατε τη διακυβέρνηση της χώρας τον Ιανουάριο του 2015, οι ληξιπρόθεσμες οφειλές των ιδιωτών προς το δημόσιο ήταν στα 74 δισεκατομμύρια. Σήμερα οι ληξιπρόθεσμες οφειλές των ιδιωτών προς το δημόσιο υπερβαίνουν τα 100 δισεκατομμύρια. Άρα το 25% του ιδιωτικού χρέους έχει δημιουργηθεί επί δικών σας ημερών. Το 25% του ιδιωτικού χρέους είναι επίτευγμα δικό σας, της Κυβέρνησής σας, κύριε Αντιπρόεδρε. Θέλω, όμως, να αναφερθώ και σε μία πολύ ενδιαφέρουσα έρευνα που ανακοινώθηκε σήμερα, που έκανε το Κέντρο Φιλελεύθερων Μελετών. Μελετάει ποια μέρα του χρόνου αποκτούν οι Έλληνες πολίτες τη φορολογική τους ελευθερία. Ανακοινώθηκε, λοιπόν, ότι το 2018 η μέρα φορολογικής ελευθερίας, δηλαδή η μέρα μέχρι την οποία οι Έλληνες εργάζονται για να πληρώσουν εισφορές και φόρους είναι η 18 Ιουλίου. Το 2014 η αντίστοιχη μέρα ήταν 22 Ιουνίου. Άρα προσθέσατε έναν επιπλέον μήνα για τον οποίο εργάζονται οι Έλληνες για να πληρώσουν ασφαλιστικές εισφορές και φόρους. Πολύ γρήγορα, μας κατηγορήσατε, κύριε Αντιπρόεδρε, ότι δεν έχουμε καταθέσει προτάσεις. Βέβαια να υπενθυμίσω ότι εσείς είστε η Κυβέρνηση και εμείς είμαστε η Αξιωματική Αντιπολίτευση. Θα γίνω πιο συγκεκριμένος. Τα στοιχεία για τις οφειλές κάθε επιχείρησης προς τις τράπεζες, το δημόσιο και τα ασφαλιστικά ταμεία πρέπει να συγκεντρώνονται στην υπάρχουσα ηλεκτρονική πλατφόρμα. Ο μεγαλύτερος πιστωτής σε αξία απαιτήσεων θα αναλαμβάνει την διαμόρφωση συγκεκριμένης πρότασης ρύθμισης με δόσεις και τυχόν κούρεμα οφειλών. Η πρόταση θα τίθεται σε ψηφοφορία και εφόσον υιοθετείται από την πλειοψηφία των πιστωτών θα ισχύει χωρίς να χρειάζεται επικύρωση στο δικαστήριο. Με αυτόν τον τρόπο επιτυγχάνεται μία ταχύτερη και λιγότερη γραφειοκρατική διαδικασία αφού απαιτεί λίγες εβδομάδες, προκειμένου να διαμορφωθεί η πρόταση ρύθμισης και να πραγματοποιηθεί η ψηφοφορία. Αντίστοιχη ρύθμιση εισηγούμαστε για τις μεσαίες και μεγάλες επιχειρήσεις. Η εκάστοτε επιχείρηση να καταθέτει αίτηση ρύθμισης στο αρμόδιο δικαστήριο, στο οποίο θα πρέπει να έχει συμφωνήσει τουλάχιστον το 50,1% των πιστωτών με βάση τη συνολική αξία των απαιτήσεων. Εφόσον τηρούνται όλες οι απαραίτητες προϋποθέσεις, το δικαστήριο να εκδίδει απόφαση ρύθμισης, η οποία να είναι δεσμευτική για όλους τους πιστωτές, συμπεριλαμβανομένου του δημοσίου και των ασφαλιστικών ταμείων. Υπάρχουν και άλλες λύσεις, κύριε Αντιπρόεδρε, όπως η συνολική αναμόρφωση της πτωχευτικής διαδικασίας σε μία κατεύθυνση που θα προσφέρει μια πραγματική δεύτερη ευκαιρία σε όσους γονάτισαν από τα βάρη στα χρόνια της κρίσης. Άρα τις προτάσεις μας τις έχουμε καταθέσει κανονικότατα. Το γεγονός ότι δεν τις έχετε αξιοποιήσει ακόμα μας προβληματίζει. Ελπίζουμε, όμως, ότι πολύ σύντομα θα τις εφαρμόσουμε εμείς.
Ευχαριστούμε τον κ. Δήμα. Τον λόγο έχει ο κ. Αθανασίου.
Κύριε Αντιπρόεδρε, πράγματι το ζήτημα των κόκκινων δανείων, όπως τονίσατε, ήταν υπαρκτό, υπήρχε και επί των ημερών μας. Και, βεβαίως, το γνωρίζω πολύ καλά, όπως σας είπα και στην πρωτολογία, γιατί το αντιμετωπίζαμε γιατί τότε ήμουν μέλος του Κυβερνητικού Συμβουλίου Διαχείρισης Ιδιωτικού Χρέους. Όμως, αυτό διογκώθηκε επί των ημερών σας και αυτό κυρίως οφείλεται όχι μόνο στα capital controls, αλλά και στις περιπλανήσεις και αναζητήσεις του κ. Βαρουφάκη. Τώρα ο εξωδικαστικός συμβιβασμός, βέβαια, κρίθηκε τελικά αρνητικά και από την ίδια την αγορά. Σας θυμίζω ότι οι τράπεζες, όταν είδαν πού θα έμπλεκαν, προτίμησαν όπου μπορούσαν να αποφύγουν τη διαδικασία και να ρυθμίζουν, ει δυνατόν, διμερώς τα δάνειά τους με τους οφειλέτες. Το νομοσχέδιο αυτό, το οποίο έγινε νόμος του κράτους με τον νόμο που αναφέραμε, που εσείς ψηφίσατε, αποτελεί ομολογία αποτυχίας. Ήρθατε και προχωρήσατε σε δεκάδες παρεμβάσεις στον νόμο, αφού πλέον δεν μπορούσατε να ωραιοποιήσετε όλη την κατάσταση. Όμως, πρέπει να πω ότι ορισμένες από τις ρυθμίσεις είναι θετικές και αυτό δεν μπορεί να το αρνηθεί κανείς, όπως, παραδείγματος χάριν, οι αλλαγές στις αμοιβές των συντονιστών που δεν είχαν κίνητρα να διεκπεραιώνουν γρήγορα τις υποθέσεις, καθώς και η κατάργηση της υποχρέωσης ανάρτηση δικαιολογητικών, ιδίως εκείνων που ήταν εύκολα να αναζητηθούν από το Taxis και τα ασφαλιστικά ταμεία. Όμως, φοβούμαι ότι πλέον είναι πολύ αργά, γιατί δεν ενισχύσατε τις υποδομές και τον ανθρώπινο παράγοντα, τους ανθρώπινους πόρους. Επιπλέον, η διαδικασία παραμένει γραφειοκρατική, η αίτηση δυσνόητη και ο τρόπος που ανταποκρίνεται το δημόσιο λόγω έλλειψης προσωπικού, όπως είπαμε, θα συνεχίσει να αποτελεί ανάχωμα για την επιτυχή εφαρμογή του μέτρου. Για τους λόγους αυτούς - είπα και προηγουμένως - δυστυχώς, θεωρώ ότι και με τη νέα εκδοχή, παρά τις τροποποιήσεις, θα οδηγηθεί σε αποτυχία και δεν θα φέρει τα αποτελέσματα, τα οποία όλοι θα προσδοκούσαμε. Τώρα, όσον αφορά αυτό που είπατε, ότι δεν έχουμε προτάσεις, σας τις ανέφερα εν περιλήψει. Τις ανέλυσα λίγο στην πρωτολογία μου και τις ανέφερε πριν από λίγο και ο κ. Μπούρας. Τις αναφέρω περιληπτικά κατηγοριοποιώντας τες. Θα έπρεπε, λοιπόν, να υπάρχει, όπως σας είπα, κατηγοριοποίηση των πολιτών οφειλετών, να υπάρχει κατηγοριοποίηση των επιχειρήσεων και κατηγοριοποίηση των χρεών. Συγκεκριμένα, χρέη προς το δημόσιο, χρέη προς τις τράπεζες, χρέη από επιχειρηματικό ή καταναλωτικό δάνειο. Πάνω από όλα, κύριε Αντιπρόεδρε, χρειάζεται ενίσχυση των υποδομών και του ανθρώπινου δυναμικού για να έχουμε αποτελέσματα.
Ευχαριστούμε τον κ. Αθανασίου. Κύριε Βεσυρόπουλε, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, δεν νομίζω ότι οι απαντήσεις του κυρίου Υπουργού έπεισαν κάποιους ότι η Κυβέρνηση έχει αντιληφθεί το μέγεθος του προβλήματος. Αποδεικνύεται ότι η Κυβέρνηση δεν έχει πρόταση που να συνιστά ουσιαστική και ορθολογική αντιμετώπιση του προβλήματος του ιδιωτικού χρέους. Θα μπορούσατε, όταν νομοθετούσατε, να είχατε θεσμοθετήσει τη διαμεσολάβηση που θα συνδεόταν με ένα δεσμευτικό πλαίσιο και περιεχόμενο, ιδιαίτερα για τις περιπτώσεις που ο οφειλέτης είχε ένα μεγάλο μέρος των οφειλετών του σε έναν μόνο πιστωτή και η συμφωνία μεταξύ τους, που θα προκύπτει από τη διαμεσολάβηση, να κατατίθεται με μία απλή διαδικασία στη γραμματεία του δικαστηρίου και όχι να ακολουθείται αυτή η χρονοβόρος δικαστική διαδικασία. Η Νέα Δημοκρατία έχει προτάσεις και το αποδεικνύει. Για εμάς κυρίαρχο και πρωταρχικό μέλημα είναι να υπάρξει ουσιαστική εξωδικαστική ρύθμιση χρεών για τους μικρούς και μεσαίους επιχειρηματίες, τους ελεύθερους επαγγελματίες και τους αγρότες. Για τις μεγαλύτερες επιχειρήσεις η δική μας κατεύθυνση είναι μια ταχεία και ευέλικτη διαδικασία που δεν θα καθυστερεί. Εμείς πιστεύουμε ότι στην ηλεκτρονική πλατφόρμα θα πρέπει να συγκεντρώνονται τα στοιχεία για τις οφειλές κάθε επιχείρησης ή ελεύθερου επαγγελματία προς τις τράπεζες, το δημόσιο και τα ασφαλιστικά ταμεία. Αυτός που θα είναι ο μεγαλύτερος πιστωτής, δηλαδή σε αυτόν που θα υπάρχουν οι μεγαλύτερες οφειλές, θα αναλαμβάνει να διαμορφώσει συγκεκριμένη πρόταση ρύθμισης που δεν θα περιλαμβάνει μόνο δόσεις, αλλά και διαγραφή οφειλών. Η πρόταση αυτή θα τίθεται σε ψηφοφορία και εφόσον την υιοθετεί η πλειοψηφία των πιστωτών, θα ισχύει χωρίς να χρειάζεται να υπάρχει απόφαση δικαστηρίου. Με αυτόν τον τρόπο έχουμε τη συμμετοχή όλων των πιστωτών στη διαδικασία, αλλά κυρίως έχουμε αποτελέσματα. Αυτός είναι ο ορισμός του εξωδικαστικού συμβιβασμού, που σημαίνει ταχείες, ευέλικτες και αποτελεσματικές διαδικασίες, γιατί η εμπλοκή με τις δικαστικές διαδικασίες δεν καλύπτει αυτά τα προαπαιτούμενα. Σε ό,τι αφορά τις μεγάλες επιχειρήσεις, εμείς πιστεύουμε ότι κάθε επιχείρηση αυτού του μεγέθους θα πρέπει να υποβάλλει αίτηση ρύθμισης των οφειλών της στο αρμόδιο δικαστήριο, η οποία, όμως, θα πρέπει να συγκεντρώνει τη σύμφωνη γνώμη του 50,1% των πιστωτών. Εφόσον τηρούνται όλες οι προϋποθέσεις, το δικαστήριο θα εκδίδει άμεσα την απόφαση για τη ρύθμιση των οφειλών της επιχείρησης. Η απόφαση αυτή θα είναι δεσμευτική για όλους τους πιστωτές είτε πρόκειται για δημόσιο είτε για τράπεζα είτε για ιδιώτες. Η επιχείρηση, της οποίας τα χρέη θα ρυθμίζονται με αυτή τη διαδικασία, θα αναλαμβάνει την υποχρέωση να εξοφλήσει τους εργαζόμενούς της. Ελπίζω ο κύριος Υπουργός στη δευτερολογία του να έχει μία καλύτερη απάντηση απέναντι σε αυτές τις προτάσεις της Νέας Δημοκρατίας, που διαφοροποιείται από το τετριμμένο «δεν μας αφήνει η τρόικα ή οι θεσμοί», ιδιαίτερα τώρα που υποτίθεται ότι απελευθερώσατε τη χώρα από τον ασφυκτικό έλεγχο, όπως λέτε. Κυρίες και κύριοι συνάδελφοι, η Κυβέρνηση δεν έχει αντιληφθεί το μέγεθος του προβλήματος στο ιδιωτικό χρέος. Αυτό είναι ένα πρόβλημα που δεν αντιμετωπίζεται με γραβάτες, τη στιγμή μάλιστα που μετατρέπεται σε θηλιά στο λαιμό χιλιάδων ανθρώπων. Αυτό είναι ένα πρόβλημα που απαιτεί σχέδιο, αλλά και μία σοβαρή και ισχυρή κυβέρνηση και αυτή είναι μόνο η επόμενη κυβέρνηση της Νέας Δημοκρατίας. Ο χρόνος σας, κυρίες και κύριοι της Κυβέρνησης, δεν έχει απλά τελειώσει. Έχετε τελειώσει εσείς οι ίδιοι στη συνείδηση των πολιτών! Σας ευχαριστώ.
Ευχαριστούμε τον κ. Βεσυρόπουλο. Ο κ. Μπουκώρος έχει τον λόγο για τρία λεπτά.
Κύριε Αντιπρόεδρε, ειλικρινά από εσάς θα περίμενα να ξεφύγετε από την πεπατημένη άλλων Υπουργών. Αυτά που μας είπατε ως δικαιολογία σήμερα, μπορούσαν να τα πουν πιο νέοι Υπουργοί. Τα ακούμε συνεχώς με την αφορμή άλλων συζητήσεων για άλλα νομοσχέδια. Εσείς όμως υπήρξατε ένα από τα σοβαρότερα στελέχη, έστω και βραχύβιων κυβερνήσεων συνεργασίας στο παρελθόν και θέλω να πιστεύω ότι είστε και από τα πλέον σοβαρά στελέχη της σημερινής Κυβέρνησης ή μάλλον το πιστεύω. Όμως, το να ανακαλύπτετε εχθρούς στο τραπεζικό σύστημα στο οποίο αναφέρθηκα εγώ και στις προηγούμενες κυβερνήσεις, δεν προσφέρει τίποτε στη σημερινή συζήτηση. Και ξέρετε ποια είναι η ειδοποιός διαφορά μας, κύριε Αντιπρόεδρε; Ότι η προηγούμενη Κυβέρνηση είχε μία Αντιπολίτευση στα κάγκελα να υπόσχεται ότι θα χαρίσει τα στεγαστικά δάνεια, τα επιχειρηματικά δάνεια, τις οφειλές προς τα ασφαλιστικά ταμεία, τα διόδια, τον ΕΝΦΙΑ. Είχατε υποσχεθεί τα πάντα. Φυσικό επακόλουθο αυτών των υποσχέσεων ήταν ο κόσμος να μην προσέρχεται να πληρώσει. Σήμερα έχετε μία Αντιπολίτευση που σας κάνει προτάσεις, κύριε Αντιπρόεδρε. Σας λέει, απλοποιήστε το σύστημα, μειώστε τα δικαιολογητικά. Δώστε τη δυνατότητα στον οφειλέτη να ρυθμίζει τις οφειλές του είτε προς το τραπεζικό σύστημα είτε προς το δημόσιο. Κάντε το πιο ευέλικτο. Δεν είναι αυτές προτάσεις; Είναι προτάσεις και μάλιστα εφαρμόσιμες. Μας είπατε «εσείς δημιουργήσατε το πρόβλημα». Και πώς δίνονταν τα δάνεια; Με ποια θαλασσοδάνεια, κύριε Αντιπρόεδρε ασχολήθηκε η Κυβέρνησή σας τα τελευταία τρεισήμισι χρόνια; Μόνο με τα δάνεια των κομμάτων που είναι 400 εκατομμύρια στο σύνολο. Δεν είναι ασήμαντο ποσό, αλλά γιατί έγινε αυτό; Για να δουλεύει ο προπαγανδιστικός σας μηχανισμός. Κάνατε κάποια έρευνα να δείτε αν έχουν δοθεί θαλασσοδάνεια - που σας λέω ότι έχουν δοθεί - χωρίς εμπράγματες εγγυήσεις; Ποια είναι τα αποτελέσματα; Ακριβώς τα ίδια με τον έλεγχο των εμβασμάτων του εξωτερικού. Μηδενικά. Αυτή είναι η διαφορά μας, ότι εμείς κάνουμε γόνιμη και παραγωγική αντιπολίτευση και εσείς κάνετε - όχι εσείς προσωπικά, τα στελέχη του κόμματός σας - έξαλλη αντιπολίτευση και αυτό έχει αποτύπωμα στην οικονομία. Δεν ακούσατε τον κ. Δένδια; Δέκα δισεκατομμύρια αυξήθηκαν τα κόκκινα δάνεια στο τραπεζικό σύστημα επί των ημερών σας. Δεν ακούσατε τον κ. Δήμα; Είκοσι πέντε δισεκατομμύρια αυξήθηκαν οι οφειλές των Ελλήνων προς το δημόσιο επί των δικών σας ημερών. Σύνολο, τριάντα πέντε δισεκατομμύρια. Δηλαδή, εάν κυβερνούσατε είκοσι χρόνια, που κυβέρνησε η Νέα Δημοκρατία στη Μεταπολίτευση, κύριε Αντιπρόεδρε, πού θα είχαν φτάσει αυτοί οι αριθμοί, για να δούμε και τις αναλογικές ευθύνες; Διότι δεν είστε πλέον μία καινούργια Κυβέρνηση. Κυβερνάτε τον τόπο τρεισήμισι χρόνια. Βεβαίως όλα αυτά τα κόκκινα δάνεια αυξήθηκαν μετά την παγκόσμια οικονομική κρίση το 2008. Μέχρι τότε δίνονταν δάνεια, δίνονταν και κάποια θαλασσοδάνεια, γιατί το σύστημα πάντα είχε αδυναμίες. Όλοι το αποδεχόμαστε. Όμως τα μη εξυπηρετούμενα δάνεια ήταν κοντά στον ευρωπαϊκό μέσο όρο. Τελικά εμείς κάνουμε προτάσεις και εσείς ως Αντιπολίτευση δίνατε υποσχέσεις και ως Κυβέρνηση κατηγορείτε τους πολιτικούς σας αντιπάλους. Αυτό είναι, σχηματικά. Τέλος, για τα Ζάππεια, κύριε Υπουργέ, εγώ θα σας πω μια κουβέντα. Μου προκαλεί μεγάλη εντύπωση το γεγονός ότι επιχαίρετε και πανηγυρίζετε για τους επαίνους των οικονομικών δολοφόνων, όπως τους χαρακτηρίζατε, ως αντιπολίτευση. Ελπίζω στη δευτερολογία σας να αποδεχθείτε αυτά που προτείνει η Νέα Δημοκρατία για τον εξωδικαστικό μηχανισμό ρύθμισης των οφειλών, γιατί, κύριε Αντιπρόεδρε, το ξέρετε εσείς πολύ καλά ότι εάν ακούγατε τη γόνιμη κριτική της Νέας Δημοκρατίας, της Αντιπολίτευσης και καλύτερα και ευκολότερα θα κυβερνούσατε, αλλά αυτό δεν βολεύει το αφήγημά σας. Γι' αυτό, κάνετε άλλου είδους επιλογές, που μοιάζουν με τις επιλογές σας όταν ήσασταν αντιπολίτευση. Ευχαριστώ πολύ.
Ευχαριστούμε, κύριε συνάδελφε. Κύριε Βλάχο, έχετε τον λόγο για δυο λεπτά, αλλά επειδή είναι λίγος ο χρόνος, θα έχετε σχετική ανοχή.
Ευχαριστώ πολύ. Κύριε Αντιπρόεδρε, όπως αναδείχθηκε και από τη συζήτηση, μιλάμε σήμερα για ένα υπαρκτό πρόβλημα και μάλιστα ζωτικής σημασίας. Άρα, το να προσπαθείτε να βρείτε καταφύγιο σε ευθύνες του παρελθόντος, δεν ωφελεί σε τίποτα. Άκουσα - και εσείς ρωτήσατε - για ευθύνες των τραπεζών και αν έχουν ευθύνες. Βεβαίως, υπάρχουν ευθύνες στις τράπεζες. Βεβαίως δίνονταν με πολύ μεγάλη ευκολία τα δάνεια διάφορες εποχές, αλλά την ώρα που μιλάτε εσείς για ευθύνες των τραπεζών, που έδιναν τα δάνεια, ξεχνάτε τις δικές σας ευθύνες τότε που μιλούσατε για σεισάχθεια, για χάρισμα δανείων, που παροτρύνατε τους πολίτες να μην πάνε να πληρώσουν, σε μια εποχή που όντως κάποιοι μπορεί να μη μπορούσαν να πληρώσουν, αλλά κάποιοι μπορούσαν. Σήμερα, δεν μπορεί κανείς. Σήμερα, λοιπόν, είναι αναγκαία η ρύθμιση, αυτή η τακτοποίηση. Μας είπατε, επίσης, ότι σας κάναμε αυστηρή κριτική. Ναι, κάναμε αυστηρή κριτική, γιατί εσείς βάλατε τον πήχη πολύ ψηλά. Ο προκάτοχός σας, όταν ψηφιζόταν αυτό το νομοσχέδιο, έδωσε υποσχέσεις επί υποσχέσεων. Εάν θέλετε, συνδέθηκε με διθυράμβους, ότι θα δώσει λύση και σήμερα, μετά από τόσο μεγάλο διάστημα, βλέποντας την αποτελεσματικότητα του νόμου, ερχόμαστε και ζητάμε ευθύνες. Γιατί το κάνουμε αυτό; Γιατί, δυστυχώς - το επαναλαμβάνω, δυστυχώς - όλα όσα σήμερα ζούμε κατά την εφαρμογή του νόμου είναι πράγματα τα οποία ελέχθησαν τότε στην κουβέντα και όχι μόνο από τη Νέα Δημοκρατία, απλώς δεν ακούστηκαν. Υπήρχε, λοιπόν, περισσή επιπολαιότητα από την πλευρά του τότε Υπουργού, που δεν δέχθηκε να συνεργαστεί και με τα κόμματα της Αντιπολίτευσης και σήμερα έχουμε αυτό το αποτέλεσμα. Σήμερα, φαντάζομαι ότι όλοι συμφωνούμε στην αναγκαιότητα να γίνει μια νέα παρέμβαση. Εάν όμως αυτή η παρέμβαση, κύριε Αντιπρόεδρε, δεν γίνει με μια άλλη πολιτική, με μια άλλη διαδικασία, ξέρετε, δεν έχει και νόημα να περιμένετε να έχετε διαφορετικά αποτελέσματα, διότι, ως γνωστόν, είναι πολύ μεγάλο λάθος να περιμένεις διαφορετικά αποτελέσματα ασκώντας την ίδια πολιτική. Βλέπετε ότι από τη μεριά της Νέας Δημοκρατίας - και με αυτό θα κλείσω, κύριε Πρόεδρε - υπάρχουν φωνές τεκμηριωμένες, που αναγνωρίζουν το πρόβλημα. Εμείς δεν δίνουμε υποσχέσεις στους πάντες. Εμείς συμμετέχουμε, γιατί θέλουμε να λυθεί το πρόβλημα και πρέπει την πρωτοβουλία να την πάρετε εσείς. Η πρωτοβουλία και η ευθύνη ανήκουν σε εσάς, αλλά έχετε μια Αντιπολίτευση που θέλει να στηρίξει τον ιδιωτικό τομέα, την ιδιωτική πρωτοβουλία, την πραγματική οικονομία, για την οποία σας μίλησα στην πρωτολογία μου και να ξεφύγετε και εσείς απ' αυτές τις ωραιοποιήσεις καταστάσεων, από τους πανηγυρισμούς που εν πάση περιπτώσει, μάθατε και εσείς τώρα στο Ζάππειο και φαντάζομαι κάθε τρεις και λίγο θα πηγαίνετε στο Ζάππειο. Να σας θυμίσω, όμως, ότι στο Ζάππειο όσες φορές υπεγράφησαν σημαντικές συμφωνίες μέσα ήταν οι λίγοι, οι πολλοί ήμασταν απ' έξω. Προχθές, ήσασταν μόνο λίγοι και αυτοί μέσα και έξω ήταν η Αστυνομία. Ευχαριστώ πολύ.
Ευχαριστούμε τον κ. Βλάχο. Κύριε Δένδια, μήπως θέλετε να δευτερολογήσετε τώρα εσείς; Μετά θα ακολουθήσει και ο Υπουργός, ώστε να κλείσει ο Υπουργός την επερώτηση και εάν θέλετε, εάν χρειαστεί, έχετε και τριτολογία.
Δεν έχω θέμα, ας μιλήσει ο Υπουργός, εκτός και αν εσείς προκαλέσετε αντίδραση, κύριε Υπουργέ.
Κύριε Υπουργέ, έχετε τον λόγο για δέκα λεπτά.
Σχετικά με κάποια σχόλια που με αφορούν προσωπικά, ευχαριστώ, αλλά η Κυβέρνηση είναι ενιαία και η ευθύνη είναι συλλογική και κατά το Σύνταγμα και στην πράξη. Εγώ θέλω να πω ότι ο προηγούμενος Υπουργός πρέπει να πιστωθεί το γεγονός ότι άνοιξε τον δρόμο. Ο προηγούμενος Υπουργός έφερε τον νόμο που δεν υπήρχε. Ο προηγούμενος Υπουργός έφερε τον νόμο για τον οποίο συζητούμε σήμερα. Και δεν θέλω να θυμίσω τι ελέχθη τότε, πέρα απ' αυτά που σήμερα λέτε. Είχε ειπωθεί ότι δεν θα λειτουργήσει η πλατφόρμα, ότι δεν πρόκειται ποτέ να λειτουργήσει αυτός ο νόμος, ότι θα συμβούν σημεία και τέρατα. Η πλατφόρμα αυτή αποτελεί ένα επίτευγμα. Όμως, δεν θέλω να μιλήσω εγώ γι' αυτά, διότι είναι άλλα τα θέματα τα οποία θέλω να θίξω. Θέλω να πω ότι κατά την άποψή μου - δεν ξέρω αν παρερμηνεύω τη συζήτηση - η συζήτηση αναδεικνύει ορισμένους κοινούς τόπους. Συμφωνούμε όλοι ότι το ιδιωτικό χρέος αποτελεί μια από τις πιο οδυνηρές κληρονομιές της κρίσης. Αναφέρομαι στις τράπεζες, στα ταμεία, τις εφορίες κ.λπ.. Ένας πολύ μεγάλος αριθμός συμπολιτών μας είναι παγιδευμένος στα χρέη του. Επομένως μια από τις προτεραιότητες είναι - ήταν και πριν, αλλά πολύ περισσότερο από εδώ και πέρα - η αντιμετώπιση αυτού του προβλήματος. Η λύση βέβαια δεν βρίσκεται μόνο στη ρύθμιση. Η ρύθμιση θα μπορούσαμε να πούμε ότι είναι η τρίτη λύση. Η πρώτη λύση είναι η ανάκαμψη της οικονομίας, η αύξηση της απασχόλησης, η παροχή της δυνατότητας στους πολίτες να μπορέσουν να εξυπηρετήσουν τα δάνειά τους. Από εκεί και πέρα, ερχόμαστε σε εκείνους που η αλλαγή των συνθηκών ή άλλοι παράγοντες το έχουν καταστήσει αυτό ανέφικτο. Το δεύτερο σημείο στο οποίο νομίζω ότι υπάρχει μια κοινή συναντίληψη είναι ότι απαιτείται ένα ολοκληρωμένο σύστημα για να αντιμετωπίσουμε το πρόβλημα. Χρησιμοποιώ την έννοια που είπε ο κ. Δένδιας, «ολιστική προσέγγιση». Είναι σοβαρό αυτό να γίνει κατανοητό. Εάν ρυθμίζουμε μόνο τα τραπεζικά δάνεια - αυτό συνέβη στο παρελθόν - και ο οφειλέτης οφείλει και στο δημόσιο ή στα ταμεία, δεν κάναμε τίποτα. Δεν τον απελευθερώσαμε. Ή το αντίστροφο. Επομένως πρέπει να επιμείνουμε σ' αυτή την ολιστική προσέγγιση. Η τρίτη νομίζω κοινή παραδοχή είναι ότι για να λειτουργήσει το σύστημα αυτό, απαιτείται η συνεργασία όλων. Εγώ δεν ενοχοποιώ τις τράπεζες με θεωρίες συνομωσίας. Βλέπω, όμως, ότι το πήρατε πίσω. Εγώ σας είπα μια πραγματικότητα, ότι για να λειτουργήσει το σύστημα απαιτείται η σύμπραξη και των τραπεζών και του Υπουργείου Οικονομικών - εννοώ της ανεξάρτητης αρχής - και του αντίστοιχου του ΕΦΚΑ και των άλλων πιστωτών, όποιοι υπάρχουν κ.ο.κ.. Αυτή η σύμπλευση και η συνεργασία δεν προκύπτει αυτόματα. Δεν είναι το θέμα απλώς να το πούμε εμείς. Πρέπει να διευκολυνθεί από τον νόμο και ενδεχομένως πρέπει να εκβιαστεί, με την καλή έννοια του όρου. Πρέπει να πιέσουμε στο να επέλθει. Σας διάβασα συγκεκριμένα αποσπάσματα για το πώς πολλές φορές και εντός των τραπεζών μόνο, υπάρχουν τέτοιου τύπου προβλήματα και δυσκολίες. Εσείς μπορείτε να τα αγνοείτε για πολιτικούς λόγους, για συγκυριακούς λόγους, αλλά πιστεύω ότι είναι η πραγματικότητα. Τέλος, κάνατε προτάσεις. Πολλές από τις προτάσεις σας είναι ήδη μέσα στον νόμο. Όμως δεν θέλω να πω ότι δεν γνωρίζετε τον νόμο κ.λπ.. Ενδεχομένως δεν παρακολουθήσατε όλες τις αλλαγές που έχουν γίνει. Διότι και η αλλαγή του νόμου δεν είναι πάντα κάτι κακό ή μεμπτό. Ιδίως σε νέους θεσμούς, δημιουργείς τον θεσμό, τον δοκιμάζεις στην πράξη και τροποποιείς στη συνέχεια αυτά που βλέπεις ότι δεν λειτουργούν. Εγώ θέλω όμως να πω το εξής το οποίο πραγματικά πιστεύω. Το Υπουργείο Ανάπτυξης ειδικά, και λόγω της φύσης του, είναι ένα Υπουργείο ανοικτό. Το έχω ξαναπεί εδώ. Το πιστεύω. Είναι ένα Υπουργείο που πρέπει να λύνει προβλήματα. Γι' αυτό υπάρχει. Επομένως και οι προτάσεις που ακούστηκαν σήμερα να μελετηθούν από τον ειδικό γραμματέα της Ειδικής Γραμματείας Διαχείρισης Ιδιωτικού Χρέους και όποιες απ' αυτές πράγματι μπορούν να εφαρμοστούν και πράγματι μπορεί να οδηγήσουν σε θετικό αποτέλεσμα, προσωπικά εγώ αλλά και η Κυβέρνηση δεν έχουμε καμμία αντίρρηση να τις υιοθετήσουμε. Ασκήθηκε και μια κριτική, που σε ορισμένα σημεία της θα ήθελα να αναφερθώ. Δεν με απασχολεί να ενοχοποιώ τους προηγούμενους. Με απασχολεί όμως να ξέρω για το πρόβλημα, από πού προέρχεται, πώς εξελίχθηκε, πού βρισκόμαστε σήμερα και πού πάμε. Επομένως με αυτή την έννοια, μην αντιδράτε έτσι. Υπάρχουν ευθύνες και στον τρόπο που λειτουργούσαν οι τράπεζες στο παρελθόν. Γι' αυτό τώρα μιλάμε για νέο τρόπο λειτουργίας του τραπεζικού συστήματος. Υπάρχουν ευθύνες και για το πρώτο και το δεύτερο μνημόνιο. Οι ξένοι τα λένε. Οι παράγοντες της Ευρώπης και του IMF τα έχουν πει, ότι φόρτωσαν τη χώρα με υπερ - λιτότητα που δεν χρειαζόταν, δεν ήταν αναγκαία και δημιούργησε όλους αυτούς τους φαύλους κύκλους. Δεύτερον, λέτε για τις υποσχέσεις του ΣΥΡΙΖΑ, για σεισάχθεια κ.λπ.. Βεβαίως εμείς είχαμε την πολιτική και εξακολουθούμε να πιστεύουμε ότι χρειάζεται μια γενικότερη ρύθμιση του χρέους, όχι μόνο του ελληνικού, αλλά του ευρωπαϊκού χρέους. Αν δείτε τα στοιχεία, η Ελλάδα, βεβαίως, έχει το μεγαλύτερο χρέος. Υπάρχουν, όμως, κι άλλες χώρες με πάρα πολύ υψηλό χρέος. Και εν πάση περιπτώσει, εάν επέλθει μια νέα κρίση - ή και χωρίς νέα κρίση - εγώ δεν είμαι βέβαιος ότι το χρέος όλων των χωρών θα είναι εξυπηρετήσιμο. Αυτή τη λύση δεν την πετύχαμε, διότι με το PSI υπήρξε μια αλληλεξάρτηση των χωρών, δηλαδή οι δανειστές μας είναι και αυτοί χρεώστες. Παραδείγματος χάριν, όλα τα κράτη έγιναν δανειστές μας, διότι πήραν μέρος του χρέους μας, αλλά ταυτόχρονα, πολλά από τα ίδια κράτη, όπως η Ιταλία, η Πορτογαλία και άλλοι, έχουν και αυτά χρέος. Άρα, μόνο από κοινού μπορεί να υπάρξει μια ριζική λύση. Εμείς πετύχαμε μια λύση, η οποία μας επιτρέπει να βγούμε στις αγορές, να αυτονομηθούμε και να είμαστε ανεξάρτητοι από την άποψη αυτή, αναγνωρίζοντας ότι υπάρχουν ακόμα προβλήματα και θέματα να λυθούν στο μέλλον. Αποκτήσαμε όμως αυτόν τον περιβόητο «διάδρομο» των δεκαπέντε ετών μέσα στον οποίο μπορούμε να κινηθούμε. Εν πάση περιπτώσει, στον συγκεκριμένο νόμο, στα πλαίσια των δυνατοτήτων προβλέπεται ότι θα κουρεύονται και πρόστιμα και οφειλές, ακόμη και το ίδιο το κεφάλαιο, υπό κάποιες προϋποθέσεις βεβαίως που προβλέπονται από τον νόμο στα άρθρα 9 και 15. Δεύτερον, είπατε ότι υπάρχει δικαστική εμπλοκή και ότι πολλές υποθέσεις πηγαίνουν στα δικαστήρια κ.τλ.. Ο εξωδικαστικός μηχανισμός είναι εξωδικαστικός. Από τις πενήντα δύο επιχειρήσεις, μόνο μία προσέφυγε στο δικαστήριο, διότι είναι εθελοντικό το δικαίωμα της προσφυγής. Επομένως μιλάμε για έναν εξωδικαστικό διακανονισμό και αυτόν θέλουμε να βελτιώσουμε και να αναπτύξουμε. Μιλήσατε για ακατάσχετο λογαριασμό. Μα, προβλέπεται αυτό. Έχουμε εξασφαλίσει ότι από τη στιγμή που γίνεται η αίτηση σταματάει και η όποια διαδικασία κατασχέσεων και η όποια διαδικασία πλειστηριασμών. Αναφέρθηκαν πάλι τα γενικά περί πλαισίου, εποπτείας κ.τλ.. Δεν υπάρχει τίποτα που να είναι έξω από τον κανονισμό 472 της Ευρωπαϊκής Ένωσης. Είμαστε η μόνη χώρα που έχουμε αναδιάρθρωση χρέους. Γι' αυτό ακριβώς μπήκαμε στην προβλεπόμενη από τον κανονισμό διαδικασία. Κατά τα άλλα, είναι όπως υπάρχει η εποπτεία και στις άλλες χώρες που μπήκαν σε πρόγραμμα, όπως η Πορτογαλία κ.τλ.. Μιλήσατε πάλι για θηριώδη πλεονάσματα, όταν είναι γνωστή η απόφαση του Eurogroup του 2012 που μιλάει για 4% πλεονάσματα. Κι εμείς προτείναμε ακόμη χαμηλότερα, 2,5% συν μία μονάδα, η οποία θα μπορούσε να τεθεί για αναπτυξιακούς σκοπούς, πράγμα το οποίο, επί του παρόντος τουλάχιστον δεν έχει γίνει δεκτό. Επομένως ας δούμε μπροστά για να αξιοποιήσουμε τις δυνατότητες που δημιουργήθηκαν και να αντιμετωπίσουμε τα προβλήματα τα οποία υπάρχουν. Όταν λέμε ότι πετύχαμε τα δεκαπέντε χρόνια, ένα χρονικό διάστημα που μπορούμε να το διαχειριστούμε με μεγαλύτερο βαθμό ελευθερίας και με αναπτυξιακή προοπτική, αυτό είναι κάτι καλό, όχι μόνο για την Κυβέρνηση τη σημερινή, αλλά για τη χώρα [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Κύριε Πρόεδρε, θα χρειαστώ δύο λεπτά. Ρώτησε ο κ. Δένδιας τι κάναμε αυτά τα τρία χρόνια. Πρώτον, ανακόψαμε τη δημιουργία νέων κόκκινων δανείων, διότι αυξήσαμε την απασχόληση, διότι σταματήσαμε την ύφεση, διότι η οικονομία μπαίνει σε ανάκαμψη. Δεύτερον, δημιουργήσαμε ένα ολοκληρωμένο θεσμικό πλαίσιο για την αντιμετώπιση των κόκκινων δανείων. Και σήμερα εδώ, συζητάμε ένα μέρος τους. Τρίτον, θεσπίσαμε κοινωνικά και αναπτυξιακά κριτήρια στη διαχείριση των δανείων. Σας επισημαίνω ότι υπάρχει στον προϋπολογισμό κονδύλι. Και να ένα σημείο αυτοκριτικής που μου είπατε να κάνω: Ενώ εμείς το θεσμοθετήσαμε το κονδύλι αυτό των εκατό εκατομμυρίων και μπήκε στον προϋπολογισμό, δεν αξιοποιήθηκε, διότι δεν έγινε γνωστό αυτό το μέτρο, γιατί ίσως δεν κάναμε ό,τι έπρεπε για να γίνει γνωστό και προσβάσιμο. Τώρα, με τις αλλαγές που κάναμε, μπορεί την πρωτοβουλία να την πάρουν και οι πιστωτές, ούτως ώστε αυτοί οι οποίοι δεν μπορούν να πληρώνουν ούτε τη δόση που θα εκδικάσει το δικαστήριο - αναφέρομαι εδώ σε θέματα του νόμου Κατσέλη - Σταθάκη - να μπορεί το κράτος να βοηθάει σε αυτές τις περιπτώσεις. Τέταρτον, διαπραγματευτήκαμε και πετύχαμε τη διεύρυνση των ορίων εφαρμογής και των δύο νόμων και του νόμου Κατσέλη και του εξωδικαστικού. Πέμπτον, είμαστε έτοιμοι να εισάγουμε και νέα προγράμματα που ανακαλύπτουν και τις όποιες περιπτώσεις δεν υπάγονται σε αυτούς τους νόμους, κάποιες κατηγορίες που δεν έχουν κάπου να προσφύγουν. Εντός των επόμενων εβδομάδων πιστεύω ότι θα είμαστε σε θέση θα θέσουμε σε εφαρμογή ένα πρόγραμμα που να δίνει τη δυνατότητα στους ελεύθερους επαγγελματίες που έκλεισαν το μαγαζί, τη δουλειά τους κ.λπ., να μπορούν να ενισχύονται, ούτως ώστε να ανοίξουν ξανά την επιχείρησή τους και με ένα μέρος των χρημάτων που θα πάρουν, να πληρώσουν και τα δάνειά τους ή ένα μέρος των δανείων τους. Έχει αυτή η πολιτική αποτελέσματα; Βεβαίως έχει αυτή η πολιτική αποτελέσματα. Και δίνει ανάσα σε κάποιους πολίτες και σε κάποιες επιχειρήσεις και μειώνει το βουνό των κόκκινων δανείων. Επειδή ακούω τους αριθμούς να μεταβάλλονται, εγώ μπορώ να καταθέσω στα Πρακτικά τον πίνακα. Τα δάνεια έφτασαν στο peak, όπως λέμε, στην κορυφή στο σύνολό τους σε απόλυτους αριθμούς το 2014. Ήταν 78,5 δισεκατομμύρια ευρώ. Έκλεισαν το 2017 με 65,9 δισεκατομμύρια ευρώ. Έχουμε μείωση των κόκκινων δανείων. Δεν είναι αληθές ότι τα κόκκινα δάνεια αυξήθηκαν τα τελευταία τρία χρόνια. Αυτό που είναι αληθές είναι ότι στα στεγαστικά δάνεια, επειδή ακριβώς έχουν συσσωρευθεί υποθέσεις χωρίς ρύθμιση στον νόμο Κατσέλη, όντως έχουμε μια συνέχιση, έχουμε μια σταθεροποίηση. Συνολικά, όμως, στα κόκκινα δάνεια έχουμε αυτή τη βελτίωση. Είναι σημαντική διότι υπάρχει, αλλά πρέπει να ενταθεί περισσότερο. Επομένως έχουμε μια πολιτική η οποία απαντάει στο πρόβλημα και η οποία πρέπει διαρκώς να δοκιμάζεται και διαρκώς να βελτιώνεται και αν τον επόμενο χρόνο δούμε ότι παρ' όλα αυτά χρειάζεται να αξιοποιήσουμε και άλλα μέτρα και άλλες λύσεις, είμαστε διατεθειμένοι να το κάνουμε σε συνεργασία βεβαίως και με τους αρμόδιους, στην περίπτωση αυτή, θεσμούς. Σας ευχαριστώ.
Ευχαριστούμε τον κύριο Υπουργό. Κηρύσσεται περαιωμένη η συζήτηση επί της υπ' αριθμόν 23/15/28-3-2018 επίκαιρης επερώτησης με θέμα: «Πλήρης αποτυχία του εξωδικαστικού συμβιβασμού - Ωφελήθηκαν μόνο είκοσι τρεις επιχειρήσεις». Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 21.18΄ λύεται η συνεδρίαση για την προσεχή Τετάρτη 27 Ιουνίου 2018 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα διανεμηθεί.